
INTRODUCERE NP” 


CUM TE AJUTĂ ACEASTĂ CARTE 


Cartea pe care o ii în mână reuneşte o latură a succesului 
pentru examene, alta decât tehnicile de memorare. O latură 
mai puţin vizibilă, adesea ignorată, dar care aduce multe 
soluţii prin care să ai rezultate mai bune decât concurenți 
tăi. Rezultate mai bune şi mai rapide. 

Selectând. nişte întrebări de-ale colegilor tăi am fost 
surprins că aproape în fiecare mesaj mail primit au apărut 
nedumeriri de genul: 


* Cum să mă motivez să mă apuc de învăţat atunci când 
nu-mi vine de nicio culoare să deschid cartea şi să învăţ? 

* Aveţi vreo idee cum să fac să fiu mai atentă, chiar dacă 
nu mă interesează materia? 

* Cum poţi învăţa la o materie care ţi-a displăcut? 

* Cum por să mă motivez să învăţ la o materie?? 

* Cum pot să îmi fac o „voință de fier”? 

* Cum aş putea să înlătur plictiseala care mă cuprinde 
după vreo 3 zile de învăţat, sau cum aş putea să-mi menţin 
constant interesul pentru învăţat? 

e Ce aş putea face pentru a-mi învinge lenea atunci 
când trebuie să învăţ? 

Şi multe altele. 

Cum poţi să te menţii mereu în formă, deşi în preajma 
examenelor ar trebui să dormi câteva ore pe noapte? 

Cum să îţi dozezi efortul în aşa fel încât să atingi exact 
rezultatul dorit? 

Sau: când mintea ne „pedalează”... când „nu mai intră în 
cap” şi orice ai face parca e inutil, ce rău poate fi mai mare? 
Unul singur: să constaţi că ai uitat tot ce ştiai. E normal? 
Da. De ce se întâmplă aşa ceva? E timp pierdut? Nu. Se mai 
poate recupera ceva? Mai uşor decât crezi. 

Acestea multe altele m-au îndemnat să alcătuiesc cartea 
de față. 


Nu am descoperit adevăruri universale ascunse minţii 
umane. Nu. Ci doar tehnici sintetizate şi verificate pentru 
succesul tău. Ţi le explic practic, te las uneori pe tine să le 
aplici şi vei vedea că succesul la examene poate fi programat. 
Dovadă numărul mare al celor care, citind ce am scris, mi-au 
transmis satisfacția obţinerii unor rezultate nesperate (pentru 
unii primele rezultate „adevărate” din viaţa lor). 

Succesul, multora ascuns, are căi simple şi eficiente. lar 
ce vei învăţa acum — cum să te motivezi, să mergi înainte 
chiar şi împotriva descurajărilor, să te menţii în formă, să îţi 
calculezi exact cât să urci într-o etapă — îţi va folosi oricând 
în viaţă, care e un continuu examen. 

Greu este doar începutul, debarasarea de practici greşite 
şi învăţarea metodelor corecte. După „șocul începutului” va 
fi tot mai uşor şi te vei minuna cât de simplu e să ai succes. 
Aceasta nu înseamnă nici că metodele de învăţare nu mai 
au ce căuta aici. Dimpotrivă. Nu înseamnă nici că nu mai 

trebuie să te pregăteşti împreună cu un profesor, care să îţi 
organizeze studiul şi să îţi verifice nivelul de cunoştinţe. În 
niciun caz! 

Pur şi simplu vei obţine doar rezultate mai bune, într-un 
timp mai scurt. Vei scăpa de îngrijorare, de deznădejde, de 
tot amalgamul de emoții care însoțesc un examen. 

Pornim? 














CAPITOLUL h 4 





SUCCESUL FINAL- 
BINE PROGRAMAT DE LA ÎNCEPUT 


1. Lupta pe două fronturi 


Pregătirea pentru examen se desfăşoară pe două planuri: 
pregătirea intelectuală şi pregătirea psihologică. Ele îşi au o 
delimitare clară mai ales înainte de examenele importante 
şi mai puţin sau chiar deloc înainte de „ascultarea” la clasă, 
la seminar etc. (deşi nu strică să le ai în vedere). 

Vom aborda în acest capitol pregătirea intelectuală, ur- 
mând ca şi pregătirea psihologică (educarea voinţei, folosirea 
motivaţiei, evitarea descurajării, crearea ambianţei stimulatoa- 
re etc.) să ţi-o dezvălui pas cu pas în capitolele următoare. 

Să mergem aşadar pe principii şi exemple. 


2. Pregătirea intelectuală 
sau despre gustul succesului de zi cu zi 


Oamenii de ştiinţă susţin că timpul are două dimensiuni 
de bază: o dimensiune obiectivă — reflectată în scurgerea 
timpului — şi o alta subiectivă, resimţită diferit de fiecare 
dintre noi şi deci extrem de variabilă de la om la om. 

Există oameni care în acelaşi interval de timp memorează 
dublu faţă de alţii. Au o capacitate mai mare de memorare, 

de organizare, o putere de muncă mai deosebită. Dar nu e 
totul, căci mulți mai fac ceva: sigur pornesc cu dreptul, pla- 
nificându-şi orice acţiune de anvergură mai deosebită — aşa 
cum este pregătirea pentru examene. lar printre aceste surse 
pe baza cărora îţi programezi succesul se numără, îngropată 
pe nedrept într-o nepăsare uriaşă, planificarea oricărei acți- 
uni — de la început şi până la rezultatul dorit. 


2.1. Când încep să învăţ? 
Întrebare actuală cu fiecare nou examen. 

Fie că eşti aproape de începerea pregătirii pentru 
sesiune sau pentru teză, fie că eşti în plină activitate 
de învăţare, va trebui să îţi calculezi matematic in- 
tervalul de timp de care ai nevoie în a te pregăti! 


Experienţa te va ajuta să îţi dai seama -— fie şi numai 
cu aproximaţie — câte ore poţi aloca studiului în fiecare zi 
sau de câtre ore de pregătire ai nevoie în total. Dar numai 
experienţa nu ajunge. Uneori te va uimi să vezi că intuiţia 
era să-ţi joace o festă, minimalizând (de cele mai multe ori) 
timpul efectiv necesar pregătirii. 

Un exemplu: 

Ai de reţinut 80 de pagini. Intuitiv ajungi la conclu- 
zia crezi că în cinci zile treci de două ori prin materie. 

Şi acum începi calculele. Materia fiind grea, nu 
poţi învăţa mai mult de 2 pagini pe oră (e vorba 
de prima parcurgere a materialului). Deci e vorba 
de 40 de ore. 

Ştii din experienţă că repetarea îţi ia cam 50% din 
timp, deci încă 20 de ore, iar pentru „Hnisare” îţi mai 

trebuie 12-15 ore. Total 72-75 de ore. Dacă numărul 
de ore de învăţare pe zi alocate acelei materii este de 
10, ai nevoie de opt zile ca să faci ce ţi-ai propus. 

E prea puţin timp la dispoziţie? Vezi unde poți 
scădea numărul de ore (nu calitatea): poate un sfert 
din materie e mai uşoară (şi mai tai, mai găseşti 
scurtături şi faci 35 de ore); poate repetarea ia mai 
puţin pentru că dacă ai folosit corect tehnicile de 
învățare etc (şi atunci la prima repetare ai nevoie 
doar de 15 ore, iar la a doua de 10 ore şi uite că 
deja ai câştigat 12-15 ore!). 


Iar în calculul orelor pe care le poţi petrece pe zi în faţa 
manualelor sau cursurilor ia în considerare şi evenimentele 
neprevăzute (o petrecere, o ieşire la un spectacol sau la „una 
mică”, un număr de minute sau ore necesare desfăşurării unor 
activităţi casnice sau de interes personal şi altele). Un program 
„Strâns”, care nu ar admite nicio „ieşire” de acest gen, riscă să 
fie greu, dacă nu chiar imposibil de respectat. Te va sili să înveţi 
contra cronometru şi ştii ce înseamnă. Să nu mai vorbim de 
iritarea crescândă din momentul în care îţi dai seama că nu poţi 
respecta programul pe care i l-ai autoimpus, din cauza unor 

Aeacuri” cărora nu le-ai prevăzut un buget minim de timp. 

Aşadar, începe din momentul pe care ţi-l indică nişte 
calcule elementare. 

Pornim în general de la gradul de dificultate al exa- 
menului, de la nivelul tău de pregătire şi de la caracterul 
examenului: de sfârşit de semestru, de an, de bacalaureat, de 
admitere (în orice formă), de licență etc. Să explicăm. 

Pentru examenele de sfârşit de semestru („teze”) pregăti- 
rea nu ia mai mult de câteva zile unui elev care s-a pregătit şi 

pe parcursul semestrului, însă poate lua mai mult timp (7-10 
zile pentru fiecare examen) unui elev mai slab pregătit. 
Examenele de semestru, cele de bacalaureat, de an sau 
licență ridică mai multe întrebări. Dar problema se reduce 
tot la un calcul aritmetic: înainte de începerea pregătirii 
propriu-zise pentru sesiunea de examene iei în considerare 
în primul rând numărul de materii de pregătit. Apoi pentru 
fiecare materie în parte hotărăşti gradul de aprofundare şi 
numărul de repetări planificate, după care treci la calcularea, 
pentru fiecare materie în parte, a numărului de zile necesare 
pentru îndeplinirea sarcinilor propuse. | 
Spre exemplu, să presupunem că ai de învăţat la trei ma- 
terii: A, B şi C. Vrei să parcurgi materia A de trei ori (o dată 
pentru familiarizare, de două ori pentru repetare). Să presu- 
punem că vei parcurge pentru prima dată materia A o dată 
în 5 zile (15 cursuri în ritm de câtre trei pe zi sau 200 pagini 
parcurse în ritmul de 40 pe zi erc.). Pentru prima repetare ai 
avea nevoie de trei zile, iar pentru a doua de 2 zile. În total, 10 
zile. În acelaşi mod vei putea stabili că pentru B ai nevoie de 8 
zile, iar pentru C-— de 15 zile. În total, pentru cele trei materii, 
va trebui să te pregăteşti 33 de zile. În acelaşi timp un altul, mai 
puţin dotat, s-ar putea să aibă nevoie de 40 de zile de pregătire, 
sau, dacă se pregăteşte mai superficial, de 25 de zile. 
Exemplul poate fi adaptat uşor de elevi sau de cei care 
se pregătesc pentru master, rezidenţiat etc. 
Aşa încât răspundem la întrebarea din titlu: 
Nu se poate vorbi despre un termen standard 
pentru începerea pregătirii, cu atât mai mult cu cât 
unele evenimente consumatoare de timp, care au loc 

în viaţa unei persoane, pot să lipsească în cazul alteia 

(deplasări, boală, aniversări, situaţii neprevăzute). 
Matematica simplă ne poate scuti însă de multe 

necazuri acolo unde experienţa şi intuiţia pot da 


greş. 


22: Sugestii pentru alcătuirea unui program 
realist şi adaptabil 


— Un program realist trebuie să ia în considerare, în 
calcularea timpului de lucru, intervalele necesare unor acti- 
vităţi zilnice indispensabile: servirea meselor, odihna, igiena 
proprie, relaxarea (de exemplu prin lectură), sarcinile casnice 
zilnice, eventual pregătirea la alte obiecte, meditaţiile (nu 
au loc în fiecare zi, dar trebuie luate în considerare pentru 
zilele respective), chiar momentele de destindere de tipul 
petrecerilor cu colegii (uneori şi perioada de revenire de ... 
după) sau al „ieşirilor” la munte şi aşa mai departe. 

Asemenea momente trebuie bine calculate şi eventual 
reprogramate (restrânse sau extinse, după necesităţi), pentru 
că îşi au totuşi locul lor. Oricât am dori să învăţăm 15 ore pe 
zi, totuşi dacă numai odihna şi servirea meselor ne cer 9 ore 
pe zi, iar igiena personală şi sarcinile zilnice îşi cer drepturile 
lor, învăţarea timp de 15 ore zilnic e o dorinţă irealizabilă. 

— Un program adaptabil este cel care permite să se schim- 
be „pe ici, pe colo” ordinea activităților sau timpul afectat lor, 
fără a afecta însă esența: învăţarea trebuie să se deruleze con- 
form programării, indiferent de respectarea sau de refacerea 
restului programului. Dacă preferi să îţi rezolvi problemele 
casnice dimineaţa între orele 8 şi 10, în loc de 17-19, cum era 

planificat, făcând rocada cu alte activităţi, nu e nicio proble- 
mă; dacă, în loc să faci ceea ce ţi-ai propus azi, realizezi ceea 
ce ţi-ai propus de fapt a doua zi, amânând astfel intenţionat 
sarcina de azi pe mâine, e o simplă chestiune de reorganizare. 
Cu totul altfel stă problema dacă, dintr-un motiv sau altul, 
vrând să înghesui într-o singură zi rezolvarea unor probleme 
pe care ţi-ai propus să le rezolvi de fapt în trei-patru zile, nu 
mai ai timpul necesar spre a respecta programul de învăţare şi 
încalci continuitatea pe care ţi-ai propus să o respecţi. 


— Revin la ideea ca în program să rezervi un timp „în alb” 
unor activităţi neprevăzute (dar care au şansa să apară cu cât 
sunt mai mult ignorate), activităţi a căror apariţie te sileşte 
să îţi rupi din cel mai preţios timp — cel dedicat învățării. 
Spre exemplu, alocă-ţi o oră pe zi neprevăzutelor (incluzând 
aici şi întârzieri neprevăzute asupra unui pasaj mai greu, o 
repetare a cărei necesitate apare pe parcurs etc.), 

În cazul în care, din fericire, aceste neprevăzute nu apar 
(conform legii, tocmai pentru că au fost prevăzute), progra- 
mul se poate reajusta foarte uşor, fie îndeplinind anticipat 
unele activităţi, fie pur şi simplu profitând de ocazie spre 
a învăţa ceva în plus faţă de ce ţi-ai propus sau chiar spre a 
face o aprofundare a materiei, dacă şi unde e nevoie. 


— Nu confunda un program „plin” cu unul supraîncăr- 
cat! Mai bine programează-ţi mai puţine activităţi, dar pe 
care le vei putea sigur îndeplini, decât multe, dar care nu 
pot fi în niciun caz îndeplinite aşa cum e necesar (superfi- 
cialitatea nu are ce căuta aici!). Ziua are, totuşi, 24 de ore. 

Atunci când ai de învăţat ceva şi vrei să o faci temeinic, 
calitatea e cea care trebuie să primeze, iar nu cantitatea. Da- 

torită faptului că volumul de material parcurs într-o zi este 
atât de dependent de calitate, mai bine acordă-ţi un timp mai 
mare decât cel mediu pentru învăţare, pentru a fi sigur că o 
să ai condiţii să înveţi temeinic. 

+ Concluzia e uşor de desprins: nu porni niciodată la 
drum cu un program supraîncărcat şi alcătuit „la secundă”, 
căci e mult mai profitabil să porneşti la muncă liniştit şi să-ţi 
formezi bune deprinderi, decât să lucrezi mereu sub presiunea 
timpului şi să ai insatisfacţii repetate din cauza neîndeplinirii 
constante a „planului” şi din cauza reprogramărilor perma- 
nente. Abia după ce deprinderile bune s-au format, vei putea 
să adaugi alte activităţi faţă de cele prevăzute iniţial. 

” —Nuuita că învăţarea pentru prima dată ia timp mai mult 
decât repetarea! Oricum ai începe, tot e necesar să îţi aloci mai 
mult timp pentru prima parcurgere decât pentru repetare. 


— Atenţie la priorităţi! Nu toate materiile sunt la fel de 
importante, la fel de grele sau la fel de necesare în speciali- 
zarea ta. Unele materii sunt mai interesante, chiar dacă sunt 
mai dificile, altele sunt mai „plicticoase”, chiar dacă volumul 
de material este mai mic. Altele necesită o documentare mai 
îndelungată şi aşa mai departe. 

Important e, în acest caz, să grupezi materiile pe liste 
de priorităţi, deoarece e evident că priorităţilor urmează să 
le acorzi un timp mai îndelungat. 


— Atenţie la semnalul că ai evoluat faţă de început! 
Care e acest semnal? lată-l: 


Pe măsură ce avansezi în învăţare, se prea poate 
că „priorităţile” să se schimbe: materiile dificile, 

cărora le-ai acordat atenţia cuvenită, să devină 
simple şi familiare, documentarea din alte surse 
să fi avut deja loc, să fi apărut materii noi necesare 
în specializare etc. 


— Ar îi bine ca regimul de pregătire pentru examen să 
excludă anumite activităţi care presupun o întrerupere sau 
a căror durată nu poate fi anticipată corect (spre exemplu, o 
vizită în alt oraş, programată să dureze o zi, se poate prelungi 
până a doua zi, din cauze diverse, iar pierderea de timp e 
destul de grea; o activitate de durată — precum antifonarea 
maşinii, curăţenia sau zugrăvirea casei — poate să se prelun- 
gească în mod nedorit). 


— Şi o ultimă sugestie, care se referă al un aspect înţeles 
„de la sine”, dar prea puţin aplicat: înainte de a alcătui pro- 
gramul, consultă-te cu cei care au experienţă în domeniu. De 
obicei profesorii meditatori şi colegii mai mari care au trecut 
examenul pentru care te pregăteşti îţi vor da informaţii extrem 
de preţioase; niciun examen nu seamănă cu cel de dinainte, 
niciun an de studii nu este perfect asemănător cu cei pe care 
i-ai trecut deja. Iată deci un motiv care justifică o informare 
preliminară alcătuirii programului de pregătire. Nu însă o sim- 
plă informare, ci una care, dacă e posibil să reunească totuşi 
cât mai multe surse. Despre aceasta vom mai discuta. 


2.3. Avantajele programului realist 


„Nu există vânt Javorabil decât pentru cel care ştie 
în ce direcţie se îndreaptă” (Seneca) 


Un program bine făcut şi respectat cu o voinţă de nezdrun- 
cinat sileşte pur şi simplu succesul să iasă la lumină. De ce? 


16 


[. Succesul final - bine programat de la început 


Un program făcut de la început bine, în starea de 
luciditate de dinaintea „asaltului”, cuprinde toate da- 
tele sau aproape toate datele de care ai nevoie pentru 
a reuşi să duci la îndeplinire ceea ce ţi-ai propus. 

Pe parcursul pregătirii, în lipsa unui program, impor- 
tanţa unuia sau a altuia dintre factorii care îţi influenţează 
învăţarea va tinde să crească artificial sau, dimpotrivă, să fie 
ignorată în anumite momente şi, ceea ce ar duce la oscilaţii 
de atitudine foarte dăunătoare pentru tine. Astfel s-ar putea 
ca la un moment dat să crezi că „mai e timp destul” până 
la sesiune, teză, examen de admitere, licenţă. Într-adevăr, e 
timp destul, dar nu pentru a realiza tot ce doreşti şi aşa cum 
îţi doreşti. lar o simplă privire aruncată programării te va 
convinge că a pierde câteva ore la meci, la o flecăreală „de 
destindere” sau „la una mică” ar avea consecinţe mult mai 
greu de reparat decât crezi tu, care priveşti timpul global 
(„mai e destul”), şi nu prin prisma realizărilor de zi cu zi. 


2.4. E fructul gândirii tale! 


Experienţa arată că, o dată alcătuit, programul nu tre- 
buie rămână uitat în vreun sertar sau să ajungă la gunoi. 
Nu! Trebuie respectat cu stricteţe. Descori auzim elevi sau 
studenţi spunând că nu reuşesc să îşi respecte programul, 
ceea ce denotă: 

* fie lipsa de realism în alcătuirea acestuia (deci un pro- 
gram prea încărcat sau unul care cuprinde activităţi alternate 
greşit cu relaxarea, în sensul că aceasta din urmă ocupă un 
timp mult mai mare decât cel planificat), 

* fie lipsa de voinţă a celui ce îşi alcătuieşte programul. 

Nerespectarea programului generează un sentiment de 
descurajare la gândul că (nici) astăzi nu ai realizat ce ţi-ai 
propus şi aduce inevitabil perioade de învăţare „în salturi” 
epuizante şi de cele mai multe ori neeficiente pentru păs- 
trarea cunoştinţelor. 

În plus, timpul irosit prin trecerea în grabă de la un 
subiect la altul — în loc să înveţi o dată şi bine — confirmă 
proverbul „Leneşul mai mult aleargă”. Şi tocmai aici se 
vede un prim avantaj al programului: îţi aduce aminte cu 
îndărătnicie ceea ce tu, luat de val, poţi să uiţi. 

Programul bine alcătuit mai are un avantaj: elevii şi 
studenţii care îşi planifică timpul învaţă mult mai puţin 
tensionaţi, deoarece trecerea timpului nu reprezintă altceva 
decâr o confirmare a muncii lor şi a realismului unui program 
de pregătire care se derulează oră după oră aşa cum a fost 
prevăzut. Apropierea examenului nu îi sperie, pentru că totul 
se va încadra în parametrii gândiţi pentru reuşita la examen. 

De cealaltă parte, marea masă a celor derutați şi lipsiţi 
de program, voință, metode de învăţare etc. freamătă de 
întrebări din ce în ce mai chinuitoare, ce pot deveni chiar o 
obsesie cu efecte negative ce rezidă din nesiguranța orbului 
care nu ştie încotro se îndreaptă. 


A învăţa şi a te pregăti spre a susține un examen nu 
e deloc uşor; uneori intervine oboseala, iar tentaţia de a 
renunța la ceea ce ţi-ai propus este mare; alteori micile pro- 
bleme cotidiene ameninţă să te ţină departe de carte. De 
fiecare dată, însă, programul pe care ţi l-ai făcut îţi arată; 
imperturbabil, condiția reuşitei: succesul se adună picătură 
cu picătură; respectă programul pe care tu însuți l-ai gândit 

şi urmăreşte-l zi de zi, oricât de greu ar fi. Este unul din 
pilonii programării succesului. 
Foloseşte metoda ceasului, precum și somnul și re- 
laxarea, metode despre care vorbim în această carte. 


ar în ultima zi, când vei îndeplini cu bine ultima activi- 
tate pe care ţi-ai propus-o, îţi vei da seama că, dacă drumul 
reuşitei nu e nicidecum presărat cu flori, totuşi a fost mai 
uşor să respecţi traseul pe care l-ai planificat, decât să bâjbâi 
fără niciun punct de reper în drumul tău. 
După cum vezi, totul este să ai voința de a-ți 
urma programul spre succes. Totul e să nu te abaţi 
din drum; să nu leneveşti şi să nu îţi pierzi credința 
în faptul că finalul va fi bucuria ta, în căutarea 
căreia ai pornit şi spre care mergi constant. 


2.5. Programul de învăţare este o rețetă proprie. 
Unică! 


» Cu penele altora te poți împodobi, dar nu poți zbura. 
Acest lucru nu-l prea ştiu oamenii, dar îl ştiu păsările” 


(L. Blaga) 


E mai presus de orice îndoială că fiecare dintre noi are 
caracteristici proprii în privinţa uşurinței de a învăţa: acelaşi 
material poate fi reținut în intervale de timp diferite de la o 
persoană la alta. De asemenea, avem particularități accen- 
tuate în ceea ce priveşte timpul necesar pentru odihnă (care 
se poate obţine, din nou, prin mai multe căi), aşa cum vom 
vedea, timpul afectat altor nevoi zilnice etc. 

Tocmai de aceea un program standard nu este în niciun 
caz posibil. Prea mulți factori intră în calcul spre a putea 

fi cuprinşi într-o schemă general valabilă. Să nu uităm că 
însăşi voinţa (la a cărei „lene” găsim soluţii tot în această 
carte), voinţa de a urma propriul program are valori foarte 
variabile de la un individ la altul şi chiar la tine în momente 
diferite. 

Aşa fiind, porneşte cu o analiză. Pune cap la cap toate 
informaţiile pe care le consideri importante pentru tine, reu- 
neşte într-un tot coerent ceea ce era înainte disparat: 

* cât de puternică îţi e voința 

* cum i-o poţi educa 

* cât de repede memorezi 

* de cât timp ai nevoie pentru a te concentra 

* de câte repetiţii ai nevoie spre a avea siguranța că ai atins 
nivelul pe care ţi l-ai propus şi aşa mai departe. 

Nu mai intru în amănunte, pentru că deja e clar: progra- 
mul este strict personal. Principiile generale se pot adapta şi 
îmbogăţi pe măsura experienţei tale şi a greutăţii examenului. 


2.6. Patrulaterul succesului 


Dacă pui cap la cap tot ce ai citit, toată experienţa şi 
toată intuiţia ta, vei ajunge la concluzia că, pentru ca totul să 
meargă bine, este bine să îţi alcătuieşti un program centrat 
pe mai multe coordonate: 

A. Programul general, care să cuprindă fragmentarea 
scopului final — o bună învăţare — în mai multe scopuri 
mici, în vederea optimizării efortului. Programul general 
are menirea de a împărți întreaga perioadă de pregătire 
în perioade mai scurte, aferente însuşirii unor capitole, 
cursuri etc., deci a unor unități mari de material. NU este 

obligatoriu ca aceste intervale de timp să fie egale — ele 
trebuie adaptare după dificultatea şi volumul materialului, 
şi nicidecum înghesuite într-un „pat al lui Procust” doar de 
dragul unei ritmicități greşit înţelese. 
Posibil program general: 
8 iunie — 15 iulie sesiune 
8 iunie — 30 iunie — repeţi materia A, înveţi şi 
repeţi materia B, înveţi materia C 
1 iulie — 15 iulie — repeţi materia C, înveţi şi 
repeţi materia DD şi materia E 

B. Programul pentru viitorul apropiat, care să cuprindă, 
fără a intra în amănunte, învăţarea sau repetarea unui anumit 
volum de material până la o anumită dată (obligatoriu de 
repetat); în acest scop vei împărți fragmentele, la rândul lor, 
în fracțiuni de parcurgere a materialului. 

În cazul pregătirii studenților în perioada de presesiu- 
ne este evident că programul general se poate echivala cu 
programul pe viitorul apropiat, datorită perioadei relativ 
scurte de pregătire (de la câteva zile la o lună). În acest caz 
cea mai bună programare este cea care vizează numărul de 
zile afectat învățării unui curs: trei zile pentru cursul X, cinci 
pentru cursul Y, două pentru cursul Z. 


Exemplu. 

Program pentru 8 iunie — 30 iunie: 

Prima săptămână: repetă materia A + învăţare 
materia B (partea 1) 

A doua săptămână + jumătate din a treia săp- 
li ie i ia d : ri arde 
tămână: învăţare materia B (părțile 2 şi 3) şi 
învăţare materia C (prima parte) 

A treia săptămână: repetare materia B + învăţare 
materia C (ultima parte). 

C. Programul săptămânal, ce va cuprinde activităţile 
din săptămâna următoare, activităţi care în principiu ar putea 
fi „rotite” în funcţie de necesităţile de moment. 

Exemplu. 
Prima săptămână: 
— repeți materia A şi înveţi materia B 
a) repetarea materiei A: 
zilele 1-4 repetarea a doua 
5-6 repetarea a treia 
b) învăţarea materiei B: 
zilele 1-3: cursurile 1-6 (100 de pagini) 
4-6: cursurile 7-11 (120 de pagini) 


Subliniez din nou: planul săptămânal trebuie să fie un 
instrument flexibil, care să permită o revizuire cât mai uşoară, 
în funcţie de unele priorităţi care apar pe parcurs şi de lista 
zilnică a subiectelor pe care le conţine. 

La alcătuirea acestui program ar fi bine să ai în vedere 
rezultatele obținute pe săptămâna în curs, precum şi obser- 
vaţiile şi concluziile desprinse din ultimul plan. Pe măsură 
ce avansezi în învăţare, se poate ca priorităţile iniţiale să se 
schimbe. Sunt schimbări normale şi necesare. Gândind însă 
ceea ce faci, o să reuşeşti ca în cele din urmă să îţi alcătuieşti 
un plan realist şi adaptabil, pe care îl vei putea respecta fără 
dificultăţi prea mari. 

Şi încă ceva: cred că, cel puţin pentru început, ar trebui 
să îţi programezi ... programarea, în sensul alocării unui 
spaţiu de 1-2 ore pe săptămână destinat întocmirii viitorului 

plan. Crezi că e prea mult? Oricum, pe măsură ce câştigi 
experienţă, nu vei mai avea nevoie de chiar atâr de mult 
timp. O să te convingi! 

' D. Programul zilnic, cel mai detaliat, va cuprinde acti- 
vităţile propuse pentru ziua respectivă, eventual programate 
pe ore. 

Exemplu. 
Ziua |: din materia A repeţi un sfert — după- 
masa — 6 ore 
din materia B înveţi primele două cursuri (30 
de pagini) — dimineaţa şi la amiază — 5 ore 
Este de preferat ca programul zilnic să fie alcătuit cu 
o seară înainte (mai ales cu ocazia privirii generale asupra 
lecţiei), deşi această operaţie se poate face şi dimineaţa, ca 
un exerciţiu de concentrare. 
Poţi să pui în concordanță programul zilnic cu 
cel săptămânal cu ajutorul unei agende în care, la 
începutul unei noi săptămâni, să scrii pe paginile co- 
respunzătoare următoarelor şapte zile, timpul afectat 
învăţării în fiecare zi. Apoi treci, pentru fiecare zi în 
parte, la inventarierea activităţilor zilnice (deplasări, 
igienă personală, meditații etc.), şi a timpului afectat 
lor — ceea ce nu este foarte greu, având în vedere că 
aceste activităţi consumă un timp relativ constant 
în fiecare zi. Lasă loc şi pentru neprevăzute! 


În final, cele câteva activităţi pe care ți le-ai propus pen- 
tru acea săptămână vor fi foarte uşor de încadrat, comparând 
timpul liber rămas în fiecare zi cu durata acestor activități. 
În acest fel poţi găsi timp şi pentru vizionarea unui film şi 

pentru un concert, şi pentru o întâlnire de seară şi aşa mai 
departe. De unde se vede că un program bine făcut poate fi 
foarte bine un program echilibrat. 

Desigur, se poate întâmpla ca la sfârşitul zilei să constaţi 
că nu ai îndeplinit tot ce ţi-ai propus. Şi, după cum bănuieşti, 
există doar două soluţii în acest moment: fie continui activi- 
tatea până la îndeplinirea celor programate — atenţie la ispita 
superficialității — fie reprogramezi aceste activităţi, dacă: 

* ştii că nu sunt chiar atât de urgente 

* ţi-ai lăsat un spațiu pentru neprevăzute, unde se 
încadrează şi aceste întârzieri, 

Un lucru e totuşi sigur: undeva s-a strecurat o greşeală. 
O greşeală în apreciere — şi atunci rămâne să nu o mai re- 
peţi — sau o greşeală în punerea în aplicare a programului, 
ceea ce ne duce cu gândul la educarea voinţei, a atenţiei, la 
folosirea motivaţiei... 

Cert e că reprogramările repezate ar trebui să îţi dea de 
gândit. Chiar foarte serios. Ca să nu mai spunem că au darul 
de a te descuraja şi de a-ţi eroda încrederea în capacităţile 
tale. Aşa încât urmează acest sfat: odată alcătuit un pro- 
gram, urmăreşte fără şovăire aplicarea lui. Ţi-ai lăsat un 
„spațiu de manevră”, dar uită-l! Fă ca şi cum nu e! 

Poate fi greu la început, dar nu va trece prea mult timp 
până să simţi avantajele seriozităţii tale. 


2.7. Orice-nceput se vrea fecund... 


Entuziasmul începutului dă aripi fiecărui om, iar împlini- 
rea visului îi pare a fi mult mai apropiată decât este în realitate. 
Şi ce poate fi mai frumos decât un om pe care obstacolele, 

oricât de grele, nu-l pot determina să se întoarcă din drum? 
Aceşti oameni, pentru care viaţa e o continuă provocare, iar 
nu o corvoadă, îmi amintesc de cuvintele lui Emil Cioran: 

„Entuziastul nu cunoaşte înfrângeri, fiindcă pe el nu-l 
interesează obiectele, ci inițiativa şi voluptatea activării ca 
atare (...) Ultimul dintre oameni care ratează în această lume 
este entuziastul”. 

Frumuseţea începutului e o sărbătoare a sufletului. Din 
păcate, o dată cu primele obstacole, entuziastul îşi pierde 
elanul pe drum, pentru că se confruntă cu umbrele pe care 
viaţa le are din belşug. Calea prin care entuziasmul poate să 
rămână la cotele înalte ale începutului e una singură: anti- 
ciparea posibilelor obstacole şi găsirea modalităţii celei mai 
bune pentru a le învinge. Ai aflat ce trebuie să faci ca să devii 
(mai) sigur(ă) pe tine, să nu îngenunchezi în faţa greutăților, 
ci să-ţi priveşti drept în faţă destinul de învingător. De fapt 
entuziast” înseamnă, în greaca veche, „inspirat de zei” ... 

Să ne oprim puţin asupra programului de început, care 
e întrucâtva diferit față de restul perioadei. 

Diferenţa rezidă din faptul că la început va tre- 
bui să insişti mult asupra tehnicilor de învăţare, 
ceea ce va duce la un ritm mai lent decât cel obiş- 
nuit. Nu încerca să te măsori cu cei care au ceva 
avans faţă de tine! 

La examen nu contează numărul de pagini 
repetate pe oră, ci exactitatea cu care reţii ceea ce 
trebuie, puterea de a răspunde corect la întrebări și 
de a rezolva corect problemele. Singur Timpul va 
hotări câştigătorul — nu-i forţa puterea, dacă vrei 
să-ţi fie prieten! Urmează-ţi ritmul, consultă-te 

de la început cu alţi colegi, alege ceea ce e bine şi 
aplică, dar nu oscila de la un program la altul. 


Nu scrie nicăieri că există o perioadă de învăţare stan- 
dard; aşa încât programul tău are toare şansele să fie mai 
bun decât al lor. 

Dacă ei au program, bineînţeles. 


2.8. Vitejie la examen, nu înainte! 


Se prea poate ca la început lipsa de experienţă să te 
împingă să te avânţi să înveţi mai mult decât ţi se cere. Nu 
brava şi nu te lăsa dus de val: învaţă bine ceea ce înveţi. Dacă 
ai învăţat două pagini pe zi, dar bine, eşti mai câştigat decât 
dacă ai învățat patru, dar prost (nu uita: ceea ce se învaţă de 
a început prost, cu greu se mai învaţă bine). Dacă ai rezolvat 
zece probleme pe zi, de la cap la coadă (scriind corect relaţiile, 
teoremele aplicate, modul de deducere, condiţiile), e mai 
bine decât dacă ai început 20, dar n-ai rezolvat niciuna până 
la capăt. Performanţa vine cu timpul, nu dintr-o dată. 

Începutul poate fi derutant şi cu privire la programarea 
zilelor de învăţare şi a repetiţiilor. O mare greşeală fac stu- 
denţii care merg în sesiune cu materia citită o dată (pentru 
că „e suficient, ştiu cam despre ce-i vorba”). 

Nu greşi ca ei! Acordă o mare atenţie perioadei de repeta- 
re, deoarece ea va fi, vrând-nevrând, mai mare la început, când 
creierul nu s-a obişnuit să lucreze în ritm optim. De aceea: 

Programează ca la început perioada pentru prima 
repetare să fie cam de o jumătate din cea de învăţare. 
Ai nevoie cam de jumătate din numărul de repetări 
necesare pentru prima parcurgere a materiei, iar 

ritmul pentru prima repetare nu e cu mult mai mic 
Al Ea i pi : y 
decât ritmul în care ai învăţat pentru prima dată. 


Aşa fiind, dacă meditaţiile au loc la două săptămâni, e 
bine să înveţi efectiv 10 zile şi să repeţi alte 3 (a 14-a zi este 
cea de meditații, cu efort intelectual mare). La fel, pentru 
7 zile, e bine să faci programarea în formula 4,5 + 1,5 la 21 
de zile — 15+5 şi aşa mai departe. 

Desigur, fiecare îşi poate adapta programul în funcţie 
de mulți alți factori pe care îi consideră demni de luat în 
seamă. Observă-ţi ritmul de învăţare şi pe cel de repetare şi 
fii convins că vei face cel mai bun program posibil. 


2.9. Perioada ritmului optim 


„Mergi înainte şi încrederea îţi va veni” 


(J.B. D'Alemberr) 


Ritmul optim se atinge mult mai repede decât 
se crede în general. Sunt de ajuns două săptămâni 
de autosupraveghere în privinţa învăţării, pentru 
ca apoi totul să meargă de la sine. 


Desigur, îmbunătăţiri se pot aduce tot timpul. Dar dacă 
de la început ai gândit bine programul, modificările se vor 
situa în limita detaliilor şi nicidecum nu vor avea caracter 
de „revoluţie”. 

Perioada ritmului optim este cea mai fecundă în reali- 
zări, cea mai deschisă satisfacţiilor. Dar nu slăbi ritmul sau 
intensitatea învăţării! În caz contrar, pe lângă pierderea de 
timp pe care o suporţi, va trebui să faci şi efortul de a reveni 
la parametrii pe care altădată i-ai avut. Numai că timpul 

costă, iar energia ta trebuie canalizară spre mai bine, spre 
mai înalt, nicidecum spre eterne reveniri, eterne recuperări, 
prin care baţi pasul pe loc. 

Deşi am putea considera că ritmul optim se menţine 
din momentul atingerii lui şi până în momentul ultime- 
lor zile de dinaintea examenelor, când au loc ultimele 
„retuşuri”, e bine, totuşi, să luăm în considerare anumite 
momente în care învăţarea e greu de menţinut la acelaşi 
ritm (e vorba de sărbătorile de iarnă şi de Paşti, dar şi de 
alte evenimente). 


2.10. Când se apropie valul ... 


„Nimic nu poate fi considerat încheiat 

câtă vreme mai e ceva de făcut” (Lucan) 

„Când te apropii de sfârşitul drumului, nu te gândi cât 

ai umblat până atunci. Gândeşte-te numai la cât mai ai de 
mers” (IL. Muşatescu) 


E bine să iei această perioadă în considerare ori de câte 
ori alcătuieşti un program, deoarece este o perioadă în care 
eforturile se vor concentra asupra aprofundării sau revederii 
unor aspecte mai dificile, neclare, insuficient înţelese. Ideal ar 
fi ca problemele acestea să te preocupe în ultimele zile, când în 
procesul de învăţare ritmicitatea are mai puţină importanţă, iar 
timpul optim pentru aprofundarea unui subiect va dispărea ca 
noţiune. Şi aceasta pentru că un capitol, o temă, o sinteză, o 
teoremă etc. vor fi studiate până când le vei înţelege şi reține 
pe deplin, indiferent dacă acest fenomen se va petrece după o 
oră sau după cinci (sau chiar după o zi, dacă repetarea finală 
este programată să dureze 10-14 zile). 

Dar... la ce ne gândim exact atunci când vorbim de 
„ultimele zile”? 

!) În cazul unor examene mai grele, pentru care te-ai 
pregătit luni de zile, este nevoie de 10-14 zile pentru 
această recapitulare şi clarificare finală. La fel de sigur 
este că în cazul unor examene cărora le-ai alocat 
doar 10-14 zile, numai ultimele 2-3 dintre acestea 
pot fi folosite în acest sens, caz în care recapitularea 
finală s-ar putea împleti cu recapitularea ultimelor 
capitole, teme, aspecte pe care le-ai abordat. 

Se conturează astfel o perioadă în care ar fi bine ca 
discuţiile cu profesorul îndrumător să se axeze tocmai 
pe unele aspecte (de obicei de detaliu) asupra cărora 
nelimurirea persistă. În cazul studenţilor este perioada 
clarificărilor finale, în care îşi pun singuri întrebări, iar as- 
pectele, capitolele, testele pe carele stăpânesc mai greu (în 
prealabil trecute într-o agendă în chiar momentul apariţiei 
lor!) sunt revăzute. Numai acestea, nu întreg capitolul din 
care fac parte şi pe care deja îl stăpâneşti! Adu-ţi aminte: 
supra-repetarea are ca efect paradoxal uitarea. 

Perioada ultimelor zile, fiind astfel organizată, 
este perioada căreia i se aplică minunat principiul 
„sfârşitul încununează opera”. 

Este o perioadă în care ar fi bine să se amplifice mult 
folosirea unor surse de informare ajutătoare (cursuri, tra- 
tate, dicţionare, alte lucrări în domeniu)... şi în care să te 
relaxezi. 

Asta spre deosebire de colegii sau candidaţii tăi, care 
nu ştiu ce nu ştiu şi repetă un întreg capitol (cu pierderea 

de timp corespunzătoare şi cu pericolul uitării şi plictiselii 
asociat repetării fără rost) în loc să repete numai pasajul pe 
care nu îl ştiu foarte bine. 


Avantaj TU! 


„.. A câta oară? 


3. Pregătirea psihologică: drumul drept 
către victorie trece prin mintea ta 


Examenul e acelaşi pentru toţi. Candidaţii au în față 
aceleaşi subiecte, dar modul în care le percep dificultatea 
este extrem de diferit. S-ar putea ca mulți să cadă pe gânduri 
dacă le spun că 

două sunt filtrele cărora singuri se supun candi- 

daţii: 

— Altrul cunoştinţelor (cât e de grea în general ma- 
teria) şi 

— filtrul rezistenţei psihice şi al mentalități de învin- 
gător (aici e diferenţa: pista de alergare e aceeaşi 
pentru toţi, dar numai unul ajunge primul). 

Îţi îngreunezi efortul dacă, oricâte cunoştinţe ai avea, te 
îngrijorezi şi te înfricoşezi mereu când te gândeşti la examen. 
Dimpotrivă, mergând fără griji la examen, vei obţine o notă 
mai mare cu mai puţine cunoştinţe decât au îngrijoraţii ce 
au repetat de trei ori mai mult decât tine. Garantat! 

Vrei ca examenul să te găsească pregătit(ă) sufleteşre? 
Atunci nu uita că vei dormi aşa cum ţi-ai aşternut. Chiar şi 
pentru firile puternice, stimularea mentalităţii de învingător 
este necesară pe tot parcursul pregătirii intelectuale pentru 
examen. Concluzia? 

Pregătirea psihologică se împleteşte cu pregăti- 
rea intelectuală. 

Chiar din minutele în care citeşti primele rânduri din 
ceea ce ai de învăţat, alungă temerile. Gata cu întrebările 
fără rost: dacă nu pot? dacă n-am timp? dacă nu o să re- 
uşesc? Poţi. Vei avea timp. Şi o să reuşeşti. Fă să poţi — şi 
o să poţi chiar mai mult. Împarte-ţi cu atenţie timpul (ai 
deja soluţia) — şi o să ai timp de toate. Învață cu credința 
că vei reuşi, prezintă-te la examen cu gând să dai totul din 
tine cu înverşunare, până la ultima picătură de energie 
— şi vei învinge. 

Din contră, îţi cultivi insuccesul dacă îţi risipeşti ener- 
gia cu îngrijorări fără noimă, în loc ca aceeași energie să o 
canalizezi spre succes. Înveţi mai uşor şi mai rapid dacă nu 
te chinui cu îngrijorări. 

Aşa încâr atunci când te năpădesc gândurile negre, 
adu-ţi aminte: 

„Unele lucruri îngrozitoare s-au întâmplat în 
cursul vieții mele — dintre care puţine s-au întâmplat 
de fapt.” (Benjamin Franklin) 

Începe să înveţi să te controlezi chiar de la primele 
rânduri memorate. Picătură cu picătură va dispărea lipsa 
de randament, căci în loc să îţi umpli capul cu întrebări şi 
de temeri, vei avea un cap plin cu date aranjate corect, care 
se vor îmbina armonios. Va dispărea emotivitatea, căci vei 
vedea cu bucurie că totul merge din ce în ce mai bine. Câr 
despre căderi psihice... ce-s alea?! 

Şi toate astea pentru că în munca ta ai pus un început 
bun, pe care nu-ţi rămâne decât să-l cultivi mai departe. 

Cât despre pregătirea psihologică sub aspectul voinţei, 
motivaţiei, gradării succesului, evitării descurajării, relaţiei 
cu profesorul etc., găseşti tot ce ai nevoie în această carte. 


4. Adună-ţi sursele din timp! 


Aşa e bine. Se întâmplă şi excepţii; dar e mai bine să te 
amuzi pe seama lor decât să alergi cu priviri rătăcite prin tot 
oraşul, după cursuri. Selectarea surselor din care să înveţi este 
o operaţiune pregătitoare, şi nicidecum una care să înceapă 
în trombă în ajunul examenelor. A cunoaşte sursele la care 
trebuie să faci apel în timpul pregătirii pentru orice examen 
şi a găsi din timp aceste surse este o măsură de prevedere 
care te poate scuti de multe neplăceri în timpul pregătirii 
pentru orice examen. Atunci când pregătirea se desfăşoară 
pe o perioadă mai îndelungată sugestia de mai sus e valabilă 
pentru fiecare capitol de pregătire care va urma. 

Procură-ţi din timp documentaţia necesară pen- 
tru următorul examen sau capitol, ca să nu pierzi 
momentul în care porneşti cu toate pânzele sus 
(vei şti 120% din ceea ce ai nevoie dacă le selectezi 
corect. Acum e momentul — cât mai ai timp!). 


5. Un alt program de pregătire: 
pregătirea „după bilete”. Pro şi contra 


Este o practică destul de des întâlnită la elevi şi la 
studenţi, în special atunci au de învăţat pentru un examen 
dificil, care presupune în mod normal un volum mai mare 
de muncă pentru înţelegerea şi/sau memorarea materialului. 
Este o practică ale cărei rezultate de moment sunt adesea su- 

ficiente, după cum sunt şi cele ale învăţării după nişte simple 
scheme ori rezumate confecţionate de altcineva etc. 
Dacă ai un examen la o materie care nu e im por- 
tantă, la o materie auxiliară (cum există destule) 
sau care nu te interesează și dacă tu îţi asumi riscul 
ca peste puţin timp să nu ştii aproape nimic în le- 
gătură cu materia respectivă, metoda învăţării „pe 
bilete” s-ar putea să fie tot ceea ce îţi trebuie. 


Am făcut precizarea de mai sus pentru că dincolo de 
avantajele de moment, acele cunoştinţe însuşite rapid, nefiind 
asimilate cum se cuvine, devin inutilizabile într-o împrejurare 
reală de viață, deşi candidatul a făcut faţă examenului. Asfel 
se explică faptul că auzim tineri spunând: „Lot ce am învăţat 
la şcoală nu mi-a folosit”, iar consecinţele nu sunt în niciun 
caz încurajatoare. 








CAPITOLUL h 2 4 





ASPIRAŢIE ŞI ÎNVĂŢARE 


„Orice împlinire e o aservire. 
Ea obligă la o împlinire şi mai înaltă” (A. Camus) 


1. Unda verde spre succes 


Iubite cititorule, nu mă îndoiesc nicio clipă că eşti 
interesat ca, fie că eşti student sau viitor student, să te 
ajuţi pe tine însuţi să obţii rezultatele pe care le doreşti, la 
orice examen. Majoritatea colegilor sau contracandidaților 
tăi îşi doresc la fel. Diferenţa dintre tine şi ei este că tu, 
citind şi recitind cartea de faţă, vei şti în cele din urmă 
şi CUM să fii sigur de succesul tău. O metodă pe care o 
dezbatem în acest capitol constă în programarea gradată 
a succesului. 

Un examen se finalizează cu o notare în funcţie de 
nivelul cunoştinţelor acumulate la materia respectivă. Ioţi 
elevii şi studenţii ştiu acest lucru, toţi îşi doresc note cât mai 
mari, uneori chiar în lipsa nivelului de cunoştinţe care să le 
justifice nota dorită. Este, spre exemplu, situaţia studenților 
care la ultimul examen „trag” de o notă de bursă, o notă 
pentru care uneori transpiră cât pentru toate examenele 
de până atunci. Este şi situaţia celor care, la un examen de 
admitere de orice fel, speră cu toată fiinţa în norocul care să 

le aducă un loc „în coadă”, unde de fapr bătălia e mult mai 
cruntă decât „sus”, pentru că poate jumătate din concurenţi 
se agaţă de ultimele 10-15% din locuri. 

Tuturor acestora — şi deopotrivă ţie, cititorule — le 
propun să se gândească doar câteva minute la ceea ce voi 
spune în continuare. Este vorba de un nou mod de a privi 
lucrurile, care să te scutească şi de emoţii, şi de probleme de 
genul celor de mai sus. 

Vom discuta despre situaţii specifice câtorva categorii de 
vârstă: elevii, studenții şi respectiv cei care au trecut de studen- 
ţie. În cazul celor trei categorii există o idee general valabilă: 


rezultatul oricărui examen poate fi anticipat cu 
mult înainte şi influenţat după cum dorim noi. 
Sau aproape. 


De aici încolo situaţiile celor trei categorii sunt diferite. 


2. Program pentru lipsa de timp din sesiune 


Este una din cele mai grele probleme care îşi cer rezol- 
varea, drept pentru care la timpul potrivit i-am îndemnat pe 
studenți să îşi planifice o privire generală asupra cursurilor 
în perioada premergătoare sesiunii. Am considerat necesar 
să insist asupra calculului matematic al zilelor necesare 
pentru pregătire, în funcţie de gradul în care ţi-ai propus 
să reții materialul, în funcţie de evenimentele care vor 
avea loc în acel interval şi care pot reduce din timpul de 
învăţare, în funcţie de nişte neprevăzute cărora ar fi bine 
să le acorzi un timp „în alb”, din prudenţă, în fine, în 
funcţie de ceea ce mai consideri că ar putea să-ți afecteze 
programul de învăţare. 

Vom discuta acum, legat de ceea ce ne-am propus, de 
stabilirea unui program în funcţie de nivelul de cunoştinţe 
pe care vrei să îl atingi în vederea oricărui examen. Prin 
calcul simplu vei afla câte puncte trebuie să „achiziţionezi” 
în total ca să ai media pe care o doreşti. 

Să presupunem că eşti la master (şi exemplul se poare 
adapta pentru orice situaţie). 

Să mai presupunem că ai vrea să ai, după sesiunea de 
vară, media anuală de 8,50, iar examenele pe care le ai de dat 
într-un an sunt în număr de douăsprezece. Aceasta înseamnă 
că pe parcursul întregului an va trebui să acumulezi 8,50 x 12 
=102 puncte. Scade, dacă este cazul, punctajul din sesiunea 
din iarnă. Acesta ar fi, presupunând că ai un 10, doi de 9 şi 
un 7, de 35 de puncte. Ca urmare, tot ceea ce îţi rămâne de 
făcut pentru a-ţi asigura media dorită este ca în sesiunea din 
vară să obţii minim 102 — 35 = 67 de puncte în opt examene 
(douăsprezece în total minus cele patru date în iarnă). 

Şi acum să vedem: ai un număr de examene foarte grele, 
la care rezultatele s-ar putea să fie mai modeste, dar ai şi un 
număr de examene la care nu concepi să iei o notă mai mică 
de, să spunem, 8, după cum alte examene sunt din categoria 
celor de „reglaj” (adică examene la materiile-"balast”, la care 
nota contează doar pentru palmares, adică de cele mai multe 
ori nu prea contează pe planul pregătirii, ci doar în privinţa 
mediei). Presupunem că ai două examene foarte grele, două 
„de reglaj” şi patru mai accesibile. 

O dară trecut de acest prim stadiu, trece pe o foaie de 
hârtie rezultatele minime şi maxime pe care le doreşti (chiar 
dacă la materia aceea mai „şchiopătezi”), în felul următor: 

notă minimă notă maximă motivarea aprecierii 
materia 1: 6-9 — examen greu; prof. exigent 
materia 2: 7-10 — examen greu, dar nu ca primul 
materia 3: 8-10 — examen ușor (colocviu) 
materia 4: 8-10 — examen uşor (colocviu) 
materia 5: 9-10 — examenul cel mai uşor 
materia 6: 8-10 — examen uşor 


În acest moment, fără a lua în considerare aportul celor 
două materii pe care le-am numit „de reglaj”, fă un prim total: 
punctajul minim este, în situaţia noastră, de 46, punctajul 
maxim — 59. Să ne amintim că în total avem nevoie de 67 de 
puncte, diferența de acoperit de materiile de reglaj fiind în 
primul caz de 67 — 46 = 21 de puncte, iar în al doilea caz de 
67 — 59 = 8 puncte. Este evident că, oricât de bine pregătit ai fi 
la materiile „de reglaj”, în prima situaţie nu ai cum să primeşti 
21 de puncte în două examene. Deci trebuie ridicat minimul. 
Pentru aceasta va trebui să te concentrezi asupra examenelor 
care îţi ridică cele mai mari probleme şi să faci ceva pentru a 
mări nivelul minimului. Pentru anumite examene pregătirea 
trebuie să fie mai îndelungată, mai aprofundată. 

lată deci în ce constă importanţa unui calcul preliminar. 
Nu spun, intuiţia e bună, dar încă o dată aritmetica simplă e 
mult mai bună şi, în orice caz, mult mai exactă; cu atât mai 
mult cu cât unii răutăcioşi insinuează că intuiţia e de genul 
feminin şi de aceea mai înșeală câteodată. Mă rog. 

O dată replanificat nivelul la care doreşti să ajungi în 
cazul unuia sau a altuia dintre examene, nu îţi mai rămâne 
decât să te apuci serios de treabă. Să presupunem că ţi-ai 
„reajustat” programul astfel: 

materia 1: 7-9 

materia 2: 8-10 
materia 3: 8-10 
materia 4: 9-10 
materia 5: 9-10 
materia 6: 9-10 

Ca urmare, pregătirea pentru materiile 1, 2, 4 şi 6 
trebuie să fie mai intensă. Aceasta va cere un timp mai 
îndelungat de pregătire. Pregătirea, în concretul ei, rămâne 
a latitudinea ta: dacă consideri că o simplă familiarizare cu 
materia respectivă este suficientă pentru a-ţi asigura nota 
dorită, e foarte bine; dacă consideri, totuși, că ai avea nevoie 
de o aprofundare care să îţi asigure un 9 sau un 10, e iarăşi 
foarte bine; în fine, dacă tu consideri că o anumită perioadă 
este suficientă pentru a te pregăti atât cât îţi doreşti, dăm 
credit puterii tale de apreciere. 

Dar, indiferent care este alegerea ta, ai în mână cheia 
siguranţei tale: anticiparea unor rezultate pentru care te- 
ai pregătit corespunzător. Aici e marea diferenţă dintre 
tine şi cei care „aruncă undiţa”, doar-doar vor prinde şi ei 
o bursă. Experienţa mi-a arătat că un calcul de acest gen, 
dar făcut numai înaintea ultimelor examene — deci după o 
jumătate de sesiune parcursă fără un scop bine fixat — este 
de multe ori în măsură să dezamăgească: orice efort în 
sesiunea respectivă s-ar putea să fie inutil (să spunem că, 
spre exemplu, ai avea nevoie de 21 de puncte la ultimele 
două examene pentru a obține bursa), sau eforturile ar 
trebui să fie descurajant de mari pentru a obţine media 
râvnită. Şi toate acestea din ce cauză ? Pentru că nu a existat 
o orientare încă de la bun început. 

Dar, după cum vezi, marile deziluzii pot fi evi- 
tate foarte uşor. 


Paradoxal, puţini îşi dau seama de acest lucru extrem de 
simplu; în schimb tu, în cazul unui examen mai greu, dar 
la care vrei neapărat să iei peste 7 (să zicem), învaţă liniştit 
înainte de sesiune, ca şi în timpul ei, pentru că, cel puţin 
sub aspectul liniştii sufleteşti tu ai un mare avantaj asupra 
celui care se frământă şi se perpeleşte pentru că habar nu are 
să îşi facă o programare. Cel care se frământă de multe ori 
îşi solicită mintea şi organismul peste măsură — şi, adesea, şi 
inutil —, astfel încâr la terminarea sesiunii pare o epavă uma- 
nă. Dacă la examenul respectiv ţi-ai propus să iei minim 7 
şi ai luat 8, te bucuri că scopul tău a fost depăşit; în schimb, 
pentru aceeaşi notă, derutatul tău coleg, după ce a tremurat 
înainte de examen („vai de mine, ce mă fac?”), e în stare să 
facă, după ce şi-a văzut 8-ul, o criză de nervi („Şi ce dacă mai 
avem încă patru examene?! Nu vezi că deja dau rateuri? Ce, 
tu nu vezi că mai avem două grele de nici nu ai curaj să te 
apuci să înveţi? Crezi că nu-mi dau seama? E clar: dacă mai 
fac una la fel, pierd bursa!”). Şi dă-i din nou cu învățatul până 
la epuizare, pe când tu, calm, te uiţi pe foaie și vezi clar: la 
următorul examen, ceva mai uşor, vrei 9 sau 10. Te-ai pregătit 
şi înainte de sesiune, aşa că nu îţi mai rămâne decât să îţi 
continui pregătirea în linişte, încurajat de succesul anterior, 
lăsându-l pe „disperat” cu grijile şi coşmarurile lui. 

Şi uite aşa, din examen în examen, sesiunea nu mai este 
pentru tine acea groaznică perioadă după care te resimţi 
ca după boală. Sesiunea devine un moment de apreciere 
obiectivă şi lucidă a puterilor proprii, o cale spre încrederea 

în forţele proprii, o confruntare calmă cu realitatea, în care 
poţi să răspunzi la multe întrebări: Ce mi-am propus? Ce 
am reuşit? Unde am greşit? Ce voi face ca să nu mai repet 
aceeaşi greşeală? 

O sesiune liniştită este o mină de aur pentru experienţa 
proprie. Situaţiile din sesiune, ca de altfel şi cele din viaţă, 
sunt de multe ori unice. Şi cu atât mai preţioase pentru cel 
care învaţă din experienţă. 

Sigur, aproape orice examen presupune emoţii, presu- 
pune efort, uneori chiar nopţi nedormite — perfect de acord. 
Dar, dacă cei din jurul tău sunt ferm convinşi că sesiunea 
este o veşnică zvârcolire, o veşnică luptă şi un veşnic coşmar, 
nimeni nu te obligă să gândeşti şi tu la fel, nimeni nu te 
obligă să faci greşelile lor. 


3. Nu te baza pe minim! 


Mergând mereu doar la limita inferioară a rezultatelor 
pe care ţi le-ai propus, rişti să ai surprize. Inconvenientele 
sunt însă simplu de evitat: 

1) încearcă să-ți depăşeşti, pe cât poţi, nivelul minim 
pe care ţi l-ai propus cu ocazia programării. Viitorul este 
de multe ori nesigur, iar o problemă de sănătate intervenită 
chiar în sesiune te poate sili să renunți la ceea ce îţi doreai. 
În acest caz, orice punct smuls peste minim e o cupă de 
şampanie în cinstea succesului. 

2) dacă e posibil, încearcă să îţi fixezi în calculul hârtiei 
media generală pe care o consideri necesară, căreia să îi adaugi 
20-25 de sutimi chiar din start. Dacă, spre exemplu, urmăreşti 
să obţii media 8,50, propune-ţi 8,75. Dacă vrei 9,00, propu- 

ne-ți 9,25 sau 9,33 şi apoi programează nivelul pregătirii tale 
pentru a atinge această medie. De ce? Ca o rezervă pe care 
ne-o cere proverbul cu „socoteala de acasă”. Ce te faci dacă, 
dorind media 9,00, obţii cu un punct mai puţin tocmai la 
ultimul examen şi tot efortul tău se risipeşte în van? 
Dacă tote să faci un lucru bun, fă-l până la capăt: 

nu te baza pe minim, ci fixează-ţi de la început 

ceva mai mult ca aspirație, pentru ca minimul să 

fie atins în cele din urmă în mod automat, fără 

emoţii. Simplu, nu-i aşa? 

Fireşte, după fiecare examen din sesiune, programul poate 
suferi modificări, datorită faptului că nota obţinută e notă 
fixă, încetând să mai fie un pronostic cu minim şi maxim. Un 
minut după fiecare examen, dedicat refacerii programului, e 
cea mai uşoară cale de a evita neplăcerile ulterioare. 

În acest moment pot să-ți spun că ceea ce te-am în- 
demnat să-ţi formezi se numeşte în limbajul psihologilor 
„nivel de aspirație”. Am preferat să nu folosesc termenul 
(deşi poate îl cunoşteai), ci să ne înţelegem într-un limbaj 
accesibil, comun!. 


' Respectând eforturile psihologilor de a descifra misteriosul suflet 
uman, reiau totuşi ideea că un ghid, un curs cu adevărat accesibil orică- 
rui tânăr trebuie să aibă, în primul rând un limbaj accesibil. Chiar, ai fi 
preferat să îţi spun că „nivelul de aspirație desemnează gradul de succes pe 
care un elev aşteaptă să-l obțină într-o sarcină definită în conformitate cu 
valorile autoapreciative şi cu exigenţele ce şi le impune în raport cu sinele sau 
cu grupul social"? Eu cred că dimpotrivă: dacă ţi-aş fi dat această definiţie 
ori ai fi sărit peste ea, ori te-ai fi chinuit un timp să o înţelegi, dar tot 
nu te-ai fi dumirit de ajuns. Adică nivelul tău de aspirație în înţelegerea 
definiţiei ar fi fost undeva pe la genunchiul broaştei. 

Ei, dar până la examen mai e o cale destul de lungă. lar 
pe această cale poate că cel mai greu te apasă ... 


4. Grelele dileme ale începutului 


E bine dacă te-ai gândit puţin la ce ţi-am prezentat 
până acum. Acum ştii că nu e bine să vrei să reţii totul 
de la început la cel mai înalt nivel. E o greşeală pe care 
o fac adesea începătorii, cu două consecinţe extrem de 
dezavantajoase: pe de o parte, tendinţa de memorare me- 
canică (în lipsa unei posibilităţi reale de memorare logică) 
duce la o uitare accentuată imediat ce materialul a fost 
verificat de către profesor, iar pe de altă parte o bună parte 
din perioada de „toceală” este pierdere de timp. E drept, 
ceva-ceva tot se reține, dar o cădere atât de bruscă de la 
euforia perfecțiunii (temporare şi artificiale) din prima 
fază până la „ceva-ceva parcă îmi mai amintesc” poate fi 
descurajantă. După cum descurajant poate fi şi un eşec 
datorat dorinţei de salt calitativ mult prea puternic faţă 
de posibilităţile tale reale. 

Nu te hazarda direct spre piscul cel mai înalt. De 
fapt aceasta o vom discuta şi în capitolul referitor la mo- 
tivaţie. În lipsa antrenamentului necesar pentru obținerea 
performanţelor dorite, o cădere sau două te pot descuraja 
cumplit. Mai bine porneşte mai uşurel pe calea către 
„foarte bine”. 

Evident dacă tu consideri că nişte salturi mari sunt 
pe deplin realizabile, e excelent! Îţi urez succes. Dacă 
însă simţi că e prea mult ce ţi-ai propus, citeşte rândurile 
din continuare. 

Să presupunem că ţi-ai propus ca la unul din examene 
să obţii o notă în jur de 9,25. Aceasta înseamnă că va trebui 
să reții cam 90-92% din ceea ce ai de învăţat pentru examen, 
deşi o apreciere subiectivă a profesorului care corectează îţi 
poate strica socotelile. Ceea ce, evident, e foarte greu „din 
primul foc”. Mai bine fixează-ţi, spre a te ajuta singur, nişte 
niveluri intermediare, la început mai modeste, apoi din ce 
în ce mai ridicate, pe care să le poţi atinge ceva mai uşor. 

Alege-ţi ca, după prima parcurgere a lecţiei (sau lecţiilor) 
pe care le pregăteşti, să ai un nivel de cunoştinţe echivalent 
notei de 7,50 (sau chiar de 8,00, dacă materialul îţi e familiar 
sau e mai uşor de reţinut). De multe ori nici chiar a învăţa 
de 7,50 — 8,00 nu e o misiune prea uşoară, chiar dacă pare 
astfel, pentru că lecţia trebuie cunoscută în integralitatea 
ei la acest nivel. 

„Niciun fragment nu trebuie neglijat: învaţă 
materialul corect încă de la început, pentru că de 
regulă ceea ce se învaţă prost la început are tendinţa 
de a se menţine în aceeași formă şi greu de tot se 
mai învaţă corect. 


Nu fă nici greşeala pe care o fac 90% din elevi şi studenți: 
unii cred că au învăţat dacă ştiu să reproducă (de multe ori pe 
de rost), chiar dacă nu au înțeles, iar alţii cred că au învăţat 
dacă au înţeles câte ceva, fără să poată reproduce corect. De 
fapt, relaţia corectă este: 


A ÎNVĂŢA = A ÎNȚELEGE + A MEMORA + A REACTUALIZA 
Doar atunci când ai reuşit să înţelegi totul, când ai reuşit 


să reţii 70-75% din material şi să reactualizezi coerent un 
volum similar, te poţi declara mulţumit(ă) şi vei putea trece, 

cu prilejul următoarei parcurgeri a manualului, la fixarea şi 
urmărire unui nivel de aspirație mai ridicat respectiv de nota 
8 (sau chiar de 8,50, în caz că în prima variantă nivelul a 
fost de nota 8). 

"O mare importanţă o reprezintă în acest caz numărul 
de repetiţii. Nu e acelaşi lucru să vrei „să salți” două puncte 
la notă după două repetări sau după cinci. Fiecare om are 
caracteristicile sale. Important este ca, pe baza autocunoaş- 
terii din anii anteriori (în care ne-am făcut o idee despre 
rapiditatea înţelegerii, rapiditatea şi trăinicia memorării, ca 
şi de spre puterea de reactualizare) să ne facem un program 
care să cuprindă numărul optim de repetări, cu creşterea 
gradată a nivelului calculată în funcţie de creşterea totală și 
de numărul de repetări în care se doreşte atingerea nivelului 
planificat (spre exemplu, dacă vrem să ajungem de la 7,50 
la 9,50 după trei repetări, va trebui să creştem nivelul de 
aspirație cu câte 60-70 de sutimi de punct la fiecare nouă 
repetare; în schimb, dacă proiectăm aceeaşi creştere prin cinci 
repetări, gradarea se va face, evident, doar cu aproximativ 
40-50 de sutimi în plus de fiecare dată). 

+ Această metodă este foarte uşor de aplicat în practică. 
Pur şi simplu trebuie să scrii pe o foaie de hârtie, pe care să 
o ai permanent în faţa ochilor când înveţi, nivelul maxim 
de aspirație şi gradaţiile respective, ca să nu te complici cu 
calcule la orice nouă repetare. O astfel de foaie poate arăta 
cam aşa: 


7,50->8,00>8,50>9,005 9,50 


De câre ori treci de unul din nivelurile planificate, 
taie-l cu o linie. Ai în faţa ochilor realizarea „palpabilă” şi 

un sprijin moral extraordinar. Ce e mai plin de satisfacţii în 
acest moment decât să tai unul câte unul nivelurile pe care 
le-ai depăşit cu succes? Numai să te fereşti să faci un lucru, 
minor în aparenţă: să „tai” un nivel înainte de a-l fi atins 
în mod real. Simplul gest al tăierii de care vorbeam aduce 
satisfacția deosebită a autorecompensării. 

Cu calm şi cu o organizare simplă, bine 
gândită, ultima repetare va însemna atingerea 
nivelului pe care ţi l-ai dorit de la început. E 
un nivel pe care ai toate şansele să îl atingi şi 
în examen sigur — iar când te va întreba cineva 
cam ce notă crezi că iei, poţi să-i răspunzi clar 
: „Atât cât mi-am propus: 9,50”. pentru că, cu 
siguranţă, chiar de atâta ştii. lar examenul nu 
va fi un coşmar, ci doar o formalitate necesară 
pentru a ţi se confirma oficial nivelul de pregătire 
şi ... locul pe care îl meriţi. 

Tu te duci la examen ca să iei 9,50; cei din jurul tău 
nu au decât să tremure, să transpire, să se văicărească şi să 
aştepte cu groază rezultatele. 

Atunci îţi vei da seama ce mult au însemnat cele 
câteva minute din an în care ţi-ai programat gradat 
succesul. Apoi, intră la examen. 


Iar în zilele care vor urma până la aflarea rezultatului 
(pardon, a confirmării), da, relaxează-te, dormi liniştit — ai 
nevoie de toate acestea după atâta muncă. Dar nu uita 
ca, din când în când, să îi încurajezi pe cei care tremură 
la poarta scăldată în lacrimi a norocului, în aşteptarea 


sentinţei... 

Ei, dar până atunci mai e. Examenul are şi el necunos- 
cutele sale, care la un moment dat sunt controlabile. Visul 
e frumos şi e benefic, dar munca e muncă. Eu îţi dezvălui 
cele mai bune căi spre succes, cele mai bune metode de 
a-ţi încununa efortul cu rod bogat. Ceea ce ţi-am descris 
la acest capitol te va ajuta numai dacă şi tu doreşti aceasta. 
Pentru că, 


dincolo de garanţia oferită de creşterea sigură, 
treaptă cu treaptă, programul pe care ţi l-am su- 
gerat mai are un avantaj, deloc de neglijat: dacă 
scopul mai uşor, pe care ţi l-ai propus la început, 
a fost realizat cu succes, aceasta îţi va da aripi, în 
virtutea legilor misterioase ale spiritului omenesc, 
şi te va îndemna să cutezi spre mai sus, spre mai 
bine, mereu mai hotărât. În schimb dacă, aşa cum 
li se întâmplă celor mai mulţi, te avânţi prea sus 
dintr-o dată, eventualul insucces s-ar putea să te 
descurajeze. Atunci, în virtutea aceloraşi legi în- 
scrise în cartea firii, îţi vei aduce poate dorinţa la 
altitudini mult mai joase, de pe care vei încerca să 
urci din nou, dar — spre deosebire de cel înţelept 
— cu descurajarea sau cel puţin cu îndoiala în suflet 
şi cu dorinţa de a recupera timpul irosit. Ceea ce 
de multe ori aduce alte probleme pe care de fapt 
ai fi putut să le eviţi. 

E drept că, îmbătat de euforia primelor succese, s-ar 
putea să vrei să o laşi mai uşor. Nu ceda ispitei! Nu uita: tu 
şi toţi contracandidații tăi plecaţi aproape de la acelaşi nivel. 
La vremea examenelor fiecare se află acolo unde l-au dus 
puterile: unii în vârf, alţii aproape de el, alţii mai jos, alţii 

foarte jos. Vor câştiga doar primii, cei mai de sus: primii 25 
sau primii 60 sau primii 200. 

Toţi iau startul, dar nu toți câştigă. Dacă vrei să câştigi, 
nu uita: urcă fără oprire, urcă fără să şovăi. Şi mai ales nu 
uita că unii, roşi în suflet de nereuşitele de dinainte, se pot 
îndârji într-atât, încât să te depăşească la un moment dat. 
Fabula cu broasca ţestoasă şi iepurele e prea cunoscută şi 
uneori dureros de adevărată ... 


Dacă ar fi să enumăr toate avantajele metodei gradării 
nivelului de aspirație prin rezultate parţiale, poate că mi-ar 
mai trebui încă multe pagini. Eu îţi mai spun doar unul dintre 
avantaje, convins fiind că tu le vei descoperi, lucrând practic, 
pe toate celelalte: de fiecare dată când repeţi lecţia până când 
ajungi la nivelul dorit, înveţi cu un scop: să treci cu succes și 
treapta respectivă. Nu e puţin lucru! Gândeşte-te că 90% din 
cei din jurul tău se mulțumesc să repete fără să se intereseze 
de un progres, oricât de mic, de la o repetare la alta. Or, o lege 
a naturii spune că tot ce nu merge înainte nu stă pe loc, ci re- 
gresează. Şi mai gândeşte-te că, în plus, învăţarea cu un scop 
clar e incomparabil mai eficientă decât cea în care nu prea 
avem habar de ce învăţăm, decât, poate, atunci când avem 
meditații a doua zi. Ca să nu mai vorbim de faptul că, învățând 
cu un scop, de fiecare dată ştim şi cât anume să învăţăm! 


Metoda gradării nivelului de aspirație se asea- 
mănă cu un fapt de viaţă: un braţ de nuiele se rupe 
mult mai uşor surcea cu surcea decât întreg brațul 
deodată. Şi, ceea ce e cât se poate de clar, depunând 
mai puţin efort, rezultatul e mult mai sigur când 
rupi nuia cu nuia întreaga grămadă. 

5. Acum mergi la sigur 


Spune-mi, de câte ori ţi s-a întâmplat să auzi pe un elev 
înainte de teză sau de bac ori pe un student spunând la în- 
ceputul pregătirii sale pentru sesiune : „Voi lua nota pe care 
o doresc, pentru ca ştiu ce am de făcur”? Nu mă îndoiesc 
că de foarte puţine ori. Şi ne mai mirăm că examenele sunt 
un fel de cor generalizat al tânguielilor, un spectacol jalnic 
al genunchilor tremurânzi şi al feţelor livide!... 

Se uită, din păcate prea des, că examenul trebuie să fie o 
confirmare a unei munci, iar nu o loterie; o constatare a unei 
pregătiri, iar nu o nenorocire sau un coşmar. Sper din toată 
inima că vezi alrfel lucrurile după ce ai citit aceste rânduri. 

Să stăm puţin să ne gândim: ce se întâmplă la examen, 
concret? Un profesor, un om, te aşteaptă cu speranţa că îi 
vei confirma munca de un an sau de un semestru; un om 
te aşteaptă ca să îţi facă dezinteresat imensul bine de a-ţi 
confirma, prin propria-i autoritate şi cu propria-i răspundere, 
munca. Sau, în cazul admiterii (la capacitate, spre exemplu, 
dar şi la concursul pentru un post), un om care a văzut zeci 
de lucrări sau sute sau mii înainte să vadă lucrarea ta şi care 
se străduieşte să o evalueze corect. Vine cumva profesorul să 
te distrugă cu orice preț? Astfel de cazuri, te asigur, sunt mult 
mai puţine decât se crede în general. De obicei un profesor, 
văzut ca om, nu este mai fioros decât un funcţionar care 
îţi confirmă în carnet contul din bancă (bineînţeles, efortul 
celor doi e incomparabil, dar nu despre aceasta discutăm 
acum). Ai o mie de lei în bancă? „O mie” îţi va scrie funcți- 
onarul. Ştii de 10? 10” va scrie dascălul la examen. Aceasta 
este diferenţa de optică pe care o reamintesc, cu riscul de a 

mă repeta excesiv: examenul este confirmarea muncii, iar 
nu o loterie jalnică. 

Dar să ieşim din domeniul modului de susţinere a 
examenului propriu-zis (care face obiectul unei alte cărți) 
şi să revenim la obiectul ghidului de față: cele ce ţi-am spus 
în acest capitol nu sunt lucruri absolut noi. În schimb sunt 
lucruri pe care mulți le ignoră. E treaba lor! Pentru că tu 
ai ieşit acum din turma dezorientaţilor. 


Tu ţi-ai asigurat de acum înainte locul în banca 
succesului — și ştii cum să-l păstrezi. 





CAPITOLUL h : 4 


O SITUAŢIE DESCURAJANTĂ 
UŞOR DE EVITAT 


„Simt că înnebunesc!” se confesează Alina unei prietene. 
„De o lună de zile mă pregătesc pentru acest concurs şi, când 
credeam şi eu că stăpânesc materia, la recapitulare constat 
că... am uitat tot! Am învățat aşa cum trebuie, cu repetări, 
cu programări. .. Şi dacă nu m-ar interesa postul, aş mai zice! 
Dar am şi voință, am şi motivaţie!” Alina e disperată. „Sunt 
chiar atât de proastă?” se întreabă ea. Prietena ei îi spune unde 
greșeşte. Unde oare? 


Când mintea ne „pedalează”... când „nu mai intră în 
cap” şi orice ai face parcă e inutil, ce rău poate fi mai mare? 
Unul singur: să constați că ai uitat tot ce ştiai. E normal? 
De ce se întâmplă aşa ceva? E timp pierdut? Se mai poate 
recupera ceva? Întrebări, întrebări... 


Există o problemă a celor care învață: după prima par- 
curgere a materiei nu îşi mai amintesc prea multe din ceea 
ce au învăţat. Panica îi cuprinde, deşi nu au cum să uite tot 
ceea ce au învăţat. Au uitat mult — e în firea lucrurilor — dar 
nu tot. La o repetare, făcută corect, vor vedea că situația nu 
e chiar atât de rea. 

1. Evită situaţiile descurajante! 
(după ce le afli cauza) 


Analizată ca atare, fără a ne interesa deocamdată cauzele, 
situația aceasta ne duce la concluzia că timpul afectat primei 
parcurgeri a fost aproape inutil cheltuit. Iar dacă ne gândim 
că această primă trecere peste lecţiile sau peste cursurile care 
trebuiau însuşite este cea mai întinsă şi în general cea mai 
importantă pentru conturarea unui stil de lucru eficient, 
ne putem da cu uşurinţă seama de pierderea extraordinară 
suferită de orice tânăr. 

Dar nu dispera! E normal să se întâmple astfel. 

Te poate ajuta să cunoşti următoarele: în cazul în care 
materialul nu e familiar, procesul de învăţare se desfăşoară 
mai lent decât în cazul în care s-ar fi trecut deja peste 
materie. Se poate considera ca material familiar cel care 
a fost parcurs în şcoală în anii anteriori cu atenţie sau 
— în cazul studenţilor — cel care a fost pregătit seminar 
după seminar. 


2. Cât am pierdut? 


O să-ţi spun ceva ce psihologii ştiu demult: în momen- 
tul în care memorezi idei şi date nefamiliare, apare ceea ce 
se numeşte şocul învăţării, adică o rezistență şi o confuzie 
generală. Este bine să ştii că şocul învăţării dispare pe măsură 
ce ideile devin mai familiare şi pe măsură ce se învechesc. 
Linişteşte-te. Dacă ai tratat totul foarte în serios, pericolul 
de a nu mai şti nimic e mult mai mic decât încearcă să te 
convingă imaginaţia ta înfricoşată. 

Dacă însă peste materialul în discuţie ai trecut la vremea 
respectivă cu nepăsare, evident că nu are cum să-ţi fie famili- 
ar. Va trebui să reporneşti aproape de a zero. În acest sens se 
poate spune că elevii care s-au pregătit la disciplina respectivă 
atunci când aceasta era predată în liceu sau studenţii care 
au venit la seminarii cu cursul învăţat au un mare avantaj 
asupra celor care sunt nevoiţi să pornească de la zero. 

DE REŢINUT 

În cazul în care materialul de învăţat este nefa- 
miliar, nu ne putem aştepta la o memorare foarte 
bună decât cel mult pentru moment. Mulțimea 
datelor şi a amănuntelor absolut noi nu permite 
fixarea lor completă, aşa cum un sportiv începător 
nu poate egala de la început în performanţe un 
sportiv care se antrenează de luni sau ani de zile. 

Uitarea de după prima parcurgere a materiei este 
ceva normal, ca o reacţie a memoriei la suprasolici- 
tare. Cu toate acestea, o reluare va demonstra că ai 
reţinut destul de multe informaţii. lar dacă acestea 
sunt de fapt ideile principale şi anumite detalii de o 
mai mare importanţă, te poţi declara mulțumit(ă). 


3. Cum să faci să nu mai uiţi 


Aşa cum am mai spus, uitarea e normală în anumite 
limite. Şi necesară! Aşa ne-a lăsat Dumnezeu: ne autopro- 
tejăm uitând câte ceva. E ca atunci când facem curățenie pe 
un hard-disk care altminteri în scurt timp s-ar putea să nu 
mai primească informaţie. 

În al doilea rând, punem şi noi umărul la uitare, fără 


să ne dăm seama. 

Dar la fel de bine putem face să prevenim uitarea şi să 
reținem exact ce ne interesează. 

Cum? 

În prima fază insistă asupra ideilor principale, nu 
asupra detaliului. Ideile principale sunt cele care trebuie 
să rămână întipărite în minte, ca o bază la care se vor ataşa 
ulterior detaliile. În lipsa acestei baze ferme oferită de ide- 
ile principale, detaliile, oricât de repetate şi de „fixate” ar 
fi fost prima dată, pier din memorie într-un timp foarte 
scurt. Ciudat, dar foarte mulți tineri preferă să „sară” peste 
momentul fixării ideilor principale, grăbindu-se să ajungă 
la detaliu. Este un stil defectuos de a gândi şi de a învăţa. 
Consum inutil de timp şi de energie psihică. 

O cauză frecventă a uitării este aceea că volumul de 
material care trebuie învățat dintr-o dată este foarte mare. 
Nu poți să treci în timp record de la zero la ritmul maxim. 
Este nevoie de o perioadă de adaptare progresivă, în care 
cerința primordială este calitatea, nu cantitatea. Aşa cum 
am mai spus, un volum de material prea mare este foarte 
dificil de reţinut bine de la început. Ai tendinţa „să înveţi” 
tot în loc să înveţi corect. 

“Mai ales în cazul unor materii „umaniste”, 

învaţă la început maximum două-trei pagini pe 
zi. E puţin? Efortul începătorului e adesea mai 
mare decât s-ar crede. 


Învață la început mai puţin, dar corect, respectând toate 
cerinţele unei bune învăţări. Ceea ce se învaţă prost de la 
început are tendinţa de a se menţine astfel, iar un început 
prost se repară greu de tot. 








Programează-ţi succesul la examene! 


4. Succesul din prima e un adevărat miracol 


O primă parcurgere a materiei nu poate realiza decât 
foarte rar legăturile optime dintre diferitele componente 
ale materialului învăţat. În general prima parcurgere are 
rolul de a aprofunda imaginea globală despre un subiect 
mai întins şi de a fixa ideile principale. Abia cu prilejul re- 
petării se vor stabili noi legături cu sens între cunoştinţe. 
În lipsa acestor legături e absurd să pretinzi memoriei să 
reţină tot, aşa după cum e absurd să pretinzi ca bucăţi de 
fier nesudate şi neprinse cu şuruburi să alcătuiască singure 
un suport sau un gard. 

În cele ce am arătat până acum stă răspunsul la prima 
problemă a Alinei de la începutul acestui capitol. 


5. Cine şterge „fişierele” din memorie? Tu! 


Alina câștigă postul. Era un domeniu nou — Director resurse 
umane — în care nu avea prea multă experiență. Ea considera 
că pentru moment cunoştinţele teoretice îi 'vor fi suficiente ca 
să facă faţă cerințelor, până peste câteva săptămâni sau luni, 
când va fi acumulat şi experiența practică necesară. Și nu 
greşea: adesea entuziasmul suplineşte la început experiența, iar 
un om dornic de muncă adesea face mai multe decât unul cu 
experiență, dar plafonat. Numai că... stupoare: Alina constată 
că nici nu a dat bine examenul şi cunoștințele s-au evaporat. 
Are probleme cu memoria? 


Ţie nu ţi s-a întâmplat să uiţi o lecţie sau un curs imediat 
după „meditaţii” sau după examen? Se întâmplă frecvent. 
Dece? 

Pentru că urmărim, fără să ne dăm seama, un răs- 
puns optim doar pentru seminar sau pentru şedinţa de 
pregătire ori pentru examen. În loc să fim conştienţi că în 
definitiv ne pregătim pentru un examen, care poate avea loc 
peste o săptămână, o lună sau chiar peste un an şi să urmărim 
obţinerea rezultatului optim pentru acel moment, oprăm 
pentru alternativa ineficace a învăţării pentru următorul 
seminar sau pentru următoarea şedinţă de meditații. 


Or, învăţarea pentru o anumită dată condițio- 
nează uitarea după acea dată, în speţă după data 
meditaţiilor sau a seminarului. 


De aceea Alina se confruntă cu uitarea după ce a reuşit 
să ocupe postul de Director resurse umane: a greşit învă- 
ţând pentru examen, concentrându-se doar asupra lui. 
Şi-a descărcat sacul la acea dată, memoria a primit mesajul 
că s-a achitat de misiune încredinţată, iar „fişierul” s-a golit, 
informaţia reținută s-a diluat. Dacă a învăţat strict „buchea 
cărţii” şi nu a apelat la mai multe surse de informare sau la 
cazuri concrete, nici nu mai trebuie să căutăm alte motive 
pentru care a uitat cunoştinţele pe care „le stăpânea”. 


6. Un experiment care pune pe gânduri 


Astfel de probleme sunt specifice doar celor care concu- 
rează pentru un post sau sunt comune şi elevilor şi studen- 
ților? Să vedem. 

S-au dat unor elevi texte cu acelaşi grad de dificultate 
spre a fi memorate, cu diferenţa că unor subiecţi li s-a spus 
că ele vor trebui reproduse a doua zi, iar altora că reprodu- 
cerea va avea loc peste zece zile. În realitate controlul a avut 


55 











Programează-ţi succesul la examene! 


loc după 14 zile, depăşindu-se astfel ambele perioade fixate 
iniţial. Rezultatul a fost că elevii din primul grup au uitat 
aproape în totalitate ceca ce au avut de ţinut minte, în timp 
ce la ceilalţi s-au păstrat cam 55% din informaţii. 


Concluzia? Am spus-o: 


“+ Învăţarea pentru o anumită dată condiţionează 

uitarea după aceea dată. 

Rezultatul cel mai dezastruos îl obţin de departe elevii 
care învață doar pentru a fi ascultați la meditații şi nicidecum 
pentru a reţine bine o structură pe care apoi să aşeze detaliile. 
Sunt aproape sigur că acesta e motivul pentru care foarte 
mulți se plâng că după prima parcurgere a manualului sau 
cursului „nu mai ştiu nimic”. 

Chiar nu e nimic de făcut? 

Voi dezvolta în cele ce urmează un sfat pe care ţi l-am 
dat mai sus, dar nu am insistat... 


7. Învață pentru viaţă, iar nu pentru examen! 
„Non scholae, sed vitae discimus. ” (Seneca) 


Unii tineri consideră că pregătirea pentru examene vizează 
„trecerea” acestora, indiferent cu ce rezultate. Dar în liceu sau 
în facultate se pun temeliile unor profesiuni în viață. Un liceu 
sau o facultate nu sunt clădiri în care îţi trăieşti (sau îţi pierzi) 
cei mai frumoşi ani ai vieţii. Am remarcat, mai ales în rândul 
studenţilor, o tendinţă de concentrare asupra examenului din 
sesiune, asupra notei în exclusivitate, iar nu asupra utilității 
materiei pentru viitor. Astfel de studenţi erau foarte mulţumiţi 
Că au luat o notă „uriaşă” la examen, declarând chiar la câteva 

zile că au uitat tot fiindcă au învăţat doar pentru un examen 
căruia nu-i vedeau rostul. Şi uneori se mai şi mândreau! 

Numai că timpul nostru este acela al transformărilor 
rapide, al adaptării continue, al perfecţionării devenite obli- 
gatorii. Tu trebuie deci să poţi folosi în condiții schimbate 
ceea ce ai învăţat — iar aceasta nu se va întâmpla cât timp 
te preocupă nota mai degrabă decât ce ştii de fapt. 

De cele mai multe ori, învăţarea pentru un examen, privit 
în mod singular şi nu ca element al unui sistem de cunoştinţe 
integrat armonios în domeniul de activitate studiat, se asoci- 
ază cu memorarea mecanică, cu reținerea greoaie şi cu uitarea 
rapidă. Lipsesc analizele de profunzime, lipseşte interconectarea 
cunoştinţelor noi cu cele anterioare, ideile principale se găsesc 
anevoios sau deloc, deşi tocmai ele sunt condiţiile fără de care 
învăţarea se reduce la o simplă înregistrare de scurtă durată. 

+ A învăța pentru un examen şi a uita apoi totul este semn că 
nu te interesează prea mult ce înveţi şi ce se va întâmpla cu ceea 
ce ai învăţat!. De ce nu se gândesc unii că fiecare informaţie, o 
dată reținută, le poate fi necesară? Am observat că mulţi elevi de 
liceu învaţă limbile străine (vorba vine că învaţă!) doar pentru 
că sunt prevăzute în orar, iar ei au nevoie de câte două-trei note 
pe semestru. Nu s-au gândit chiar deloc că în condiţiile de azi 
a cunoaşte o limbă străină e o necesitate vitală în aproape toate 
domeniile? Exemplele ar putea continua cu logica (necesară nu 
numai matematicienilor, inginerilor sau juriştilor, ci şi tuturor 
acelora care doresc să se bazeze pe propria gândire), cu psiho- 

' Părintele Constantin Necula, de la Facultatea de Teologie din 


Sibiu, are o vorbă pentru preoți: „Cui îi e mai frică de examen decât de 
Liturghie nu are ce să caute nici la examen, nici la Liturghie. 


57 





Programează-ţi succesul la examene! 


logia (foarte puţini îşi explică anumite reacţii ale colegilor lor, 
ale profesorilor sau ale celor apropiaţi, deşi acestea au cauze pe 
care manualul de psihologie din liceu le prezintă foarte clar), cu 
filosofia ş.a.m.d. Toate acestea trebuie învăţate pentru a te putea 
folosi de ele în viaţă, pentru că altfel poţi considera pierduţi 
cei mai fecunzi ani ai vieţii — ani care nu se mai întorc. 


8. Soluţii multe la îndemâna ta. Alege! 


* Dacă vrei ca într-adevăr să îţi folosească şi pe mai 
departe cunoştinţele, fă în aşa fel încât după ce ţi-ai însuşit 
datele oferite de manual sau curs să te pui în situaţii com- 
plexe. Revezi spre exemplu toate motivele care te determină 
să ajungi la un anumit rezultat în urma învăţării şi caută să 
redescoperi, să recreezi cunoştinţele. Pune-ţi întrebări: „de 
ce?”, „cum?”, „ar putea fi altfel?”, „cum ar fi altfel”, „ce 
s-ar întâmpla dacă Y s-ar combina cu X?”, „dar cu A?”. Vei 
ajunge să simulezi situaţii similare celor pe care viața ţi le va 
aduce înainte, aşa încât atunci când realitatea te va pune în 
faţa lor, tu vei avea deja o experienţă de început. 


* Emite ipoteze, caută dovezi, construieşte argumente sau 
pur şi simplu modifică datele unor probleme (factori, condiţii, 
date numerice). Parcurge activ materia! Consecința? Pentru 
viitorul imediat — în situaţie de examen — vei avea mari şanse să 
te descurci, pentru că deja ai anticipat şi ai clarificat probleme 
numite de unii „neprevăzute”. Atunci când vei avea un loc de 
muncă baza ta de cunoştinţe va fi bine închegată, nu o masă 
diformă de elemente disparate. În acelaşi scop poţi, atunci când 
înveţi, să prefigurezi consecinţele sau avantajele ori dezavantajele 

unei situaţii în raport cu o alta. Poţi studia cazuri practice care 
au rolul de a lămuri foarte bine aspectele mai puţin clare. 


* Câr despre studenţii care nu sunt conştienţi de faptul că 
în câţiva ani soarta lor va depinde de mulţimea (sau sărăcia) 
cunoştinţelor, de modul în care acestea vor fi legate durabil şi 
folosite corespunzător, nu am prea multe de spus. Aş paria că un 
student care e conştient de avantajul enorm pe care îl reprezintă 
în viitor cunoaşterea a una — două limbi străine, şi, ca urmare, se 
pregăteşte serios, indiferent de domeniul în care îşi desfăşoară 
activitatea, va avea cunoştinţe de limbă străine perfect compa- 
rabile cu ale unui elev de la un liceu de specialitate. Nu vorbesc 
în necunoştinţă de cauză — în liceu am avut colegi la secţia de 
matematică — fizică ce îi depăşeau pe mulți colegi de la limbi 
străine pentru care a termina liceul era unicul scop, indiferent de 
rezultatele pe patru ani. Şi am întâlnit şi cazuri de oameni care, 
conştienţi de necesităţile viitorului, au învăţat o limbă străină 
foarte bine în doi ani, în timpul liber, respectând un program 
riguros şi având dorinţa de a reuşi în ceea ce şi-au propus. 

Acesta este secretul marilor reuşite: interesul pentru un 
viitor frumos. 


De ce sunt atât de mulți tineri care își alungă șansele cu 
inconştiență? De ce sunt oare atât de mulți cei care ţin cu tot 
dinadinsul să-şi irosească cei mai fecunzi ani din viață nefăcând 
nimic concret? Greu de spus. Foarte greu. 

DE MEDITAT: 


Poţi câştiga un avantaj enorm faţă de cei care 
învaţă exact cum nu trebuie şi care se văd nevoiţi 
să reia, „inexplicabil”, totul de la capăt, după ce 
„au învăţat foarte bine” prima dată. 

CAPITOLUL 


SUCCESUL SE PROGRAMEAZĂ 
CONTINUU ŞI RITMIC 


1. Cum îţi îmbunătăţeşti performanţele 


Să ne gândim că o maşină, oricât de bună sau rea, con- 
sumă mai puţin combustibil atunci când e condusă cu viteză 
constantă, iar nu cu zgâlțâituri, acceleraţii bruşte urmate de 
frâne care uneori dublează consumul pentru parcurgerea 
aceleiaşi distanţe. 

Concluzia e valabilă şi în pregătirea „în salturi” pentru 
examene. Dovada e numărul mare al studenţilor care nu se 
prezintă la cele mai grele examene din sesiune, pentru că 
volumul de material îi copleşeşte. 

Alteori, prevederea ne îndeamnă să începem pregătirea 
din timp, mai ales în cazul unor examene grele, pe care nu 
le putem pregăti în câteva zile. Şi după încercări căderi şi 
reveniri ajungem la o concluzie: 

+) Învăţarea „în salturi” este adesea epuizantă 

şi are rezultate mult mai slabe decât învăţarea 
ritmică. 

Şi atunci de unde atât de multe note relativ bune? 

Dacă notele obţinute la examene sunt în general mul- 
țumitoare, rezultatul se datorează eforturilor 'susținute din 

partea studenţilor în perioadele de pregătire intensă, iar 
nicidecum învăţării eficiente. Numai că este descurajant 
efectul de durată al însuşirii acestor cunoştinţe prin „dopaj : 
materia „se învaţă” repede şi se uită instantaneu, studiile nu 
sunt o bază solidă, un punct de plecare în viață, ci ani irosiți 
într-o bancă. 

Să nu crezi că am căzut în mania lui „Învățaţi, învăţaţi 
şi iar învăţaţi”. Nu — sunt un om, nu un robot, şi îmi dau 
seama că a atinge o culme într-un domeniu căruia i te-ai 
dedicat cu o pasiune care te îndepărtează de alte domenii ale 
vieţii ar constitui în timpurile noastre o greşeală destul de 
mare. Niciun om nu trebuie să uite că are de trăit o viaţă, că 
are nişte ani de care trebuie să se bucure. Tocmai de aceea nu 
aş vrea să crezi că te îndemn să te încui între patru pereți şi 
să buchiseşti zi şi noapte tot ce îţi pică în mână, ruinându-ți 
tinerețea şi sănătatea. 

ui Îmbunătăţeşte-ţi performanţele încercând să 
obţii un echilibru al tău, fără suişuri și coborâ- 
șuri bruște, pentru că nu întotdeauna tinereţea e 
în stare să învingă la comandă. Lasă-ţi imaginaţia 
să zburde, lasă-ţi sufletul să zboare spre soare, lasă- 
ţi visul să ardă vâlvătaie, dar struneşte-ţi mintea 
când e vorba de pregătirea ta. Nu lăsa mintea 
liberă, pentru că rugineşte; dă-i mereu ceva de 
lucru, ca să o ai ascuţită şi strălucitoare atunci 
când vei avea nevoie. 


În acest mini-capitol vom vorbi despre ritm şi continu- 
itate în învățare, respectiv despre condiţiile în care timpul 


poate fi folosit mai eficient. 

2. Asalt sau victorie la pas 


Cei care învaţă pentru un examen fără să îşi dea seama că 
mai important e cum răspund la examenele vieţii obişnuiesc 
să înveţe „în asalt” sub apăsarea permanentă a crizei de timp, 
a examenului imaginat ca obstacol. Resimt presiunea lucră- 
rilor de control, a tezelor, a orelor de ascultare sau a exame- 
nelor din sesiune, şi nu văd examinările ca pe o recunoaştere 
a nivelului de cunoştinţe. Este o învăţare adaptativă, des 
întâlnită în regnul animal: animalul este tot timpul luat prin 
surprindere, rămâne descoperit şi vulnerabil. 

Spre deosebire de animale, omul este înzestrat cu rațiu- 
ne, iar rațiunea ar trebui să îi dicteze să se gândească. 

Să gândească mai ales cum ar putea să anticipeze nişte 
situații ce pot apare în timpul examenului. Şi cum le poate 
rezolva. 


Contrar a ceea ce se vede în practică, 


Din momentul în care ai început să te pregăteşti 
învaţă în fiecare zi. 


Gândeşte-te la cuvintele profesorului Dimitrie Gusti: 
„Te lași de carte o săptămână, ea se lasă de tine o lună. Te laşi 
de carte pentru o lună-două, ea se lasă pentru un an, te laşi 
un an-doi, te-ai lăsat de ea pentru totdeauna”. Într-adevăr, 
reluarea de fiecare dată a muncii intelectuale, după o pauză 
nejustificată, cere un efort şi duce la un consum de energie 
mult mai mare, tot aşa după cum unui sportiv care a tot 
întrerupt antrenamentele i se cere un efort mult mai mare 
atât de a reveni la forma de dinainte, cât şi pentru a progresa 
în rând cu ceilalți. 

E de preferat să înveţi mai puţin, dar continuu, 
decât foarte mult dintr-o dată. Când un tânăr reu- 
şeşte să citească doar două ore pe zi, dar zi de zi, el 
în patru ani poate deveni un specialist în domeniu, 
cu cunoştinţe mult mai solide decât unul care a 
învăţat o lună da şi trei ba. 


Tu cum te-ai hotărât să faci? ... 


3. Fecunda ritmicitate 


Continuitatea se înrudeşte într-un fel cu ritmicitatea. 
Diferenţa dintre ele este că ritmicitatea se referă la aceeași 
cantitate învățată în fiecare zi, în timp ce continuitatea se 
referă la neîntreruperea învăţării, fără să intereseze neapărat 
dacă azi ai învăţat o oră, iar mâine — patru ore. 

Îndeosebi la începutul pregătirii pentru examene con- 
tinuitatea şi ritmicitatea sunt cerinţe foarte importante. 
Atunci nu mai este necesar la început a învăţa mult, ci a 
învăţa bine. Începutul are cerinţele lui şi orice derogare o 
faci pe pielea ta. 

Dar o dată continuitatea şi ritmicitatea intrate „în sânge”, 
ne vom putea concentra asupra măririi treptate a volumului de 
material învăţat într-o zi. Un număr mărit de pagini învăţate 
într-o zi poate fi cuprins în acelaşi interval de timp, ca urmare 
a creşterii eficienței (în urma experienţei acumulare) şi a găsirii 
tempo-ului ideal. Pentru cei de la „real”, ecuaţia este ceva mai 
complicată, în sensul că o problemă poate fi rezolvată în zece- 
douăzeci de minute, în patruzeci de minute sau într-o oră şi 
jumătate; aşa încât pentru aceştia intervalul de timp afectat 
pregătirii poate fi mai flexibil, dar, evident, fără a fluctua între 

limite prea mari. Timpul va aduce o „reglare” a ritmului 
şi îți vei putea adapta regimul (azi — 5 ore, mâine — 6 ore, 
poimâine — 2 ore etc.), fără a ignora, evident, continuitatea. 
Te va ajuta şi ritmul constant şi experienţa. 


4. Fii pe val, nu împotriva lui! 


Ritmul nostru cotidian este o realitate de care puţini 
ţin cont atunci când învaţă. Să vedem pe scurt despre ce 
este vorba şi cum putem folosi acest ritm pentru a preveni 
„intervalele moarte” în învăţare. 

Toate organismele vii sunt supuse unor ritmuri biologi- 
ce. Există cicluri care pot dura minute sau ore, există altele 
care pot dura zile întregi sau luni. 

Nici omul nu face excepţie de la regulă. Ritmurile noas- 
tre cotidiene (sau „circadiene”, ceea ce ar însemna în latină 
„în jur de o zi”) există şi au un rol deosebit de important în 
procesul de învăţare. 

“Felul în care simţim calitatea muncii, starea de veghe, 
sensibilitatea pentru gusturi sau pentru muzică, totul se 
schimbă pe parcursul zilei. Astfel, capacitatea de muncă 
atinge repede maximum de intensitate în primele ore ale 
dimineţii (9-11). 
În acest moment inteligența abstractă este în 

cea mai bună formă a ei; este timpul „jonglării” 

cu fapte, cuvinte, cifre etc. 

% După ora 11,30 -— 12 capacitatea de muncă scade destul 
de mult şi se menţine scăzută timp de 1-2 ore după masa 
de prânz. În acest interval se instalează oboseala, neatenția, 
plictiseala sau chiar starea de somnolenţă. Cea mai scăzută 

productivitate a învăţării este între orele 13 şi 15. Este un 
moment propice relaxării şi somnului de amiază, cu toate 
efectele lui benefice. 

”) Capacitatea de muncă creşte din nou spre orele 16-17, 
acesta fiind momentul în care vom putea stoca în memorie 
informaţiile pe care vom dori să le reținem zile sau chiar 
săptămâni, datorită faptului că memoria de lungă durată 
este cea mai eficientă după ora 16. 

În concluzie, am putea spune că 
intervalele cele mai bune pentru a învăţa sunt 
8,00 — 11,30 (12,00) şi de la orele 16-17 până la 


ora culcării. 


Foloseşte deci aceste intervale, iar când simţi că randa- 
mentul şi concentrarea scad dramatic, opreşte-te. A continua 
să înveţi în astfel de condiţii înseamnă un efort de multe 
ori inutil. 

Se pune întrebarea: în timpul săptămânii se înregis- 
trează astfel de variații ale randamentului? DA. Spre 
mijlocul săptămânii performanţele sunt mai ridicate, cu un 
maxim în zile de miercuri-joi, în timp ce la extreme (luni şi 
sâmbătă) randamentul e cel mai scăzut. Organizează-ţi astfel 
munca încât cursul cel mai greu să nu trebuiască „să apară” 
în programul de sâmbătă sau luni — deşi am o vagă bănuială 
că atunci când, în timpul sesiunii nici nu mai ştii ce zi e, 
prea puţin te mai interesează ce spune statistica. 

Ar fi de făcut o menţiune specială pentru perioada de 
odihnă de după-amiază: somnul sau relaxarea au efecte ex- 
traordinare asupra fixării informaţiilor, după cum îţi arăt în 
această carte. Dacă le foloseşti şi le dozezi corect şi dacă le 

dai curs exact în timpul în care randamentul e scăzut, adică 
între orele 13,30 — 15,30, poţi să spui că, împuşcând doi 
iepuri dintr-o dată, eşti campion al eficienţei. 

Productivitatea învăţării îşi are ciclurile ei, însă acestea 
sunt uneori foarte diferit repartizate pe parcursul zilei, datori- 
tă unor factori personali, de genul deprinderilor de învăţare, 
a ritmului psihic personal, a programului de studiu sau a 
capacităţii de concentrare şi învăţare; la rândul lor, voința 
şi motivaţia sunt factori personali care pot răsturna orice 
pronosticuri bazate pe ciclicitatea învăţării. O motivaţie 
foarte puternică, spre exemplu, poate conduce la o produc- 
tivitate excepţională a învățării, menţinută ore în şir, chiar 
până noaptea târziu. 

Urmăreşte perioadele în care ai spor la învăţat şi 
perioadele în care „nu prea merge”. În cel mult o 
săptămână vei şti ce ai de făcut ca să-ţi programezi 
corect efortul. 


5. „Eu învăţ mai bine noaptea” 
— realitate sau impresie? 


Mulţi se gândesc că rețin mai uşor lucrând noaptea. Se 
pare însă că noaptea este dominantă memoria pe termen 
scurt (sau cel puţin medicina tradiţională este de această 
părere). Având în vedere că obişnuinţa e a doua natură 
— crearea unui ritm decalat cu câteva ore faţă de cel nor- 
mal, în sensul învățării în timpul nopţii şi al odihnei până 
aproape de amiază — acest stil nu este de natură a dăuna 
progresului în învăţare, chiar dacă pentru a obține rezultate 
mai bune este nevoie de un timp oarecare de acomodare. 

De fapt, mulți tineri se pregătesc în acest regim, cu rezultate 
similare colegilor lor „diurni”. 

Din tot ce am spus aici tu reţine cel puţin că învăţarea 
presupune multe aspecte complementare de care puţini 
sunt conştienţi. În această carte le găseşti. Analizează, fo- 
loseşte şi combină aceste aspecte şi o să te lauzi cu rezultate 
de excepţie! 


6. Logica şedinţei de studiu 


Ca orice activitate, şi şedinţa de studiu are un moment 
de început, un moment de activitate propriu-zisă de învăţare 
şi un moment de încheiere. Fiecare moment are particula- 
rităţile sale pe care le poţi aplica spre a învăţa mai repede şi 
mai eficient. 

Începerea şedinţei de studiu poate fi unul din cele mai 
dificile momente, datorită lipsei de concentrare, ce aduce 
multe probleme. 

Pregăteşte învăţarea propriu — zisă printr-un set 
de acţiuni cu efecte favorabile. 

Obişnuieşte-te să înveți în una şi aceeași ca- 
meră, căci obişnuinţa generează, după un timp, 
o coordonare reflexă între camera în care înveţi şi 
concentrare. Obiectele semnificative (cărţi, un ceas, 
un portret, un peisaj), vor contribui, tot pe calea 
reflexului, la o ambianţă propice concentrării. 

Alte metode verificate, la îndemâna fiecăruia, generează 
următoarele sfaturi: 


* Implică-te total în ceea ce faci. Inainte de a învăţa, 
asigură-te că în camera de lucru domneşte curăţenia, că 

lucrurile sunt aşezate în ordine şi că manualele, cărțile, 
cursurile sunt aşezate la îndemână. 


* O dată realizate aceste cerinţe vei putea trece la rea- 
lizarea exerciţiului de concentrare. Numeroase sunt mo- 
dalităţile prin care se realizează concentrarea, iar tu le vei 
putea alege pe cele mai potrivite firii tale. Poţi să răsfoieşti 
un album de artă, să alegi o lectură introductivă, chiar să 
revezi în primele zece minute notițele ultimei lecţii sau să 
încerci o sinteză sau să îţi faci un rezumat al întrebărilor 
asupra cărora va trebui să mai meditezi. În felul acesta vei 
reuşi să treci de la detaşare şi lipsă de concentrare la o stare 
de concentrare optimă. 


e Dacă nici acum nu vei putea obţine această stare ab- 
solut necesară unei bune învățări, nu mai amâna momentul 
de început al învăţării, ci încearcă să înveţi pe părți foarte 
mici. E maximum ce poţi face în astfel de condiţii. 

* Doreşte-ţi să intri cât mai repede în ritm. Le va ajuta 
dacă îţi aminteşti mereu că, o dată ce te-ai adâncit în 
muncă, liniştea coboară în suflet. 

* Concentrarea atenţiei necesită o dorinţă şi o voință 
puternice. Ştii însă foarte bine cum se poate menţine trează 
dorinţa (prin mecanismele de stimulare a motivaţiei) şi cum să 
îşi educi voinţa, aşa încât nu mai ai nicio scuză pentru superfi- 
cialitate şi pentru lucrul făcut cu prea multă risipă de timp. 

* Dacă până acum nu ai reuşit să te concentrezi un timp 
mai îndelungat, deşi ţi-ai dori acest lucru, ai altă soluţie. Poți să 
eviţi eforturile prea mari încercând să te concentrezi puternic în 
intervale de timp (cam de douăzeci de minute), fiecare urmate 

de o scurtă pauză. După un timp, mărind treptat perioadele 
de concentrare, vei vedea că o să ajungi să te concentrezi foarte 
bine în cele 45-50 de minute de învăţare continuă. 


* Un ajutor foarte preţios în lupta împotriva lipsei de 
concentrare sunt însemnările, extragerea ideilor principale şi 
rezumatul efectuat î7 timpul parcurgerii materialului. Contactul 
permanent cu cartea este poate singurul mijloc de menţinere a 
atenţiei, atunci când gândurile încearcă să o ia razna. 

SFAT: 

4 Dacă vrei să previi suprasaturaţia, acordă-ţi la 
fiecare 50 de minute de învăţare cam 5-10 minute în 
care să te ridici de la masa de studiu, să te plimbi prin 
cameră, să te gândeşti la altceva sau la cineva, să asculți 
muzică sau să faci câteva exerciţii fizice uşoare, 

Şi încă un sfat de subtilitate psihologică, de data aceasta 
cu referire la întreruperea şedinţei de studiu: datele care tre- 
buiesc învăţate se rețin de două ori mai bine dacă învăţarea 
se întrerupe voluntar decât dacă sarcinile sunt duse la bun 
sfârşit. Întreruperea învăţării într-un punct interesant, 
urmată de reluare, duce la o mai bună concentrare. 

„Programează-ţi” întreruperile în astfel de momente. 

Aspectul interesant la care te opreşti generează în sufle- 
tul tău dorinţa de a reveni asupra subiectului la următoarea 
şedinţă, ca şi — cu toate că uneori nici nu-ți dai seama — pre- 
ocuparea minţii în legătură cu subiectul întrerupt. 

Şi încă o sugestie: pentru fiecare 50 de minute 
de învăţare ar fi bine ca la sfârşitul zilei să aloci 5- 
10 minute pentru o rememorare sintetică a ceea 
ce ai învăţat peste zi. 

Aceasta poate fi partea cea mai importantă a 
şedinţei de studiu. 

Din păcate, e ignorată de aceia care se plâng că, 
oricât ar învăţa, nu rețin nimic. 


7. Cum faci din timp un aliat 
în drumul spre succes 


lată o metodă de multe ori verificată şi care de fiecare 
dată te va ajuta să îţi găseşti un ritm optim şi un randament 
optim al învățării. 

Pentru început, indiferent dacă e vorba de o lecţie din 
manual sau de cursuri universitare, învaţă prima pagină 
(sau foaie, după situaţie), cronometrând intervalul necesar 
pentru a reţine la nivelul la care doreşti. Să presupunem că 
e vorba de 20 de minute. 

la a doua pagină — poate o vei învăţa în 15 minute. În 
acest moment deja poți să calculezi cu aproximaţie timpul 
optim necesar pentru a învăţa o pagină sau o foaie, luând 
în considerare mai mulți factori: puterea de concentrare, 
dificultatea materialului, nivelul pe care vrei să îl atingi în 
învăţare (mai ridicat sau mai coborât decât al primelor două 
pagini), eventualele „goluri” în cunoştinţe, care îţi pot răpi 
minute preţioase şi aşa mai departe. 

Stabilind intervalul optim, să zicem de 15 mi- 
nute pentru o pagină (în medie), scrie pe o foaie 
de hârtie ora şi minutul la care începi să înveţi cea 
de-a treia pagină, urmărind ca în niciun caz să nu 
treci peste cele 15 minute. Sigur, „reglajul” poate 
continua oricât e nevoie. 

Pentru a avea permanent în față intervalul de timp pe 
care îl ai la dispoziţie pentru o pagină, foloseşte un ceas cu 
cadran, cu ace (şi nu unul cu afişaj electronic). Faptul că 
observi pe cadranul ceasului cum se scurge efectiv un 
minut după altul te ţine „în priză”. 

Este o cale foarte eficientă pentru a elimina „timpii 
morţi”: ideea că orice minut e preţios se materializează în 
faţa ochilor tăi. 

S-ar putea ca uneori să depăşeşti puţin intervalul propus, 
alteori să-l recuperezi. Însă rolul foii pe care notezi orele şi mi- 
nutele la care începi o nouă pagină, respectiv orele şi minutele la 
care o termini, este tocmai de a verifica dacă per total îţi respecţi 
orarul, dacă l-ai depăşit sau, dimpotrivă, ai reuşit să te încadrezi 
într-un interval mai mic de timp. Presupunând că la prima 
învăţare a materiei ai avut nevoie de 20 de minute la fiecare 
pagină, la prima repetare ar fi poate cazul să parcurgi o pagină 
la 9-12 minute, la următoarea repetare o pagină la 5-8 minute 
etc. Şi astfel încetul cu încetul timpul îţi devine prieten. 

Această metodă te ajută enorm de mult să îţi apreciezi 
posibilitățile şi să îți programezi pregătirea. 

Spre exemplu, sesizezi imediat că la o anumită 
pagină ai avut nevoie de 20 de minute şi la învăţarea 
şi la prima repetiţie, iar la a doua repetare i-au fost 
necesare 25 de minute la aceeaşi pagină. Acea pagină 
e mai grea şi trebuie să insişti asupra ei. Restul lec- 
ţiei îl ştii foarte bine? Înseamnă că nu îl mai repeți 
— aşa cum fac mulţi, repetând fără folos, ci insiști 
pe pagina cu probleme, o înveţi metodic şi... gata 
lecţia! Ai câştigat timp repetând doar ce trebuia şi ştii 
lecţia la fel de bine ca altul care o tot repetă mecanic 

de la cap la coadă. Sau poate şi mai bine, dacă ne 
reamintim efectul supraînvăţării: uitarea. 


8. Nu fă confuzii! 


> Şi acum o concluzie din experienţă: intervalul de timp 
de care ai nevoie la fiecare repetare descreşte, dar până la 
o limită. Dacă la repetarea anterioară ai avut nevoie de 15 
minute la o pagină, iar de data aceasta te-ai străduit fără 
succes să reduci perioada la 12 minute pe pagină, nu forța 
nota! E foarte bine că ai atins nivelul optim şi e foarte bine 
că eşti conştient de el. Ceea ce nu înseamnă că la următoarea 
repetare (dacă va mai fi) nu vei putea să încerci din nou să 
reduci intervalul. Dar dacă nu reuşeşti sau reuşeşti doar în 
dauna calităţii, mai bine renunţă! 

“În definitiv scopul tău e să înveţi bine, temeinic, şi 
nicidecum să stabileşti recorduri de viteză. 

Niciun interval prea mare nu este foarte bun, întrucât 
duce la risipă de timp. În general fiecare curs de an sau de 
semestru şi fiecare materie au caracteristicile lor, care le fac 
mai greu sau mai uşor de reţinut. Uneori chiar în cadrul 
cursului pot exista probleme mai grele asupra cărora trebuie 
să zăboveşti mai mult, spre a le înţelege bine. Poate la un curs 
în veți o pagină la 15 minute, la altul — una la 10 minute, 
la altul — una la 20. Important e să ai nişte „jaloane” şi la 
fiecare oră (sau la două ore) să vezi dacă per total ai respectat 
programarea. 

Nimeni nu-ţi cere să înveţi la un curs greu în 
acelaşi ritm cu unul uşor; important este să găseşti, 
pentru fiecare curs sau manual, intervalul optim de 

învăţare, să îl respecţi pe cât posibil şi să ţii seama 
de el la fiecare nouă repetare. 
Poate că la o simplă lectură „metoda ceasului” ţi se pare 
complicată şi ciudată. 
Trage o concluzie doar după ce ai pus-o în practică, 
urmărind atent nişte etape pe care ţi le-am descris. 
Pentru că, vei vedea, e o metodă de o eficienţă extraor- 
dinară în învăţare! 
Şi îţi aduce avantajul că deocamdată e puţin aplicată. 

CAPITOLUL h 5, A 


SUPORTUL DIN INIMA TA 


„ e convingi mai bine, de obicei, prin motivele 
pe care le-ai găsit singur, decât prin acelea 
apărute în spiritul altuia.” (B. Pascal) 


(1) Adela: „Eu cred că e suficient să înveți, să repeti, să îți 
faci un program de lucru. .. şi gata! Ce ar mai fi?! Ca să ai succes 
e suficient, să fii conştiincios”. 

E oare totul aşa de simplu? 

(2) Un student la Știinte Economice se întâlneşte cu un mare 
consultant în marketing şi află de la acesta că se pot câștiga mii 
de euro pe lună printr-o „simplă” specializare în domeniu. Un 
coleg de-al său aprofundează același domeniu pentru că şi-a dat 
seama că prin marketing „se intră” în toate domeniile de activitate 
ale unei firme şi că un bun specialist în marketing poate deveni 
un manager strălucit şi respectat. Cei doi studenți se întâlnesc 
şi, după discuţii, ajung fiecare la concluzia că e valabil punctul 
de vedere... al celuilalt. Ca urmare, motivele pentru care se 
pregătesc pentru o strălucită carieră în afaceri se inversează la 
fiecare. Întrebare: va fi sau nu va fio carieră „strălucită” dacă azi 
mersul înainte se sprijină pe un motiv, iar mâine pe altul pentru 
a învăța? Și, în definitiv, mai e vreun mers înainte?! 

(3) În clasa a XI-a Robert şi-a dat seama că i-ar place 
să devină un chirurg celebru. Avea aptitudini pentru Medi- 
cină, era conştiincios şi prudent şi i-ar fi plăcut să studieze, 
să găsească mereu alte căi, mai uşoare, mai puțin dureroase, 
prin care să îi ajute pe oameni. Numai că, ehei, sus se ajunge 
atât de greu! Sunt anii de facultate, apoi anii de specializare, 
anii de primariat.... Mult! Robert stă în cumpănă... oare nu 
e prea greu? 

Un prieten îl sfătuiește să vadă altfel lucrurile. Urmându-i 
sfatul, peste ani Robert ajunge chirurg renumit. Ce l-a sfătuit 
prietenul său? 


1. Întrebarea de la borna zero 


Când vrem să obţinem la un examen o notă foarte 
bună ne mobilizăm toate resursele pentru a ne atinge acest 
scop. Dimpotrivă, dacă rezultatul examenului nu prezintă 
o foarte mare importanţă pentru noi, aproape sigur îl vom 
trata cu indiferenţă: vom învăţa doar „ca să avem idee” (sau 
nici măcar atât!), ne ocupăm de alte probleme, mai impor- 
tante. Într-un fel învaţă cel ce doreşte ca la un examen să ia 
9 sau 10 şi cu totul altfel se comportă cel ce se mulţumeşte 
cu un 6 chinuit. 

Înveţi din diverse motive: pentru că eşti interesat de un 
domeniu sau altul, pentru că îţi doreşti o notă bună (chiar 
în lipsa interesului faţă de disciplina respectivă)... ce mai, 
sunt multe motive! Să spunem doar că totalitatea acestora 
formează motivaţia (de la lat. „ozivus” — cel care pune în 
mişcare) şi să încheiem teoria cu un citat edificator din opera 
unui cunoscut cercetător francez, Roger Mucchielli: „În sens 

clasic, se numeşte motivaţie” orice tensiune afectivă, sentiment, 
dorință, aspirație, tendință, trebuință etc., susceptibilă de a 
declanșa o actiune”. 
5 Am putea spune că motivaţia arată „pentru ce” înveţi 
„ce” te determină să vrei să înveţi. 
Întrebarea primă este: tu pentru ce înveţi? 


„) Fie că motivele au caracter de dorinţă sau de aspirație, fie 
că amintesc de o necesitate de moment sau de perspectivă, ele 
sunt surse de energie pentru cel care le descoperă. Numai 
motivele puternice şi reale ajută pe om să susţină până la 
limita posibilului şi uneori chiar dincolo de ea, efortul care 
i se cere, şi să învingă dificultățile pe care le întâlneşte, oricât 
de mari ar fi acestea. 


2. Teoria ca teoria... 


Majoritatea cărților care ating problema motivaţiei 

în învăţare dau o sugestie seacă, parcă copiată la indigo: 
„Pentru a memora suficient motivaţi-vă puternic”. Nimeni 
nu spune clar: CUM să te motivezi? Cum să obţii acel 
combustibil atât de necesar care să te susţină pe drumul 
mai greu sau mai uşor, dar adesea lung, către succes? Voi 
încerca să dau un răspuns personal, verificat şi pe alţii. 
4) În primul rând, atingerea nivelului de pregătire este o 
motivaţie suficient de puternică. Ştii că în liceu se intră cu 
minim 9,30? Ştii că pentru bursă îţi trebuie măcar 9,00? 
Faci tot ce poți ca să atingi măcar media minimă! Din pă- 
cate, mulți învaţă „după ureche” şi nimeni nu se mai miră 
că examenul este pentru ei o loterie şi nu o confirmare a 
muncii depuse. Pentru tine ar fi o primă şansă. 

Sau o altă motivaţie puternică, presantă chiar în zilele 
noastre: acumularea de cunoştinţe solide în vederea găsirii 
unui loc de muncă bun şi sigur. 


3. Alege-ţi viteza de învăţare 


În dorinţa ta de a învăţa cât mai eficient ar fi bine ca de 
acum Înainte să nu uiţi că motivația poate fi un catalizator al 
puterilor tale sau, dimpotrivă, o frână în calea succesului. 
Există multe căi care duc spre mai bine. Căi la îndemâna ta. 
Eşti însă responsabil de valorificarea sau de risipirea şanselor 
infinite care îţi stau în cale. Nu singurul responsabil — din 
păcate, din fericire? — dar totuşi eşti responsabilul principal. 

” Aşadar, ca să fii sigur că sufletul tău va fi mereu dor- 
nic să te poarte spre cele ce îţi doreşti, alege-ţi câteva 
motive serioase şi poartă-le tot timpul în gând. 

Ce motive? Dorinţa de a avea o carieră în domeniul 
care îţi place. Dorinţa de a avea o slujbă care să îţi asigure 
un confort financiar — bani, maşină, locuinţă. Dorinţa de a 
te instrui pentru a te afirma în domeniul ... ca să ... 

De fapt aici greşeşte Adela din primul exemplu de la 
începutul capitolului: nu ajunge să înveţi ca un robot. Moti- 
vele pe care le ai sau le găseşti te îndeamnă „să pui osul” sau 
să renunți la luptă. Cum crezi că învaţă studentul care vrea 
şase şi cum crezi că învaţă acelaşi material cel care vrea să 
fie remarcat de profesorul universitar care îi poate deschide 
porţile carierei universitare? 

Mulţi îşi pierd însă elanul de început tocmai pentru că au 
uitat motivul, aspiraţia, dorința care i-a determinat să înveţe, 
să se instruiască. Despre asta vorbim în capitolul de faţă. 


AIA 




















Programează-ţi succesul la examene! 


4. Garanţia progresului 


Psihologii au descoperit de mult timp că şi competiţia 
reprezintă un imbold pentru obţinerea de rezultate superioa- 
re. Văzând ce se întâmplă în jur, tânărul, ca şi omul matur, 
îşi doreşte să acopere golurile pe care le-a constatat (şi pe 
care înainte nici nu ştia că le are sau le trata cu indiferenţă), 
să îi depăşească pe alţii, să aibă siguranţa că a dobândit prin 
muncă un loc care să îl scutească de multe probleme viitoare. 
Nu ai cu cine să te compari? Cea mai grea comparaţie este 
cea cu tine însuţi, cea dintre locul unde te afli şi cel în care 
ai vrea să fii. 

S-ar putea să observi uneori că motivaţia se 
schimbă o dată cu trecerea timpului. Perfect, dacă 
schimbarea ei nu afectează scopul final! 

Spre exemplu, la fel de bine poţi să înveţi foarte bine în 
facultate, chiar dacă nu te mai interesează obținerea ulterioa- 
ră a unei burse în străinătate, ci te atrage mai mult profesia 
ca atare şi posibilităţile de specializare sau de găsire a unui 
loc de muncă după absolvire. Aşa şi cu cei doi studenți din 
al doilea exemplu: dacă „au inversat” între ei motivele care 
îi poartă spre succes, aceasta e departe de a le afecta succe- 
sul în sine. Succesul ar fi periclitat doar dacă motivele de a 
se instrui ar dispărea şi nu ar mai găsi niciun imbold ca să 
urmeze calea pe care o dată şi-o doreau aşa de mult. 

REȚINEM: 

Omul motivat învaţă mult mai rapid ceea ce îl 


interesează decât cel nemotivat. De ce? Pentru că, 
deşi scopul propus poate fi solicitant, totuşi, prin 

satisfacția atingerii treptelor propuse oboseala 
întârzie. E un avantaj ce permite celui care învață 
să desfăşoare o activitate de durată şi, mai mult, 
să obțină un randament sporit. În plus, oamenii 
motivaţi, adică cei care ştiu de ce fac un lucru, 
sunt mult mai rezistenți la stres şi la orice proble- 
me exterioare. Ceea ce în momentul examenului 
nu e de ici, de colo. 


În schimb, cei care se pregătesc doar „ca să încerce marea 
cu degetul” sunt tot timpul dezorientaţi, stresaţi, iar învăţa- 
rea, în lipsa unui scop anume, este un chin pentru ei. Ca să 
nu mai vorbim de starea psihică din timpul examenului... 


5. Soluţia când mintea nu te ascultă 


Până aici am discutat despre motivaţia pozitivă, însă 
aceasta nu este singura formă a motivaţiei. Există şi o aşa- 
numită „motivaţie negativă”, care periclitează orice efort în 
direcţia învăţării. Este motivaţia de genul „Eu nu sunt bun la 
matematică” sau „Niciodată nu mi-a plăcut fizica” sau „Decât 
să învăţ toate legile la Drept, mai bine renunţ” (obsesia celor 
care învaţă pe de rost — de fapt Dreptul e o facultate în care 
gândirea e solicitată şi trebuie provocată mereu pentru a face 
faţă provocărilor viitoare, care sunt continue). 

Sunt atitudini negative şi nu ajută la nimic. 

De acord că există materii greoaie, „antipatice”, „impo- 
sibile” chiar. Dar unele sunt indispensabile în viaţă. Altele 
sunt pus şi simplu materii pe care trebuie să le înveţi pentru 
că ... trebuie, chiar dacă nu te prea ajută (sau crezi zu că nu 
te prea ajută — poate mai meditezi). 

În ambele cazuri s-ar putea însă să ai nevoie de un 
rezultat bun. 


Atunci când toate celelalte metode de învăţare 
eşuează, ignoră lipsa de motivaţie de moment. 
Nu te mai tot gândi cât de grea e materia, nu mai 
căuta motive ca să eşuezi. Nu ajungi nicăieri şi nu 
câştigi nimic cu atitudini de om ratat. 

Mai bine încearcă, ignorând lipsa de motivaţie, 
să înveţi atât cât poţi. Învăţarea va fi mai lentă, 
dar VA FI! Aplicând conştiincios metodele de 
învăţare eficientă, repetând, adâncind problemele, 
folosind şi o altă sursă de informare, vei atinge în 
prima fază un oarecare grad de învăţare. Excelent! 
Lucrurile mici sunt baza celor mari: din satisfacția 
iniţială de a fi învăţat, aproape automat îţi vei 
dezvolta motivaţia de a învăţa mai mult. Desigur, 
important e să vrei şi să laşi deoparte pe atât de 
comodul „nu pot” — restul va veni de la sine, cu 
răbdare şi voinţă. 

Între învăţare şi motivaţie înterdependenţa e re- 
ciprocă. Aşa se face că nu doar motivaţia impulsionează 
învăţarea. La rândul lor, primele succese vor intensifica 
mereu motivaţia („ia uite că am putut! Nu-i aşa de greu 
cum am crezut. Înseamnă că pot ceva mai mult şi mai 
repede şi mai corect”). De aici până la un rezultat de care 
nu te credeai în stare mai e doar puţin. Aşa se explică 
probabil situaţia multor reperenţi care au ajuns în viață 
experţi... tocmai în disciplinele la care iniţial nu mai 
vedeau şanse de „scăpare”! 


Mergi înainte — încrederea îţi va veni. 

6. Imbolduri din neştiut care te atrag 
spre rezultatul bun 


Motivele care te determină să înveţi apar fie în sufletul şi 
în mintea ta, fie în gândul altora — părinţi, profesori, prieteni. 
Cu alte cuvinte, pentru a învăţa poţi căuta îndemn în tine 
sau ... la alții („învăţ pentru că aşa zice mama”). 

Care dintre cele două forme de motivare crezi tu că este 
mai eficientă? Cea pe care ai găsit-o singur sau cea pe care 
au găsit-o alții pentru tine? 

Aşa numita motivaţie extrinsecă (exterioară) este o 
proptea care rezistă până la un punct. Numai gardurile pu- 
trede şi zidurile slabe au nevoie de proptele. Or, la vârsta ta 
nu cred că ai despre tine imaginea unui zid în ruină. lar dacă 
vrei să demonstrezi că eşti responsabil şi capabil de lucruri 
bune, întoarce-te spre comorile sufletului tău, motivaţia 
intrinsecă e mult mai eficace!. 

Găseşte în tine forţele imense pe care le ai mereu la 
dispoziţie şi pe care încă nu le foloseşti cum se cuvine. 
Găseşte un motiv pentru care să lupţi — şi există mii 
de motive — şi aruncă această sămânță în pământul 
roditor al sufletului tău. Vegheaz-o cu căldură, îngri- 
jeşte-i creşterea şi vei vedea mult mai repede decât te 
aştepţi roadele parfumate ale trudei tale... 


' Desigur, unii, mai cu experienţă, îţi pot sugera motivații extrinseci 
valabile. Pune un informatician ajuns la Google, un inginer de la Audi, 
un consultant în afaceri sau un avocat ori medic care câştigă mii de euro 
pe lună, în faţa unor studenți şi îi va electriza! Pentru că le va arăta că se 
poate. Dar aceasta e altceva faţă de „învăţ ca să nu o supăr pe mama”! 
Ceea ce alții îţi sugerează poate fi acceptat de psihicul tău şi poate deveni 
motivaţie internă, chiar dacă iniţial se manifestă din afară. 

7. Seamănă şi îngrijeşte — vremea roadei va veni 


„Deoarece s-a rânduit o vreme între semănat şi seceriş, 
nu credem în răsplată” (SE. Marcu Ascetul) 


Motivul care te poartă spre succes, o dată descoperit, 
trebuie cultivat. Şi totuşi, mulţi uită că nu este suficient 
doar a semăna. Dacă nu îngrijeşti ceea ce ai semănat, 
mica sămânță putrezeşte ori e cotropită de buruieni ce 


o sufocă. 
Dar cum poţi să menţii mereu trează în suflet motivația? 


Şi aici sunt căi destule. 
Spre exemplu: 

pune pe masa ta de lucru un obiect sau un simbol, 
care să-ţi aducă mereu aminte pentru ce lupți. 
Astfel, în cazul unui examen greu, pe care vrei să 
îl treci cu „foarte bine”, scrie un „10” mare, even- 
tual colorat, însoţit de semne de exclamare... Lasă 
imaginaţia să se desfăşoare, iar foaia să o aşezi la loc 
vizibil în faţa ta. În felul acesta, când înveţi, pri- 
virea ta va fi mereu aţintită spre acel „10”. Efectul 
mobilizator va fi instantaneu. 


Să îţi dau încă un exemplu despre suportul din inima ta. 

Un bun prieten de-al meu a fost uimit să constate, la 
absolvirea facultăţii, că un timp nu a putut să emită, în ciuda 
bunei pregătiri profesionale şi a conştiinciozității sale, nicio 
pretenţie cu privire la posturi bine plătite şi atractive. Moti- 
vul? În Sibiu, oraş cu puternice legături cu lumea germană, 
se cerea constant la angajare cunoaşterea limbii germane. 
Necunoscând-o, fireşte, prietenul meu era privat de multe 
avantaje profesionale şi materiale. 

Drept pentru care s-a îndârjit să înveţe limba germană 
în timpul cel mai scurt posibil. 

Circumstanțele au făcut însă să găsească un post bine 
plătit într-un domeniu apropiat dorințelor sale de evoluţie 
profesională, un post în care limba germană nu era cerută, 
ci doar engleza şi (puţin) franceza. Ce ar fi trebuit să facă, 
după părerea ta? Să învețe mai departe germana sau nu? 

Ei bine, n-a renunţat niciun moment la ideea de a învăţa 
limba. Arâta doar că, având un post bine plătit, în care nu se 
cerea limba respectivă, motivaţia i se atenuase întrucâtva. Dar 
respectivul a făcut următorul raționament: în Sibiu existau 
posturi mult mai bine plătite, scoase mere la concurs, dar 
pentru care mereu se cerea cunoașterea limbii germane. 

Drept urmare, ca să-şi păstreze mereu trează motivaţia 
de a învăţa, respectivul a decupat din ziare, pe măsură ce 
apăreau, anunţurile cu posturile care ar fi putut fi ale lui, dar 
la care a fost exclus din start. Păstrând mereu în faţă foaia 
de hârtie pe care a ataşat anunţurile, era mereu conştient că 
nu trebuie să slăbească pasul spre ideal. Tu ce zici: a reuşit 
amicul meu să ajungă unde şi-a dorit? 

Mai vrei un exemplu? 

Celebrul actor Jim Carrey mărturiseşte că prin 1992, 
când era absolut necunoscut, dar şi „unul din cei mai săraci 
oameni ai Americii” şi-a completat un cec în valoare de 10 
milioane de dolari, sumă ce reprezenta onorariul pentru 
interpretarea unui rol. „Întotdeauna am visat să-i demonstrez 
tatălui meu că am talent şi că voi face o carieră strălucită”, 
spune el într-un interviu. Urmarea? Ca prin „minune”, fil- 
mele „Ace Ventura” şi „Masca” îi aduc o consacrare uluitor 

de rapidă pe plan internaţional, el devenind — din „unul din 
cei mai săraci oameni ai Americii” — un star cu ascensiune 
fulgerătoare şi, desigur, „inexplicabilă”. După „Batman Fore- 
ver”, film în care a interpretat un rol negativ, actorul a jucat 
rolul principal într-o altă comedie „Cable Guy”. Onorariul: 
17 milioane de dolari... 

Iată ce înseamnă puterea motivaţiei! Și iată ce înseamnă 
o „aiureală” de genul unui cec completat şi păstrat mereu 
în faţa ochilor! 

Încă mai crezi că ascensiunea lui Jim Carrey este un 
miracol? Eu te asigur că şi tu poţi face lucruri la fel de mi- 
raculoase. 

Problema e însă altundeva: cât de mult vrei să realizezi 
ceea ce ţi-ai propus? 

Răspunde... sincer. 


8. Să nu-ţi faci visele scrum ! 


Ca totul să fie complet, află că atunci când motivaţia 
este prea puternică şi îl determină pe individ să îşi fixeze 
scopuri mult peste capacităţile sale, acesta devine, nervos, 
temător, se descurajează ... dacă eşti de 7 degeaba încerci să 
ajungi dintr-o dată la 10. 

Foloseşte gradarea nivelului de aspirație şi în 
loc de teamă vei avea satisfacţie, în loc de nervi 
— bucurie. 

La vârsta ta visul îşi are vraja lui, savoarea lui inegala- 
bilă. Păstrează-ţi toate visele adolescenţei şi ale tinereții şi 
luptă pentru ele, pentru că în general tu poţi fi tot ceea 
ce vrei cu adevărat să fii. Cu condiţia să fie bine şi de 

folos ceea ce vrei să devii. Te îndemn nu să încerci să dis- 
cerni posibilul de imposibil (granița dintre noţiuni e atât 
de subțire şi de elastică, încât uneori ne dăm seama că e 
doar în mintea noastră), ci să te gândeşti realist la forțele 
tale de acum şi la modul în care le poţi spori pentru a-ţi 
îndeplini un vis, oricât de îndepărtat şi de greu de realizat 
li s-ar părea celorlalți. 


Împarte scopul într-o serie de scopuri mai 
mici necesare pentru atingerea scopului final. 
Ai văzut deja cum să faci. Întotdeauna este mai 
eficientă motivaţia prezentată într-un număr de 
„mici contribuţii” decât cea concentrată direct 
pe scopul final. Nu poţi deveni, oricât ţi-ai dori, 
un bun economist, medic, inginer, ziarist, jurist, 
filolog, dacă nu vei urca treaptă cu treaptă (sau și 
câte două trepte deodată, dacă îţi stă în putere, dar 
să fie trepte solide). 


Aici greşea Robert: vedea doar povara multor ani de 
studii, o povară mare şi prea grea. Soluţia prietenului său? 
Odată intrat la facultate, Robert trebuia să îşi propună 
țeluri imediate, anume să fie cel mai bun — sau printre 
cei mai buni — în fiecare an de studii. Nu să vâneze note, 
ci să aibă cunoştinţe solide şi legare între ele. Să fie un 
absolvent model şi apoi un stagiar foarte bun — model de 
profesionalism şi etică. Bineînţeles, să nu uite nici acum 
studiul! Aşa se face că în timp, cu mintea sa iscoditoare, 
Robert a găsit căi mai uşoare de a-i ajuta pe cei bolnavi, 
bucurându-se că visul său din liceu prindea aripi. A scris 
articole, a făcut senzaţie la conferinţe... şi primul pas spre 

cariera universitară a venit firesc. Din aproape în aproape, 
visul lui Robert s-a împlinit. 
Şi cotul a pornit de la primul pas: programarea corectă 
a succesului. 
* Intrarea la liceu, rezidenţiat etc. va trebui să 
presupună pregătirea ritmică, găsirea unui mentor, 
dacă e cazul, găsirea celor mai eficiente tehnici de 
a învăța, alcătuirea unui program etc. Or, cum ne 
asigură specialiştii, aceste sarcini mai mărunte pot fi 
duse uşor la îndeplinire cu rezultate excepţionale... 
dacă găseşti motivele care să te poarte spre succes. 
Şi dacă nu le uiţi. 


Când motivaţia este slabă sau inexistentă, când te simţi 
depăşit de obiective gigantice, eşti uşor de distras de la re- 
zolvarea sarcinii, situaţie în care rezultatele sunt de cele mai 
multe ori modeste (sau, cum se spune în limbaj psihologic, 
„achiziţia intelectuală este minimă”). Pentru ca această 
achiziţie să fie maximă cu ajutorul motivaţiei o să-ţi spun 
că intensificarea într-o măsură prea mare a motivaţiei are 
un efect pozitiv numai în rezolvarea unor sarcini uşoare. În 
sarcinile dificile foloseşte „trucul” de mai sus: păstrează-ți 
neatins visul, dar „fragmentează-l” în câteva vise mai mici, 
uşor de realizat pentru tine. 

Câr despre motivele mai îndepărtate în timp, care „te 
trag” înspre ele cu fiecare clipă (examenul de peste 3 luni), 
e bine să le menţii la un nivel mediu. Nu te entuziasma 
înainte ca etapa anterioară să fi fost aproape epuizată. Va 
veni vremea când, pe baza pregătirii tale asidue, vei reuşi 
să atingi treapta pe care ai visat-o de mult timp. Atunci 

vei avea nevoie să îţi îndrepţi toată voinţa, toată dorința 
spre ceea ce ai visat de mult timp. Atunci va fi momentul 
exploziei devastatoare a Dorinţei, căreia nimic nu îi mai 
poate sta în cale. Atunci — şi nu înainte! Alfel rişti ca vi- 
sul tău, care a ars prea intens până acum, să se mistuie în 
scrum tocmai în clipa în care ar fi trebuit să-ţi fie făclie vie 
în drumul drept către Ideal. 

CAPITOLUL h 6 A 


VOINȚA: CUM O EDUCI PENTRU SUCCES 


„Nimic nu e cu neputinţă: sunt căi care duc la toate lu- 
crurile. Dacă am avea destulă voință, am avea întotdeauna 
şi destule mijloace. ” (Fr. de la Rochefoucauld) 


„A voi înseamnă a putea.” (L.B. Alberti) 


„A voi să poți voi, e strigătul celei mai grozave tragedii, 
ea poate zgudui o conştiinţă umană.” (P. Constantinescu) 


1. Învață să plăteşti preţul corect 


Adeseori ne vedem împinşi de necesităţi să învingem 
impulsurile care vin din noi şi care ne-ar împiedica în 
realizarea unor scopuri foarte importante. În timp ce 
învăţăm trebuie să învingem oboseala, comoditatea, som- 
nul, pornirile afective; iar dacă reuşim să dominăm toate 
aceste probleme şi multe altele, spunem că avem voinţă. 
Avem deci capacitatea de a ne realiza scopul propus 
prin învingerea obstacolelor, prin planificarea, organi- 
zarea, efectuarea propriu-zisă şi controlul activităţilor 
efectuate. 

Este posibil să nu-ţi placă o lecţie sau un capitol de 
manual sau un curs de la facultate; poate e prea abstract, 
nesistematizat sau pur şi simplu „antipatic” dintr-o serie de 

cauze. Este posibil să-ţi doreşti mult de tot să intri la liceu, 
sau să obţii o anumită medie în sesiune (dar nu prea ştii 
cum să faci), eşti de multe ori obosit(ă), agasar(ă) de alte 
probleme pe care viața ţi le ridică, sau îţi lipsesc condiţiile 
materiale, îţi apar în faţă obstacole, oamenii nu te înţeleg 
sau ţi se opun... Şi totuşi mergi mai departe. Scrâşneşti 
din dinţi, îţi încordezi întreaga fiinţă, mai faci un ocol, îţi 
mobilizezi toate puterile ca să învingi. Şi atunci învingi! De 
ce? Pentru că toate obstacolele s-au sfărâmat, zdrobite de 
voinţa ta de fier. 

Literatura abundă în exemple de oameni străluciți, al 
căror succes s-a datorat voinţei de fier pe care au arătat-o în 
cele mai grele momente ale vieţii lor, când ceea ce doreau 
părea de neatins. Sunt uşor de găsit prin biblioteci!. 

Cufundă-te din când în când în lectura unor aseme- 
nea cărți — căci îţi vei da seama că viața e adeseori o luptă 
foarte dură şi că fericirea îşi are întotdeauna preţul ei. Şi 
îţi vei mai da seama că, pentru a birui în viaţă, trebuie 
să te bizui în primul rând pe tine şi abia apoi să cauţi 
ajutorul altora. 

+) La vârsta ta a spune că poţi înseamnă a spune prea puţin. 
Realitatea este că la vârsta ta vrei — sau trebuie să vrei cu orice 
preţ — să devii mai bun şi să nu pierzi anii aceştia superbi. 
Iar pentru aceasta va trebui să înlături dintru început toate 
gândurile negative legate de insucces, teamă, boală şi să le 
înlocuieşti cu gânduri pozitive, optimiste, de victorie, curaj, 


! O carte care se găseşte din ce în ce mai rar, chiar prin biblioteci, 
este Fii om de caracter! de S. Smiles. Ai ce învăţa, chiar dacă la anumite 
personaje autorul idealizează caracterul şi trece sub tăcere greşelile. 

sănătate. Gândeşte întotdeauna pozitiv, cultivă-ţi mereu în 
suflet încrederea în tine, credinţa în forţele tale, în voința 
ca, în curajul rău. Şi vei vedea cum drumul îţi va fi deschis 
spre ceea ce îţi doreşti. 

Singura cale de a domina ispitele şi pornirile spre 
dezordine, spre neîncredere, spre insucces, este educarea 
voinţei. Mai bine spus autoeducarea ei, concept care de 
acum trebuie să te călăuzească mereu. Viitorul a trecut în 
sarcina ta. Ca să ajungi unde ţi-ai dorit va trebui să mergi 
ferm pe propriile picioare. 

Există căi destule prin care să îţi educi voința. 
Dar nu poţi obţine nimic dacă nu vrei cu adevă- 
rat şi dacă nu eşti dispus să plăteşti preţul. Vrei 
o pâine? Plăteşti prețul. Aşa e şi în viață: vrei să 
învingi? Plăteşti preţul. Cele mai cumplite boli 
se pot învinge prin voinţă şi credință. Cele mai 
groaznice crize se pot rezolva în viaţă cu aceeaşi 
putere a credinţei şi voinţei. 


Şi atunci, tu de ce n-ai reuşi? 


2. Poartă-te singur spre marea victorie 


Marele filosof şi fizician Blaise Pascal spunea odată un 
mare adevăr: „Te convingi mai bine, de obicei, prin motivele 
pe care ți le-ai găsit singur decât prin acelea apărute în spiritul 
altora. 

Chiar dacă sesiunea sau pregătirea pentru bacalaureat 
sau chiar pentru o „banală” teză sau un „banal” proiect sunt 
momente epuizante, nu rareori doar faptul că îţi spui: „Mai 
departe! Trebuie să rezist!” te ţine până la limita rezistenței 

şi uneori dincolo de ea!. Studentul care îşi spune că acesta e 
ultimul examen şi că trebuie luat cu nota 9 sau 10 dacă vrea 
să ia bursă se autoconvinge de necesitatea efortului istovitor 
din ultimele zile de sesiune. Candidatul la bursă de perfor- 
manță care îşi repetă cu încăpățânare: „Oricât de greu îmi este, 
trebuie să învăţ de 9,50, pentru că numai astfel voi reuşi” se 
autoconvinge şi se autosusține în efortul său, uneori cu nimic 
mai prejos decâr acela al sportivului de performanţă care se 
antrenează spre a dobori recordul mondial. Acelaşi lucru îl face 
elevul care îşi spune cu hotărâre: „Irebuie să învăţ la fizică (sau 
la geografie, engleză etc.), pentru că dacă pierd această lecţie 
îmi va fi foarte greu să învăţ mai departe aşa cum îmi doresc. 
Colegii mai mari, care au făcut aceeaşi greşeală pe care sunt 
pe punctul de a o face şi eu neînvăţând lecţia aceasta mi-au 
spus ce greu le-a fost mai târziu. E o lecţie dificilă, iar eu sunt 
obosit, dar trebuie sa o învăţ. Şi o voi învăţa!”. 

Şi o învaţă! Chiar dacă mai întâi se odihneşte. Revine 
apoi cu forțe proaspete şi reuşeşte! 

Exemple pot fi date la nesfârşit. Stă în puterea ta să te 
susţii aducându-ţi argumente precum cele de mai sus. Atunci 
când simţi că nu mai poţi, gândeşte-te la rezultatele negative 
ale lipsei tale de voinţă. Un mare retor roman, Quintilian 
spunea avocaţilor vremii că, dacă nu pot să-l convingă pe 
judecător să dea răspunsul pe care îl doresc, s-ar putea re- 
uşi asta indirect, strecurându-i în suflet teama de a hotări 
contrariul. Suntem propriul nostru judecător pe care va 
trebui să-l convingem să facă ceea ce ştim noi că e bine şi 


! „Dincolo de ea”... omul nu ştie niciodată cât rezistă şi adesea 
rezistă mult mai mult decât pronosticase. 

să ne gândim la ceea ce a spus marele Quintilian: „Na şziu 
dacă nu cumva, în chip firesc, majoritatea oamenilor nu 
sunt mai influențați de teama de vreun neajuns, decât de 
speranța vreunui avantaj, întocmai după cum sesizează mai 
ușor ce este ruşinos decât ce este onest”. 

“ Într-adevăr, de multe ori când ne spunem „Trebuie să 
înveţi”, subconştientul primeşte un semnal cum că zrebuie să 
te susţină energetic, şi în acelaşi timp, percepe amenințarea 
ascunsă: „...că altfel...”: De aceea metoda autoconvingerii este 
una dintre cele mai eficiente metode de educare a voinței. 

Trebuie să te avertizez însă că 
eficiența autoconvingerii depinde într-o măsură con- 
siderabilă de optimismul tău, de starea ta afectivă, 
cultura şi inteligenta ta. Precizarea, selectarea şi 
evaluarea argumentelor şi contraargumentelor este 
condiţionată de maturitatea ta şi mai ales de stările 
afective din momentul respectiv. 


Putem fi doar parţial de acord cu opiniile unor autori 
de manuale de autoeducaţie care consideră că stările afective 
puternice (mânie, amor propriu lezat, ofensă, invidie etc.) 
pot să ducă la hotărâri pripite, din cauza imposibilității de 
a aprecia obiectiv lucrurile. Sigur, asemenea hotărâri pripite 
pot avea consecinţe negative atunci când scopul e prea greu 
de atins sau, mai frecvent, e prea greu de atins într-un timp 
nelimitat ori pur şi simplu când atingerea scopului e ceva 
absolut inutil. De exemplu, dacă X, matematicianul clasei 
nu prea dotat fizic, se simte jignit de moarte de colegul său, 
sportivul de performanţă Y, care i-a spus în bătaie de joc 
că „aleargă de parcă merge”, iar, în urma acestui incident, 

orgoliosul geniu al cifrelor îşi propune ca într-o lună de zile 
să bată recordul la viteză al lui Y, pentru a-i arăta ce poate, 
este evident că X şi-a propus ceva imposibil într-un interval 
atât de scurt şi, mai ales, şi-a propus ceva inutil. Când, însă, 
în urma jignirii unui coleg îţi propui ca la sfârşitul anului să 
obţii o medie mai bună decât el, deşi până atunci erați egali 
ca valoare, înseamnă că mândria ta rănită a dus la o hotărâre 
bazată pe o autoconvingere puternică („Irebuie să învăţ ca 
să-i arăt că sunt mai bun ca el”, sau „ca să-l fac să-şi înghită 
cuvintele în faţa tuturor”), o hotărâre perfect realizabilă. Reper, 
totul e să îţi cunoşti limitele şi să acţionezi ca atare! . 

Alţii utilizează autoconvingerea bazându-se pe îndem- 
nuri verbale scurte, precum „Gata!”, „Irebuie!”, „Ajunge!”, 
„Înainte!”, „Nu te lăsa!” ş.a.m.d. 

Alţii îşi administrează palme, pumni în cap şi/sau cu- 
vinte „mobilizatoare” de genul: „Învață, porcule” sau „Pune 
mâna pe carte, măgarule, că la examen iar te uiţi la bilet ca 
râma la sudură”. Nu consider aceste metode prea eficiente, 
dar le-am întâlnit destul de frecvent. 

Fiecare cu metoda lui. 


3. Cum te ţii în priză 


Ca să înţelegem ce mare putere de educare a voinţei este 
exemplul, să ne amintim cum, atunci când eram mici, voiam 


1 Nu sunt adeptul mândriei. Dar parcă la vârsta adolescenței şi 
tinereţii vrei să arăţi tot ce poți, să ştie lumea că eşti grozav(ă). De aceea 
am scris ce am scris, deşi în viață e bine să te laude alţii, iar orgolioşii 
sfârşesc adesea prin a-şi rupe gâtul căzând de pe piedestalul de carton 
pe care singuri şi l-au înălțat. 

să ne facem „mari cât tata” sau voiam să trecem prin aventurile 
cow-boy-ului din filmul de duminică dimineaţa, sau ne visam 
prinţesa războinică, sau cuceritori ai spaţiului, sau cine ştie 
ce altceva. Şi de multe ori visurile acestea ne îndemnau „să 
mâncăm mai mult ca să creştem mai repede”, sau să citim 
uimitoarele peripeții ale unor temerari, să ne cumpărăm 
“machete de avioane, de rachete, de vapoare ori să ne dorim o 
minge de fotbal cu semnătura marelui fotbalist pe care vro- 
iam să îl imităm. Fetele vroiau să fie prințese şi se îmbrăcau 
corespunzător, mai apoi se visează fotomodele, cântărețe... şi 
unele chiar reuşesc. Vai de ele!! 
Acelaşi principiu al exemplului se aplică şi acum. 
Nimic nu e mai convingător ca exemplul bine ales, 
care te stimulează şi te mobilizează atât de puternic, în- 
cât toate obstacolele se sfarmă în calea voinţei tale. 


De pildă: atunci când te pregăteşti pentru admiterea 
în facultate, îi întrebi pe colegii mai mari ce ar fi bine să 
faci şi ce nu, cum ar fi cel mai bine să înveţi, în ce ritm, pe 
ce să te axezi sau pe ce să insişti. Ei îţi spun din experienţa 
lor, iar tu ai în faţă un exemplu de reuşită sau de nereușită. 


! Gânduri care pun pe gânduri: „Î/ni aduceți la cunoștință, cu prostească 
bucurie, că fiica Dvs. a fost aleasă ca Miss. Ca şi cum ați aştepta să vă şi felicit. 
Mie îmi e ruşine să vă scriu despre acest lucru, iar în loc de felicitări vă fac 
cunoscută profunda mea compătimire. (...) Concursurile moderne de Miss 
sunt un obicei al vechilor popoare latine. În fapt este un comerț abil disimulat 
cu prostituate. Aţi urmărit soarta multor Miss din Europa? Ce trist! Căsnicii 
stranii, copii din flori — sărmanii copii! — , procese senzaţionale între soti, 
sinucideri. Iată rubrica la care sunt înscrise de obicei «reginele frumuseții»! 
Oare şi fiica Dvs...” (N. Velimirovici, Răspunsuri la întrebări ale lumii de 
astăzi. Vol. 1, Editura Sophia, Bucureşti, 2002, p. 226-227). 

lar dacă mai mulţi îţi spun că pentru a reuşi aşa cum vrei 
şi tu au trebuit să înveţe zece ore pe zi, sigur aceasta va fi şi 
concluzia ta, şi sigur vei face şi tu la fel ca el dacă doreşti cu 
adevărat să reuşeşti. 

“La fel se întâmplă — poate chiar mai frecvent — atunci 
când eşti student şi când te informezi despre cum să te 
prezinţi la examen, cât de greu este (e foarte important 
să ştii, deoarece de multe ori examenele „fără probleme” 
aduc surprize neplăcute), cât de sever este profesorul, pe ce 
insistă (redare ca atare a subiectului, sinteză, întrebări sau 
probleme practice, anumite teme), asupra căror aspecte ar 
fi bine să insişti tu şi multe altele. De obicei, colegii mai 
mari dețin asemenea informaţii, care chiar dacă nu sunt 
formulate explicit, sună cam aşa: „Fă aşa, că cu aşa am făcut, 
şi am luat 10”; sau „Nu fă aşa, că eu am făcut greşeala şi 
am picat”. E în definitiv tot un exemplu, bazar pe experi- 
enţă şi pe concluzii ce s-au cristalizat. Nu mai trebuie să 
redescoperi roata. 


lar dacă vrei cu adevărat să obţii un rezultat bun la o 
anumită materie, iar un coleg mai mare îţi spune că pentru 
aceasta trebuie să înveţi totul la perfecţie şi, în plus, să con- 
sulți tratatul de la bibliotecă, fii sigur că aşa vei face. Dacă 
vrei cu adevărat să ai succes. 

E mult mai probabil să faci ce ţi-ai dorit, să 
ajungi la rezultatul pe care ţi l-ai propus, atunci 
când ai mereu în faţă exemplul de reuşită, ca o 
culme spre care vei urca strângând din dinţi, oricât 
de greu ar fi urcuşul. E mult mai probabil şi adesea 
mult mai uşor decât dacă exemplul ar fi lipsit. 

4. O scurtătură spre succes 


Un exemplu care te poate călăuzi şi care îţi poate căli voința 
este cel al persoanelor care deja au reuşit în domeniu. Dacă 
vrei să devii un profesor universitar renumit şi respectat, poţi 
foarte bine să te informezi asupra modului în care profesorul 
care îţi serveşte ca model a ajuns ceea ce şi tu îţi doreşti să ajungi. 
Vei afla că în spatele erudiției şi experienţei sale stau mii de ore 
petrecute în săli de lectură sau laboratoare, că, până să ajungă 
aici a urcat multe trepte, dintre care cea mai importantă a fost 
poate studenţia. Poate chiar el îţi va mărturisi că ardoarea cu 
care şi-a urmat visul l-a făcut să lupte, trecând peste lipsurile 
materiale, peste condiţiile de învăţare improprii, peste lipsa de 
înțelegere a multora, care poate chiar au râs de el. 

Ai mule de învăţat. lar voința ta se va întări dacă le 
vei purta mereu în minte şi îţi vei spune: „Aşa trebuie să 
fac şi eu, oricât mi-ar fi de greu! Dacă vreau să reuşesc, 
aşa va trebui să procedez. Şi aşa voi proceda!”. Dacă vrei 
să devii economist, avocat sau psiholog de primă clasă, 
alege-ţi modele din jurul tău sau citeşte biografiile unor 
oameni celebri care au reușit în domeniul tău. Vei vedea 
că, departe de a fi rezultatul unei munci de patru-cinci 
ani, poziţia şi aprecierea de care se bucură aceştia au fost 
clădite cărămidă cu cărămidă din timpul studenţiei sau 
poate chiar din timpul liceului; şi își vei da seama că ani 
lungi de muncă şi de privaţiuni, ani lungi de cercetare şi 
de pregătire au fost tot atâtea cărămizi ale unei construcții 
care nu s-a clădit peste noapte. Atunci îţi vei da seama că 
tu, ca tânăr, poţi realiza chiar mai mult decât cei din jurul 
tău printr-o muncă perseverentă. 

Se spune că odată un tânăr i-a spus chimistului francez 
de talie mondială, Marcelin Berthelot: „Maestre, aţi făcut 
multe şi însemnate descoperiri în domeniul chimiei. Ce 
noroc mare aţi avut!”. Atunci Berthelot l-a rugat să-l urmeze 
şi l-a condus în faţa unui dulap din care a scos mii de hârtii, 
acoperite de calcule nesfârşite: „Aici sunt treizeci de mii de 
foi cu calcule. Iată, tinere, norocul meu!”. 

Poate a fel i-ar spune un om de afaceri prosper tână- 
rului care vrea să îi calce pe urme: norocul şi-l face omul. 
Nu într-o zi, nu într-un an (deşi excepţii fericite există), ci 
în mulți ani de muncă încordată, din căderi şi reveniri, din 
bucurii şi înfrângeri. Acesta e „norocul! 

Dar te-ai gândit că şi colegii tăi de clasă, de an, de mun- 
că în general, pot fi un exemplu pentru tine? Poate şi ei sunt 
profesori universitari, ingineri, artişti în devenire. 

„Fiecare 07 Care trece pe lângă mine îmi este, într-un 
fel sau altul, superior”, spunea un mare Blosof contem- 
poran. Poate că şi colegii tăi, care se pregătesc în ace- 
laşi domeniu, sunt la acelaşi nivel cu tine. Poate. Dar 
e mai mult ca sigur că, dacă eşti atent, o să sesizezi la 
ei ceva ce tu nu ai: fie un program mai riguros, fie o 
metodă de a-şi îmbunătăţi ritmul de învăţare, fie o 
»găselniţă” care te ajută să înţelegi mai bine materia, 
şi exemplele ar putea continua. Dacă vei reuşi să-ţi 
însuşeşti fiecare din aceste „nimicuri”, sigur îi vei 
depăşi! Dacă îl vezi pe unul mai perseverent ca tine, . 
nu te lăsa! E în joc viitorul tău şi nu îţi poti permite 
să laşi prea mulţi să te depăşească. 

Cumva neglijezi exemplele bune pe care le găsești în 

jurul tău? 

5. Păstrează în suflet dorinţa de mai bine! 


Mulţi tineri pornesc la drum având înaintea ochilor un 
exemplu puternic, fascinant. Dar pe parcurs îl uită. Sau, 
mai bine zis, uită pe moment. Nu oricând, ci tocmai în 
momentele cele mai dificile, când este esenţial ca dorința de 
a-şi atinge idealul să înlăture ispitele ivite. Şi aici soluții se 
găsesc destule. De pildă, pentru a nu uita niciun moment 
exemplul pe care l-au ales, unii tineri îşi pun pe masa de 
lucru portretul personalităţii pe care o apreciază. Deseori, 
în momentele cele mai dificile unii tineri se gândesc cum 
ar proceda „eroul” ales drept model. Metoda e simplă şi 
merge direct la ţintă, căci căleşte voința oricărui om care 
îşi dă seama că o abatere oricât de mică îl poate îndepărta 
de idealul său. 

Adesea urmările abarerii sunt mult mai grave faţă de 
avantajele de moment. Un petec pus la timp scuteşte de 
alte şapte găuri. | 


6. Autoîncurajarea şi reversul ei 


Autoconvingerea şi exemplul nu sunt singurele căi 
de educare a voinţei. Un astfel de rol îl joacă cu succes 
autoîncurajarea, dar şi autocritica. E necesar uneori să te 
întorci spre tine atunci când constaţi că eforturile tale nu 
sunt observate şi apreciate de cei din jur, cu toate că ai avea 
atâta nevoie de o vorbă bună! Luaţi de valul unor probleme 
personale, cei din jur poate nu sunt receptivi la efortul tău 
uneori istovitor. Sigur, acest lucru poate fi descurajant, într-o 
oarecare măsură. 

Acest lucru poate fi descurajant, dar... tu nu 
înveți pentru ei! Lu înveţi pentru tine, şi ca urmare 
singur trebuie să-ţi fii judecător şi îndrumător. 
Încurajează-te aşadar ori de câte ori constaţi cel 
mai mic succes, căci succesele mici pregătesc vic- 
toriile mari. 

Bucură-te ori de câte ori reuşeşti să faci mai mult decât 
ţi-ai propus. Autoîncurajează-te, şi atunci nu vei mai depinde 
atât de mult de ceilalți. Poate că ştii o vorbă care a ajuns 
celebră: „Există un singur lucru mai rău decât să vorbeas- 
că lumea de rău despre tine, şi anume să nu vorbească 
deloc”. Într-adevăr, indiferența celor din jur poate fi cea mai 
descurajantă atitudine atunci când înveți. Antidotul? Preia tu 
rolul celor care ai fi vrut să-ţi fie sprijin moral. Încurajează- 
te, bucură-te la fiecare succes! Puterile tale sunt nebănuite 
— de ce să nu le foloseşti chiar de azi? Şi, pe de alră parte, să 
fim cinstiţi: tu chiar remarci orice progres, orice faptă bună 
a celor din jur ca să te poţi aştepta la reciprocitate? 

Cât despre autocritică, un fel de revers al autoîncura- 
jării, îţi pot spune că e bine să nu te fereşti a o folosi ori de 
câte ori ceva nu merge bine. 

Judecă-te obiectiv, şi mai bine mai aspru, decât 
prea blând, pentru că autocritica este testul ma- 
turităţii tale. Poate testul cel mai concludent. O 
expresie a sincerităţii şi cinstei faţă de tine şi faţă 
de cei din jurul tău. Observându-ţi singur defec- 
tele ţi le vei putea singur îndrepta. 

Acum şi mai târziu. lar voinţa ta se va oţeli 
în focul celei mai aspre critici: cea pornită din 
interiorul tău. 

Folosind, ori de câte ori e nevoie, autocritica şi autoîn- 
curajarea, vei deveni un om căruia nimic nu-i va putea sta 
în cale. Cu condiţia ca nici la încurajare şi nici la autocritică 
să nu exagerezi, adică să nu mai fii cu picioarele pe pământ 
sau, din contră, să cazi în depresie. 


7. Succesul programat prin răsplată 


Mai există o cale pe care e foarte eficientă: autorecom- 
pensarea. Redau un pasaj din Arza succesului de Pavel Coruţ, 
îndemnându-te, cititorule, să te gândeşti atât la virtuțile auto- 
recompensării, cât şi la forţa exemplului dat de acest om: 

„Fiecare succes merită recompensat. Fiecare recompensă 
înseamnă o nouă mobilizare a subconştientului. Având în 
vedere aceste legi ale psihologiei umane, vom împărți lucrarea 
pe etape sau părți, iar la finalizarea fiecărei etape (părţi) ne 
vom Yecompensa cu ceva care ne face plăcere: o țigară, o cafea, 
o plimbare, un spectacol. În niciun caz nu ne vom recompensa 
cu alcool, deoarece acesta are efectul nedorit de a ne reduce 
capacitatea de a raționa corect. Și nu numai asta: voinţa este 
invers proporțională cu consumul de alcool. Nu vă acordaţi 
nicio plăcere fără să o fi câştigat prin muncă cinstită, fără să 
fi atins limita planificată pentru fiecare fază, căci în caz con- 
zrar, plăcerea şi-ar pierde caracterul stimulator. Nu ştiți cum 
funcționează mecanismul stimulării? L-aţi trăit de sute de 
ori. Într-o perioadă de sărăcie o singură sută de lei ne dă mai 
multă bucurie decât o mie în perioadele de abundență. Ca să 
nu spuneți că am ceva împotriva oamenilor care au slăbiciuni 
omenești, îmi permit să observ că o singură sticlă de bere pro- 
duce satisfacție, în timp ce zece au un efect total negativ. Un 


100 





VI. Voința: cum o educi pentru succes 


lucru făcut de mâna noastră ne dă mai multă bucurie decât 
un altul, de acelaşi fel, dar cumpărat. Cam aşa funcţionează 
mecanismul stimulării la adulţi şi la copii. (...) 

Revenim la metoda de călire a voinţei prin procedeul spe- 
cial. După fiecare etapă îndeplinită, ne recompensăm cu ceea 
ce ne place şi nu ne distrage de la lucru. În timp ce ne fumăm 
ţigara ori ne savurăm cafeaua cu care ne-am recompensat, COn- 
ştientul sau subconștientul lucrează, elaborând idei şi senzaţii 
care s-ar traduce cam aşa: Să ştii că sunt cineva. Uite, am făcut 
treaba pe jumătate. Şi nici n-a fost mare lucru. Ca mâine-i 
gata. De ce n-oi fi procedat mereu aşa? Toate aceste gânduri 
se transformă în autosugestii pozitive, care ne trag cu putere 
către atingerea scopului, respectiv către finalizarea lucrării. 
Voința noastră e deja pe calea cea bună. La a doua lucrare 
va acţiona mai sigură de ea, şi mai fermă, astfel că întreaga 
noastră fire va suferi schimbări pozitive. 

Două confesiuni vreau să fac. Ele mă vor arăta cititorilor 
în adevărata mea lumină: un om obişnuit, care a trecut, mâ- 
nat de Soartă, prin ritualurile de călire şi autoîntărire. Prima 
confesiune se referă la folosirea autorecompensării pentru mo- 
bilizarea voinței. Pe această cale am reuşit să învăţ pe de rost 
Codul civil românesc, o lucrare voluminoasă scrisă în termeni 
juridici şi arbaici. Pe timpul când mă chinuiam cu el, eram un 
fuimător şi un cafegiu pasionat, așa că m-am decis să grefez pe 
aceste plăceri însușirea Codului civil. La însuşirea unei secțiuni 
îmi ofeream o țigară Kent şi o cafea. Treaba a mers strună: am 
învățat atât de bine Codul civil, încât am Luat nota zece la 
această materie dificilă. Nici acum nu am uitat ce am învătat. 
Mai am şi carnetul de student, la care privesc plin de nostalgie, 

spunându-mi: Ei, ce vremuri! Am trecut, mai apoi, prin multe 
alte încercări ale vieţii, convins că prin muncă tenace voi ieși 
la un liman. Se pare că am reuşit. 

Sunt mărturisirile unui om care s-a luptat cu voinţă. 
Concluziile le tragi singur!. 


8. Soluţia când se prăbuşeşte totul 


„Mergi înainte şi nu te opri niciodată, căci în mersul 
înainte este plenitudinea. Mergi. Și nu te teme 
de spinii de pe drum, căci ei nu fac decât să curgă 
sângele stricat. ” (Djubran — poet arab) 

Am ajuns într-unul din foarte rarele momente în care 
te îndemn să priveşti partea neplăcută a lucrurilor. Pentru 
că uneori viaţa îţi oferă „surprize” nu tocmai plăcute. Aşa 
încât, vrând-nevrând, ne punem întrebarea: atunci când 
ușile par închise, ce mai rămâne de făcut? Atunci când 
„ghinioanele” se ţin scai de tine, atunci când, oricâte eforturi 
ai făcut, îţi par că toate ţi se ridică împotrivă ... atunci... ce 
faci? Cumva... renunţi? 

În niciun caz! Ţi-ai merita pedeapsa de Sisif — un Sisif care 
însă nu 4 fost condamnat pentru cine ştie ce vini imaginare, 
ci care s-a autocondamnat prin nehotărârea pe care i-a adus-o 
renunţarea... Şi de ce „un Sisif”? Pentru că, dând curs nehotă- 
rârii, vei pierde tot sau aproape tot ce ai acumulat pe tărâmul 
învățării eficiente. Dar, în acelaşi timp, vei simţi arzătoare 

! De acord, mai puţin cu autorecompensarea cu țigară. Apoi, recu- 
nosc că nu putem aproba întotdeauna ideile lui Pavel Coruţ. Dar că a 


luptat, că a avut voinţă ca să răzbească, aceasta nu putem nega. Despre 
concepțiile sale... să nu le judecăm aici. 

vremelnica ispită către redobândirea lucrului pierdut. Şi vei 
reîncepe să urci, cu eforturi, cu sudoare, când ai fi putut să nu 
renunţi atunci când nu credeai că izbânda era aproape. 

Dacă la un moment te-ai prăbuşit sub necazuri şi insuc- 
cese, nu renunța. Odihneşte-te puţin. Dar nu renunța. Odih- 
neşte-te, iar liniştea care coboară îţi va revela unde anume ai 
greşit. Încearcă să revezi unde „şchioapătă” planurile tale. Sau 
poate planurile au fost bune, dar nu le-ai aplicat consecvent? 
În cazul acesta reţine ceva ce te va scuti de multe neplăceri în 
viață: dacă ai făcut un plan „cum scrie la carte”, dacă sincer 
crezi în el, chiar dacă îl mai modifici în timp, persistă în 
aplicarea lui fără teama de eşec. Dar nu vei obţine nimic 
cât ai bate din palme! Uneori sunt necesare săptămâni, chiar 
luni de muncă şi de încercări pentru a-ţi găsi ritmul şi meto- 
dele care te reprezintă şi te ajută cu adevărat. Un lucru e însă 
sigur: dacă renunţi la jumătatea drumului, efortul tău se va 
risipi în van. E ca atunci când pui ciment într-o formă şi iei 
cofrajul înainte să se întărească totul în forma dorită. Pierzi 
tot şi trebuie să o iei de la capăt — dacă mai poți. 

Poţi să aştepţi ca, sub presiunea timpului, a mediului 
(spre exemplu a colegilor) vechile metode ineficiente de 
învăţare să te ispitească. E firesc — întotdeauna noul a 
câştigat teren doar cu eforturi. Pas cu pas, uneori cu paşi 
înapoi şi cu reveniri, până la victoria finală. Aşa încât nu 
te nelinişti, ci mergi înainte cu credinţă — şi cu siguranță 
vei ajunge la liman! 

Mai greu este atunci când apare un „ghinion” neaşteptat 
pe care tu îl consideri nedrept. Dar niciodată uşile marilor 
oportunități nu au fost deschise pentru oricine, fie că merită, 

fie că nu. Când nu ştii ce să faci ca să îţi apropii succesul, 
adu-ţi aminte de cuvintele sfinte: „Cerezi şi vi se va da; căutați 
şi veți găsi, bateţi şi vi se va deschide” (Luca 11, 9). 

Începi să înţelegi mecanismele succesului? În toare 
timpurile şi în toate cazurile numele cheii magice este perse- 
verenţa. Oare nu la zi ajunge şi cea mai lungă noapte? Oare 
nu cumva soarele e mai frumos după furtună? 

Că veni vorba de uşi închise: oamenii de afaceri au o 
axiomă: 

„Când o uşă spre succes se închide, o alta se 
deschide; dar mulţi oameni rămân şi privesc des- 
curajaţi, timp indelungat, uşa închisă. Şi n-o văd 
pe cea pe care tocmai s-a deschis.” 

Cu alte cuvinte înfrângerea de azi conţine în ea sămânța 
victoriei de mâine. Rămâne ca tu să vezi unde ai greşit — iar 
dacă nu ai greşit şi ai avut „ghinion”, fii mai mult decât sigur că 
ghinionul se va compensa altă dată cu un succes fantastic. 

Dar numai dacă perseverezi şi crezi în şansa ta. 


9. Fii sigur de victoria de mâine! 


În anul III de facultate am avut o materie care mi-a dis- 
plăcut profund. Eşecul despre care voi vorbi a pornit dintr-un 
şir de greșeli: în loc să îmi folosesc toate tehnicile pentru a-mi 
face mai „simpatică” materia, am „înghiţit-o” cu noduri şi 
într-un interval destul de scurt (a doua greşeală!). 

A fost singurul examen „picat” din toţi anii de facultate. 
Situaţie cu atât mai apăsătoare cu cât urmau examene grele, 
în condiţiile în care oboseala îşi spunea cuvântul. Şi totuşi, 
n-am Încetat să cred în şansa mea. Așa fiind, fără a mă mai 

preocupa pe moment de această nereușită, am trecut peste 
dezamăgire şi oboseală, obţinând „miraculos” note foarte 
bune la restul examenelor. 

Bineînţeles, odată terminată sesiunea, deşi aş fi vrut 
să savurez vacanţa de vară, m-am văzut nevoit să învăţ un 
timp destul de lung pentru materia respectivă. Dar de data 
aceasta eram hotărât să nu mai „iert” nimic: am învăţat 
„ca la carte”. Rezultatul? Am obţinut nota 9, cea mai mare 
dintre toţi „restanţierii”. Şi totuşi, mă nemulţumea ceva: 
vacanţa... nu prea fusese vacanţă. Un gând nu-mi da 
pace: de ce tocmai eu „am picat”, pe când alţii, mult mai 
nepregătiţi decât mine, trecuseră fără probleme, ba chiar 
cu note bune? De ce n-am luat şi eu un 6, un 7, ca să stau 
liniştit toată vara?... 

Ei bine, „enigma” s-a dezlegat câteva luni mai târziu. 
În primul rând, având proaspete în minte noţiunile, am 
reuşit să trec cu „foarte bine” un examen din anul IV în 
care se împotmoliseră unii din colegii mei (în sensul că au 
obținut o notă mult prea mică pentru a mai avea şanse la 
bursă). Dar avantajul cel mare a fost altul: datorită mediei 
pe care o aveam şi a activităţii desfăşurate în facultate, am 
reuşit să obţin ceea ce s-a numit „bursă de performanţă”, 
o sumă mare pentru un student. Vreau să subliniez însă: 
criteriul eliminator pentru bursă era ... media ultimelor 
trei semestre. Or, dacă în vară, la examenul „picar”, aş fi 
luat un 6 sau un 7, nu aş fi reuşit să îndeplinesc baremul 
mediei. Aş fi fost eliminat dintre candidaţii la bursă, în 
ciuda unei bogate activități extrastudenţeşti. „Norocul” 
meu este de fapt norocul nostru, al tuturor: există Cineva 

sus care vede mai bine decât vedem noi de pe pământ. 
Aşa încât încrederea în victorie nu mai e un deziderat, ci 
e o obligaţie. 


7 


Numai mersul înainte te poate ajuta să învingi. 
Şansa îţi stă mereu în faţă, dar rareori vine spre tine. 
În mediul afacerilor mai există o zicală: „Oportuni- 
tățile adoră să se deghizeze în necazuri”. Gândeşte-te 
şi că a merge ca racul şi a reveni de unde ai plecat 
odată e mult mai greu decât a merge înainte. 


Şi procedează în consecinţă. 


10. Secretul alergătorilor de cursă lungă 


Legenda ne povesteşte despre călugării tibetani că ar 
avea puterea de a parcurge zeci de kilometri pe zi fără să 
simtă oboseala şi frigul, fără să încetinească pasul. Secre- 
tul lor? Unul la îndemână: atunci când pornesc la drum 
lung, ei îşi aţintesc privirile spre o stea călăuzitoare. Mereu 
privind-o, ei nu iau aminte la urcuşuri şi coborâşuri, la 
spinii din cale şi la noroaiele care pe alţii îi dau îndărăt. 
Acea stea călăuzitoare e menită aşadar să îi ajute să rabde 
necazurile și să treacă peste obstacolele mult prea mă- 
runte în raport cu importanţa ţelului lor aflat la sute de 
kilometri depărtare... 

Şi tu ţi-ai fixat un scop, pe care poate numai tu îl știi. 
Nu îl uita, te rog, ci mereu păstrează-l înaintea ta. le mai 
rog să nu iei aminte la suişuri şi coborâşuri şi nici la mără- 
cini şi la noroaie. Doar astfel vei ajunge un om cu o voință 
de fier, căruia succesul i se închină chiar dacă uneori mai 
există şi căderi. 

VI. Voința: cum o educi pentru succes 


11. Speranţele se nasc din infinit 


A venit momentul să încheiem acest capitol închinat 
autoeducării voinţei, în speranţa că vreodată va apărea o carte 
care să te îndrume mai în detaliu decât am făcut-o eu. Un 
lucru să reţii, prietene cititor: orice om poate obţine rezultate 
remarcabile chiar dacă natura nu a fost prea darnică cu el. 
Un om mai puţin înzestrat poate ajunge mult mai departe 
decât un om pe care natura l-a răsfăţat, dar care nu a ştiut 
cum să-şi folosească darul. 

În fata obstacolelor, pe drumul către reuşita ta, ai o 
armă de neînvins: VOINȚA. O armă a tuturor, şi totuşi, 
o armă pe care prea puţini o folosesc... Un combustibil care 
face învăţarea să te ducă rachetă spre succes, nu spre spaime 
şi spre deznădejde. 

Voința nu acționează izolat, ci are multe legături cu alte 
arme de neînvins. Ea poate fi întărită prin sugestie şi autosu- 
gestie („Am o voinţă de fier” sau „Loate obstacolele dispar în 
calea voinţei mele” sunt cuvinte pe care ar trebui să le repeți 
mereu la nevoie); ea are legături de oţel şi este susținută de 
încrederea în forţele proprii, de credinţa în Dumnezeu și de 
visele tale — calea către viitor. Este hrănită de motivaţie şi la 
rândul ei hrăneşte subconştientul, care e gata să te ajute spre 
a deveni tot ceea ce îţi doreşti să fii. Uneori nici nu mai ştii 
dacă vrei să faci ceva cu adevărat sau visul te trage înspre el; 
nu-ţi mai poţi da seama dacă forțele psihicului te poartă pe 
drumul tău sau e credinţa în puterea ta şi în Dumnezeu... 

Dar, de fiecare dată, însă, ştii că eşti ÎNVINGĂTOR. 


Şi că nimic nu-ți poate sta în cale să fii tot ceea ce TU vrei 
să fii — şi e bine pentru tine să fii. 

> CAPITOLUL h 7.4 


CUM SĂ TE MENȚII MEREU ÎN FORMĂ (1) 


SOMNUL ŞI ÎNVĂȚAREA — PRIETENI SAU 
DUŞMANI? 


1. Un elev obișnuiește să adoarmă în jurul orei 23% şi să se 
trezească invariabil la ora 6%. Când se trezește este prost dispus 
şi constată că somnul nu îi ajunge. Mama lui spune că somnul 
nu e suficient. Dar el observă că, dacă adoarme la ora 11” sau 
la ora 1! se trezește mult mai odihnit şi are randament mai 
bun în învățare. De ce? 

2. Stând de vorbă, doi studenți ajung la lipsa de odihnă din 
sesiune. Unul doarme 6-7 ore pe noapte şi o oră la amiază, altul 5 
ore pe noapte şi mai puțin de 30 de minute la amiază. Cel de-al 
doilea are randament mai bun la învățat. Să fie o exceptie? 

3. Lucian doarme 6 ore pe noapte şi este în cursul zilei 
mai odihnit decât Alin, care doarme 10 ore pe noapte. Este un 
paradox? Cum se explică? 


1. Clarificare necesară 


Dormim cam o treime din viaţă. Dar întrebarea „Ce 
este somnul?” nu are încă un răspuns precis; nu ştim exact 
de ce dormim. Cei mai mulţi afirmă că dorm pentru a-şi 
odihni trupul obosit de munca zilei. 

VII. Cum să te menții mereu în formă (1). Somnul şi învățarea 


* În realitate dormim pentru a ne odihni creierul, înde- 
osebi scoarța cerebrală, adică „centrul” tuturor funcţiilor 
vitale superioare. 

Dincolo de teorii mai mult sau mai puţin naive, mai 
mult sau mai puţin fanteziste, nimic nu ne împiedică să 
descriem somnul, atât cât îl cunoaştem, fazele lui, efectele 
sale, ca şi pe cele ale privării de somn. Dar mai ales — ceea 
ce ne interesează acum — legătura dintre procesul fiziologic 
al somnului şi memorare. 


2. Secretele somnului 


Să începem prin a ne cunoaşte nopţile, prilej cu care vom 
spune că acestea nu se scurg, într-un somn continuu, aşa cum 
mulți sunt tentaţi să creadă, ci în trei până la cinci cicluri noc- 
turne, care, la rândul lor, prezintă câteva faze de profunzime: 


1) Starea de trezire activă 

Este inclusă printre stadiile somnului deoarece, chiar 
dacă în timpul zilei e evident că starea de trezire este prepon- 
derentă (în afară de cazul în care lecţia este prea plicticoasă 
sau nimereşti la curs după o noapte de „chefuială”), în timpul 
somnului de noapte situaţia se prezintă diferit, în sensul că 
la sfârşitul unui ciclu de somn ne trezim, spre a readormi 
imediat, fără să ne dăm seama şi fără să ne aducem aminte 
dimineaţa (aceasta este şi explicaţia faptului că suntem tentaţi 
să considerăm somnul ca fiind continuu). 

2) Stadiul de veghe pasivă corespunde apariției unor 
unde cerebrale, numite unde alfa. Acest stadiu corespunde 
unei stări de linişte, de seninătate, fără eforturi de gândire. 
În caz că te sâcâie o problemă sau dacă încerci să rezolvi 

mental o problemă, acest ritm regulat este înlocuit cu unde 
rapide, neregulate. 


3) Perioada de adormire este rezultatul continuării 
şi aprofundării stării de relaxare; ritmul alfa continuă să 
scadă şi devine neregulat, variabil de la un moment la 
altul. Avem senzaţia că „plutim”. Această fază de tran- 
ziţie, la graniţa dintre veghe şi somn, este faza în care 
se poate trece dintr-o stare în cealaltă, orice zgomot 
putându-ne trezi. 


4) În cazul în care nu ne trezim, ne adâncim în somn 
şi intrăm în stadiul somnului foarte uşor. 


5) Faza imediat următoare se caracterizează prin unde 
cerebrale lente şi ample, temperatură scăzută, puls şi respi- 
rații mai rare. Este faza somnului profund, în care trezirea 
nu poate fi provocată decât de un sunet sau de un zgomot 
foarte puternic. 


6) Faza somnului foarte profund, dar fără vise, 
alături de faza somnului profund, este cea în care per- 
soana adormită poate fi trezită foarte greu şi îşi revine 
foarte încet la realitate. Referitor la această fază, e bine 
de ştiut că dacă soneria ceasului deşteptător ne găseşte a 
doua zi într-o formă proastă, acest lucru nu se datorea- 
ză neapărat insuficienţei somnului. De cele mai multe 
ori se datorează faptului că somnul a fost întrerupt din 
diverse motive tocmai în faza somnului profund, ceea 
ce creează probleme de trezire. Întreruperea somnului 
obligă creierul să treacă de la opt pulsaţii pe secundă, 
câr este normal în această fază, la peste treizeci, într-un 
timp extrem de scurt. 

VII. Cum să te menţii mereu în formă (Il). Somnul şi învăţarea 


Să avem grijă nu cât timp dormim, ci câte cicluri 
de somn întregi parcurgem într-o noapte! 
Această concluzie, revoluţionară chiar pentru timpurile 
noastre de schimbare, este bine a fi reţinută pentru discuţia 
de la capitolul imediat următor. 


7) Penultima fază a somnului este ceea ce specialiștii 
denumesc somn paradoxal, datorită faptului că, în ciuda 
scăderii totale a tonusului muscular (ceea ce indică un somn 
profund) şi a sensibilităţii extrem de reduse, mişcările oculare 
şi ritmurile cerebrale sunt asemănătoare cu cele din starea 
de veghe. Cercetările au arătat faptul că apariția mişcărilor 
oculare indică faptul că persoana visează (să ne reamintim 
că somnul profund este lipsit de vise), iar trezirea nu poate 
fi obţinută decât printr-un zgomot extrem de puternic. 


8) Ultima perioadă este cea denumită perioada fragilă, 
în care somnul este superficial, iar cel mai mic zgomot ne 
poate trezi. 


3. Dimineţi pierdute 


După parcurgerea acestei baze comune pentru înțele- 
gerea unor termeni, să ne reamintim: 
Faptul că ne-am trezit prost dispuşi dimineaţa 
nu se datorează faptului că nu am dormit suficient, 
ci faptului că am fost treziţi brutal în mijlocul 
unui ciclu al somnului, respectiv în faza somnului 
profund sau foarte profund. Aşadar, pentru a ne 
asigura o zi bună (încă de dimineaţă), trebuie să 
evităm cu orice preţ ca soneria deşteptătorului să 
ne surprindă în aceste faze. 

Deci va trebui să aproximăm durata somnului în funcție 
de durata unui ciclu de somn, astfel încât să fim „surprinşi” 
în una din primele faze ale somnului (trezire între două ci- 
cluri, veghe pasivă, adormire sau somn foarte uşor). Acesta 
este răspunsul la primul caz practic pe care l-am ales la 
începutul capitolului. 


4. Cum calculăm durata unui ciclu de somn? 


Răspunsul îl aflăm dintr-un best-seller apărut ca rezul- 
tat a 20 de ani de cercetări în domeniu, La Revolution du 
sommeil („Revoluţia somnului”). Autorul, Pierre Fluchaire, 
ne asigură că durata ciclurilor somnului poate fi calculată 
dacă urmărim momentele din zi când ochii ne înțeapă, când 
auzim mai greu şi când ne dau târcoale foamea şi oboseala. 
Este vorba de anumite momente, care indică apariţia unor 
pulsaţii, concretizate la rândul lor în apariţia undelor alfa, 
despre care am văzut că au darul de a prefigura somnul. 
Cronometrează timpul care separă două asemenea pulsaţii 
şi care în general este de domeniul a 1,5 — 2 ore, exact atât 
cât durează un ciclu de somn. 

Această valoare este cu totul personală şi nu se va 
schimba în timpul vieţii. 

Un alt mod de a calcula cât durează un ciclu de somn 
este următorul: când dormi la amiază, pune ceasul să sune 
cam după o oră şi 45 de minute. Dacă ai adormit imediat 
şi te-ai trezit cu puţin timp înainte să sune ceasul, crono- 
metrează imediat cam cât ai dormit. Dacă atunci când sună 
ceasul parcă ai mai fi avut nevoie de somn, data viitoare 
pune ceasul să sune după două ore. Din câteva încercări vei 
deduce durata unui ciclu de somn. 

VII. Cum să te menţii mereu în formă (1). Somnul şi învăţarea 


5. Dormind mai puţin scade oboseala 


Dar de ce trebuie oare să acordăm atâta importanţă 
ciclurilor somnului, de ce trebuie să luăm seama la aceste 
amănunte acum, când grijile şi problemele sunt mai mari 
decâr oricând? Paradoxal, tocmai pentru a ne elibera de 
nişte probleme. 

Să ne amintim, spre exemplu, că uneori, în cursul pre- 
gătirii pentru examenele de tot felul, obişnuiam să dormim 
o oră după amiază. În general elevii şi studenții îşi progra- 
mează doar o oră de somn în această perioadă, sub motivul 
că „timpul nu îi aşteaptă” sau că „timpul îi presează”. Or, 
dacă adorm mai greu (să zicem după 10 — 15 minute), au 
toate şansele ca după o oră să se afle exact în faza somnu- 
lui profund sau foarte profund, faze care, se ştie, sunt cele 
„responsabile” de trezirile grele şi de randamentul scăzut în 
învăţare. Deseori, cei treziţi au nevoie de 30 — 40 de minute 
pentru a-şi reveni din „năuceală” şi abia apoi pot ajunge la 
randamentul maxim. 


PUNCIUL PE „/” 


Decât să dormi o oră şi apoi să ai nevoie de alte 

30 — 40 de minute de luptă cu somnul, ceea ce are 

ca rezultat iritabilitate şi randament scăzut, nu e 

mai bine să dormi în continuu acea oră şi jumătate 

— sau o oră şi patruzeci de minute — adică durata 

aproximativă a unui ciclu, iar la capătul somnului 

să te simţi cu adevărat că te-ai odihnit şi eşti gata 
să reiei lucrul? 

> Cu alte cuvinte, rezultatul depinde de modul 

în care un om foloseşte cele 90-100 de minute de 

Programează-ţi succesul la examene! 


după-amiază, spre deosebire de cel care nu cunoaşte 
secretul odihnei şi care pierde o după-masă întreagă 
într-o stare de buimăceală continuă. 

Iată deci că, chiar dacă timpul presează, aceasta nu 
înseamnă nici pe departe că odihna de o oră este mai bună 
decât una de o oră şi jumătate. Dimpotrivă. Aşa încât dacă 
simţi nevoia de a dormi după-amiază în zilele de pregătire 
pentru examen (ceea ce e recomandabil), mai bine învață 
seara încă o jumătate de oră pe care „ai pierdut-o” la amiază, 
decât să faci imprudenţa de a-ţi limita, din considerente irați- 
onale, timpul optim de odihnă. Dacă după o oră şi jumătate 
te-ai odihnit, vei putea sta fără probleme o jumătate de oră 
în plus seara, cu rezultate cât se poate de bune. Dacă însă 
„smulgi” acea jumătate de oră somnului de amiază, seara 
poate fi un calvar pentru tine. 

Se poate întâmpla însă ca uneori, chiar după o oră de 
somn, să fim din nou refăcuţi complet şi nicidecum năuci 
de cap. Corect — dar nu este nicio contradicție. Dacă ai 
adormit mai greu sau stadiul de veghe pasivă a fost mai 
îndelungat, deşteptătorul o să te găsească în faza somnu- 
lui foarte uşor (premergătoare somnului profund, când 
un zgomot, oricât de mic, te poate trezi), iar nu în faza 
somnului profund! Din câte ştiu, această situație apare 
când activitatea creierului nu este la cotele maxime (spre 
exemplu ai memorat un volum de material mai mic sau 
mai uşor decât media). Când însă efortul de a învăţa are 
ca efect apariţia unei oboseli accentuate, este bine să laşi 
somnul să parcurgă liniştit un ciclu întreg. Aşa ai certitu- 
dinea unui repaus eficient. 

VII. Cum să te menţii mereu în formă (!). Somnul şi învăţarea 


6. Somnul de 20 de minute 


Tor referitor la somnul de amiază, şi venind parcă 
în întâmpinarea dorințelor celor „presaţi de timp”, unii 
cercetători recomandă un somn rapid, de aproximativ 20 
de minute, cu rol de „a încărca bateriile” pentru întreaga 
perioadă următoare. Evident, este vorba tot de parcurgerea 
stadiilor de dinaintea somnului profund. Această metodă este 
excelentă deoarece creierul intră în primele stadii într-o fază 
de relaxare absolut necesară, reîmprospătându-şi în primele 
20 de minute rezervele. De unde şi concluzia: „somnul” 
de douăzeci de minute este de preferat în condiţiile în care 
parcurgem foarte repede primele etape ale somnului, fără să 
întârziem asupra vreuneia din ele. Adică este necesar să nu 
fim prea „băgaţi în priză”, deci memorarea sau repetarea 
să nu fi cerut un efort intens din partea creierului. În caz 
contrar e mai bine să lăsăm somnul să se desfăşoare. 

Câr priveşte somnul de noapte, importanţa extraor- 
dinară a concluziilor lui Pierre Fluchaire se desprinde din 
faptul că, reamintesc, e important nu cât dormim, (şase ore 
sau patru ore sau zece ore), ci e important să ne trezim la 
sfârşitul unui ciclu de somn sau după imediata apariţie a 
altuia, dar nicidecum în timpul somnului profund! Şi încă 
o consecință, care te-ar putea elibera de angoasa lipsei de 
timp: poţi foarte bine să parcurgi doar 2-3 cicluri de somn 
(în total 3-6 ore) dar să te odihneşti mai bine decât un coleg 
care a dormit zece ore, dar care a fost trezit de deşteptător la 
cea mai nepotrivită oră! Şi cu aceasta răspundem la cea de 
a doua problemă de la începutul capitolului, despre cei doi 
studenți care îşi programează diferit odihna. 

Programează-ţi succesul la examene! 


Deşi nu am întâlnit o confirmare, mă întreb dacă nu 
cumva acesta este secretul celebrului Leonardo da Vinci, 
care dormea doar trei ore pe noapte (!), în condiţiile în 
care opera variată pe care ne-a lăsat-o moştenire i-a solicitat 
mintea uneori până la epuizare. Un alt exemplu celebru este 
cel al lui Napoleon, care se pare că dormea, la rândul său, 
tot trei-patru ore pe noapte, cu toată activitatea de peste zi 
care îi solicita foarte mult gândirea. 

Vei vedea puţin mai târziu că explicaţia acestor fenome- 
ne este foarte simplă: aceste personalităţi capabile de eforturi 
uriaşe nu doar că ştiau să îşi dozeze somnul, ci cunoşteau 
întreg arsenalul de procedee chemate să ajute creierul să se 
odihnească (am arătat chiar la începutul capitolului dedicat 
somnului că dormim pentru a ne odihni creierul şi mai puţin 
trupul). Dar cât priveşte aceste procedee... toate la timpul 
lor, în capitolul următor. 


7. Extreme minime... 


A şti să foloseşti puterea somnului e o artă puţin stu- 
diată. Folosind procedeele pe care ţi le-am propus, precum 
şi altele despre care vom discuta în continuare, vei avea un 
somn odihnitor, chiar în condiţiile în care dormi mai puţine 
ore decât recomandă medicina clasică. 


Şi totuşi nu merge cu „economia de somn” la 
nesfârşit. Vei ajunge să îţi disciplinezi organismul 
după săptămâni, poate chiar luni de efort perseve- 
rent. 'Te vor ajuta metodele de relaxare, pe care le 
vei deprinde încetul cu încetul. În niciun caz nu da 
frâu liber tendinței de a obţine totul dintr-o dată 

VII. Cum să te menții mereu în formă (1). Somnul şi învăţarea 


— adică somn puţin cu randament maxim, căci vei 
ajunge să simţi pe pielea ta ce înseamnă privare de 
somn: oboseală permanentă de la un moment dat, 
iritabilitate, lipsă de concentrare, într-un cuvânt 
lipsă de randament. Aşa încât, dacă nu vrei ca o 
intenţie bună să devieze într-un rezultat prost, 
obişnuieşte-te — repet — etapă cu etapă. 

Câştiguri mici, obţinute constant, sunt mult mai folo- 
sitoare decât un „câştig” rapid, care te epuizează în câteva 
zile şi este iluzoriu. 

Desigur, fiecare om rezistă în mod diferit la efort. Dar 
sfatul e acelaşi pentru toți: dacă ai obosit, dacă simţi că „nu 
mai merge”, odihneşte-te — rezultatele vor fi mai bune. 


8. ... şi extreme maxime: hipersomnia 


Mulţi părinţi sunt de părere că dacă „micuţul” lor de 
1,80 metri doarme câte zece ore pe zi, atunci este sănătos tun 
şi poate rezista cu bine problemelor generate de examenele 
de admitere sau de sesiune. Specialiştii spun altfel: ideea că 
hipersomnia ar reprezenta un dar al naturii, care garantează 
sănătatea şi longevitatea, este fundamental greșită. Paradoxal, 
cu cât dorm mai mult, cu atât oamenii se odihnesc mai puţin, 
afişând dureri de cap şi ... somnolenţă. Deci, pe lângă faptul 
că pierd multe ore pe zi în mod nejustificat, „somnoroşii” îşi 
strică și celelalte ore ale zilei datorită iritabilităţii, lentoarei în 
luarea unor decizii şi apatiei. Explicaţia oferită de specialişti 
este logică: cei care s-au obişnuit să doarmă mai mult de nouă 
ore pe zi ajung în faza somnului profund — cea mai importantă 
dintre toate fazele somnului — chiar la începutul somnului. 

Programează-ţi succesul la examene! 


După o scurtă perioadă, somnul se diluează, devine superficial, 
fără a mai oferi odihna necesară după efort. 

Într-o situaţie contrară se află aceia care dorm mai pu- 
ţin de şase ore şi care petrec, în compensație, un mai lung 
interval de timp în cadrul fazei somnului profund, de unde 
şi posibilitatea ca aceştia să-şi facă necesarul de somn într-o 
perioadă mai scurtă. 

Este deci la îndemâna ta să cunoşti avantajele şi deza- 
vantajele unui somn corect sau incorect dozat, referindu-ne 
doar la latura oboselii şi a modului în care aceasta poate fi 
combătută. Ceea ce, zi după zi, lună după lună, ne vom 
distanţa apreciabil de contracandidaţii noştri, deoarece vom 
avea mai mult timp şi vom fi mai odihniți. 

A venit acum momentul să discutăm despre un alt mod în 
care somnul poate avea efecte benefice pentru noi. Să vorbim 
deci despre cum ajută somnul procesele de memorare. 


9, Vrei să înveți? Dormi! 
5] 


Ce efecte are somnul asupra a ceea ce memorezi? Este într- 
adevăr bine să ne odihnim după câteva ore de învățare puternică, 
sau e mai bine, totuși, să nu apelăm la somn? În ce „cantități poate 
somnul să ne ajute să dăm randamentul maxim în învățare? 

Pentru a răspunde la aceste întrebări vom porni de la un 
experiment reluat în laboratoarele de psihologie din lume şi 
care a condus mereu la rezultate similare. 

În cadrul experimentului s-a comparat capacitatea de 
a memora şi de a reţine un număr de fraze sau de cuvinte 
în condiţii de veghe continuă (deci în lipsa somnului) şi în 
cazul intercalării unei perioade variabile de somn. 

VII. Cum să te mențţii mereu în formă (1). Somnul şi învăţarea 


S-a dat subiecţilor sarcina de a reține un număr de cu- 
vinte, de fraze sau de silabe fără sens. S-a cercetat apoi câte 
silabe au fost reţinute după un interval de 1, 2, 4, 8 ore. 

Aceiaşi subiecţi au fost puşi să memoreze un alt material, 
asemănător, noaptea între orele 11,30 p.m. şi | a.m., apoi 
s-au culcat şi au fost treziţi după 1, 2, 4, 8 ore de somn. 


Concluzia 

Nivelul reţinerii e mai mare după somn decât după 
o perioadă de veghe. În plus, după 2 ore de somn, da- 
tele se reaşează la fel de bine ca după 8 ore de somn. 


Concluziile experimentului au fost redate într-un grafic 
(fig. 1) şi sunt paradoxale pentru modul de gândire clasic. 














Număr de ore de somn sau de activitate 





reținerea în memorie fără somn eee nannneneeeeee 





reținerea în memorie după somn 


Fig. 1. Gradul de reamintire după un număr variabil de ore de 
odihnă 

Programează-ţi succesul la examene! 


Ceea ce am-simbolizat pe axă ca „număr de cuvinte 
amintite” nu reprezintă neapărat numărul de cuvinte folo- 
site în experiment (acesta se poate modifica), ci am notat 
totalitatea cuvintelor de reţinut cu 100, pentru a uşura o 
interpretare procentuală a datelor. 

Observăm astfel că, după ce ai întrerupt învățatul, în 
prima jumătate de oră diferenţa dintre reținerea în starea de 
veghe şi reținerea în timpul somnului nu este foarte mare (în 
punctul A, — de 80%, în punctul A, — de 90%); după prima 
oră observăm însă o diferenţă destul de mare între reţine- 
rea cu somn (B,=70%) şi reținerea fără somn (B, = 50%), 
diferenţă care se accentuează foarte mult în următoarele 
ore în favoarea memorării ajutate de somn. 


CONCLUZIE 


După două ore de somn, nivelul celor reţi- 
nute se stabilizează undeva în jur de 55%, ceea 
ce denotă că următoarele șase ore de somn nu 
au o influenţă prea mare asupra memorării (nu 
discutăm acum despre „reîncărcarea” energetică 
a creierului, ci doar de procesul de memorare). 


Observăm deci că, după 1,5 — 2 ore de somn se reține 
aproximativ 55-60% din materialul memorat, spre deose- 
bire de starea de veghe în care, în acelaşi interval, se reţine 


doar 30-40%. 


7) De unde încă o concluzie firească: după o 
dimineaţă de învăţare intensă este recomanda- 
bilă odihna de după amiază de o oră şi jumătate 
— două (cât un ciclu de somn), cu două efecte 
principale: 

VII. Cum să te mențţii mereu în formă (I). Somnul şi învăţarea 


a) asigură „reîncărcarea” cu energie a creierului, 
care va fi în plină formă după parcurgerea unui 
ciclu întreg de somn 

b) asigură o memorare mult mai bună decât în 
situaţia de învăţare continuă 


Este drept că, în experiment pentru starea de veghe, 
în intervalul scurs de la memorarea propriu-zisă şi până la 
reactualizare nu au existat repetiţii; e foarte probabil că, 
dacă aceste repetiţii ar fi avut loc, s-ar fi reţinut mai mult şi 
în stare de veghe, de învăţare continuă. 

+ Se pune deci întrebarea: care ar fi alternanţa ideală veghe 
— somn? Răspunsul înclină către aproximativ 4-6 ore de învă- 
țare susținută (cu repetări şi eşalonări), după care ar fi bine 
să urmeze 1,5 — 2 ore de odihnă, alte 4 — 6 ore de învățare 
putând fi apoi perfect posibile, cu rezultatele cele mai bune. 

Atenţie deci, când te pregăteşti pentru un examen: 

Nu învăţa în continuu 10-12 ore, aşa cum de 
alfel mult prea mulţi s-au obişnuit să facă, pentru 
că rezultatele nu sunt niciodată la fel de bune ca 
atunci când faci o pauză la amiază. Poţi, în schimb, 
să înveţi foarte uşor şi cu rezultate net superioare, 
tot 10 — 12 ore pe zi (dacă ţii neapărat), fragmen- 
tându-ţi timpul de învăţare în două perioade (orele 
8 — 13,30, respectiv 16-23, cuprinzând în acest 
din urmă interval şi masa de seară şi eventualele 
probleme „extraprofesionale”). 

) Şi un sfat înainte de examen: oricât ai fi de presat de 
timp, de „disperat”, cum spun unii, acordă-ți măcar de 3 
— 4 ore de somn înainte de examen, spre a permite creierului 
„să se reîncarce” (cam două cicluri perfecte). 

Programează-ţi succesul la examene! 
10. De ce este somnul un ajutor al memoriei? 


Cauza se presupune a fi absenţa memorării în somn, 
deci absenţa unor procese care „să bruieze” operaţiile de 
fixare şi de stocare a datelor. Acest „bruiaj” acţionează 
în schimb foarte puternic în timpul stării de veghe, în 
sensul că activitatea intelectuală desfăşurată în continuare 
împiedică asociaţiile elaborate deja. Cu alte cuvinte, noul 
anulează vechiul. În somn, în lipsa inhibiţiei retroactive 
— cum a fost numit acest „bruiaj” — cunoştinţele se sto- 
chează mult mai bine. 


11. Victoria totală asupra oboselii 


Există situaţii în care, vrând-nevrând, avem de în- 
deplinit o activitate care cere atât timp, cât şi energie, şi 
care generează de multe ori întrebarea: „Cum să fac să mă 
menţin în formă în condiţiile în care mă odihnesc foarte 
puţin?”. Întrebarea este, să recunoaştem, de nerezolvat 
prin schemele gândirii clasice, potrivit căreia ori renunțăm 
la nişte activităţi în favoarea unor ore de somn (ceea ce 
duce uneori la neîndeplinirea unor sarcini), ori renunțăm 
la orele de somn şi atunci oboseala riscă să strice totul. 
Acestei dileme i-a răspuns într-un mod absolut revolu- 
ţionar Pierre Fluchaire, în amintita sa carte „Revoluţia 
somnului”, unde recomandă o metodă cu ajutorul căreia 
se poate trăi timp de mai multe zile fără oboseală, dor- 
mind... doar câteva secunde. 

Totul porneşte de la ideea că pe parcursul zilei, la 
anumite intervale, organismul dă uşoare semne de obo- 

VII. Cum să te menții mereu în formă (1). Somnul şi învăţarea 


seală: ochii ne înțeapă, auzim mai greu, simţim foamea 
şi suntem cuprinşi de o amorţeală plăcută, când ochii se 
închid şi se deschid alternativ; aceste intervale sunt de 
aproximativ 1,5 — 2 ore şi sunt tot atât de personale ca 
şi amprentele digitale. 

lată ce trebuie făcut, după părerea lui Pierre Fluchaire: 
„Din momentul în care simțiți că vin undele lente ale rit- 
mului alfa, nu luptaţi cu ele, ci, dimpotrivă, lăsați-vă dus. 
Așezaţi-vă în poziție de destindere şi închideţi ochii. Expiraţi 
foarte ușor şi imaginaţi-vă că alunecați voluptos, într-o dulce 
uitare de sine”. 

Deşi durata somnului este de regulă de 10 -30 de se- 
cunde, binefacerile sale sunt extraordinare. Când vei reuşi 
să-l practici de câteva ori pe zi, te vei simţi lucid şi odihnit, 
Chiar în condiţii de solicitare intensă. E o metodă practicată 
de studenţii de la o universitate celebră din Anglia, studenți 
la rândul lor celebri pentru cantitățile gigantice de date pe 
care trebuie să le „înmagazineze”. 

Iată deci: aşezat comod pe un fotoliu sau pe o canapea, 
lăsându-te purtat câteva secunde pe aripile somnului, poţi 
şi tu „să păcăleşti” oboseala. În condiţiile unui program de 
învăţare draconic (12 — 15 ore pe zi), „somnul-fulger”, cum 
şi-a numit Fluchaire metoda, asociat cu somnul de amiază şi 
cu somnul de noapte bine doza (fie şi numai de 4 — 6 ore, 
dar să fie în concordanţă cu ciclurile somnului) poare da 
rezultate atât de spectaculoase, încât majoritatea celor care 
învăţa după metodele clasice le vor considera de domeniul 
supranaturalului. 

Programează-ţi succesul la examene! 
12. Insomnia şi cauzele ei 


Expresii ca „nu am închis un ochi toată noaptea”, „nu 
am putut adormi niciun minut”, sunt frecvente nu numai 
în momentul apropierii examenelor, ci de multe ori chiar și 
pe parcursul pregătirii. Cauzele pot să ţină fie de fenomene 
specifice dezvoltării la această vârstă, fie de stări emoţionale, 
boli, nevroze, surmenaj fizic sau intelectual, excese alimen- 
tare sau de cafea, tutun, ceai alcool. 

Insomnia nu este o boală, ci un simptom, un semn Că 
ceva nu merge bine, din cauzele de mai sus sau de altele. Ca 
urmare, trebuie tratată cauza, nicidecum efectul. 

Insomnia se manifestă printr-o stare de oboseală ac- 
centuată. Oboseala nu dispare în urma somnului care şi-a 
pierdut durata optimă şi profunzimea. Efectele devastatoare 
ale insomniei în perioada de pregătire a examenelor impun 
abordarea serioasă a acestei probleme, care riscă să devină o 


a doua natură a omului. 
Ce-i de făcut? 


13. Somnul chimic şi somnul natural 


Mulţi elevi şi studenţi folosesc de cele mai multe ori fără 
discernământul necesar preparate chimice care le asigură iluzia 
odihnei de peste noapte. Este însă somnul chimic cea mai 
bună soluţie în perioadele de pregătire pentru examen? 

După multe decenii de folosire a somniferelor, medicina 
s-a convins că somnul chimic nu poate reprezenta o soluţie 
cu caracter permanent, că nu se poate compara calitatea 
somnului natural cu a celui chimic. În plus, efectele secun- 

VII. Cum să te menții mereu în formă (Il). Somnul şi învăţarea 


dare afectează cel mai mult pe cei care desfăşoară o muncă 
intelectuală. Adesea somniferele aduc deficienţe în munca 
intelectuală, diminuarea afectivității şi tulburări psiho- 
motorii de o mare varietate. Uneori au ca efect dificultăți 
de trezire, modificări ale dispoziţiei psihice şi ale reacţii 
secundare. 

Fascinaţia somnului chimic este deseori înşe- 
lătoare, căci preparatele antrenează În majoritatea 
cauzelor tulburări psihice incompatibile cu forma 
maximă la examene. 

De aceea, iată un sfat pentru liniştea ta: atunci când 
ai probleme cu somnul, gândeşte-te la cauzele care le-au 
determinat şi încearcă să le elimini. lar dacă unele necesită 
un efort prea mare spre a fi eliminate la un moment dat, 
îndreaptă-ţi privirea spre ceea ce oferă NATURA, şi nu 
spre produsele chimice de sinteză. 

Dacă, totuşi, emoţiile şi problemele te îndeamnă să 
guşti din fructul geniului chimic, te rog să ai în vedere 
aceste aspecte: 

— nu lua mai mult timp unul şi acelaşi somnifer. Alrtel 
vei risca să apelezi la doze tot mai mari, care vor duce la 
obişnuinţă şi la dependență. 

— schimbă somniferul după un anumit timp, dar numai 
sub supravegherea medicului (de altfel, de un oarecare 
timp, astfel de medicamente nici nu se mai eliberează decât 
pe baza reţetei medicale). Nu te juca niciodată cu sănătatea 
creierului tău! 

— de îndată ce insomnia „a cedat”, nu mai apela la 
somnifer decât în cazuri de strictă necesitate 

Programează-ţi succesul la examene! 


— aminteşte-ţi ca există tratamente nemedicamentoase 
cel puţin la fel de eficiente, dar fără efecte secundare. Le 
vom vedea imediat. 

Dincolo de impozitul personal plătit de tine în vederea 
obținerii unui somnifer şi de riscurile pe care o posibilă de- 
pendenţă le poate avea, Jrama insomniei şi a tratamentelor 
chimice împotriva ei se naşte dintr-o crudă realitate: niciodată 
somnul chimic nu se va asemăna cu cel natural... Or, în timpul 
pregătirii pentru examen, şi mai ales în noaptea de dinaintea 
examenului, ai nevoie de un somn odihnitor şi profund. 
Adică natural. 


14. Soluţii naturale eficace 


Pentru acea minunată luciditate pe care trebuie să ţi-o 
păstrezi şi în momente grele, am căutat, cu gândul să te 
ajut, cele mai bune și mai la îndemână remedii recoman- 
date de medicina populară. lată câteva reţete naturale, 
pe câr de simple, pe atât de eficiente, pentru combaterea 
insomniei: 

* infuzie din cornuri de hamei: 2 lingurițe de cornuri 
la 200 ml de apă clocotită; se bea seara înainte de culcare 
întreaga cantitate, care poate fi îndulcită cu miere de albine 
(când nu sunt contraindicaţii); 

* infuzie de măghiran: o linguriţă de plantă la 200 ml 
apă clocotită; se bea seara, cu o jumătate de oră înainte 
de culcare; 

* decoct de rădăcină de iarbă mare: 2-3 linguri de 
rădăcină la 200 ml apă fiartă. După circa 20 de minute se 
strecoară şi se bea seara înainte de culcare 2 — 3 lingurițe; 

VII. Cum să te menții mereu în formă (|). Somnul şi învăţarea 


* un vârf de cuţit de pulbere de valeriană, seara la cul- 
care, poate produce un somn liniştitor; 

* ceai sedativ: flori de tei — 1 parte; talpa-gâştei — 1,25 
p.; rădăcină de valeriană — 1,5 p.; capete de mac — 0,5 p;; 
şovârv (iarbă) — 1 p.; conuri de hamei — 2,5 p. Într-un vas de 
0,25 litri de apă în clocot se pune o linguriţă din amestecul 
de plante, se ia vasul de pe foc şi se lasă acoperit 15 minute, 
după care se strecoară, se îndulceşte după gust şi se bea o 
cană seara, călduţ, înainte de culcare. 


15. Un remediu natural la îndemâna oricui 


După cum îţi dai seama, toate plantele se găsesc la 
magazinele naturiste. Încearcă! 

Dar probabil că nu vei putea să porţi întotdeauna la tine 
aceste plante în cazul unor deplasări sau poate că îţi e prea greu 
uneori să faci rost de ele. Există însă un remediu natural la 
îndemâna oricui, pe care ilustrul medic american D.C. Jarvis, 
în cartea sa Mierea şi alte produse naturale!, îl recomandă astfel: 
„Medicina populară consideră că cel mai bun remediu pentru 
producerea somnului este mierea. Dacă adormim greu seara sau 
dacă, după ce adormim, ne trezim ușor şi readorimim greu, trebuie 
să folosim miere. Dacă luăm câte o lingură de miere după iecare 
cină, vom constata că începem să aşteptăm cu plăcere timpul de 
culcare şi uneori ne vine chiar greu să alungăm senzația de somn 
atunci când din anumite motive suntem obligaţi să ne culcăm 
mai târziu decât de obicei. Vom observa în dimineata următoare 
că am adormit foarte curând după ce am pus capul pe pernă.” 
(Mierea şi alte produse naturale, p. 61). 


' Editura Apimondia, 1976. 

Programează-ţi succesul la examene! 


Crede-mă, cititorule, de atâtea ori am încercat acest 
remediu simplu în nopţile grele ale sesiunilor, în dorinţa 
unui somn mai uşor... şi totdeauna au dat roade. lot- 
deauna! Mai mult chiar: dimineaţa mă simţeam, uneori 
doar după patru — cinci ore dormite pe noapte, apt de a 
porni la muncă din nou. Şi nu doar pentru o oră-două, ci 
pentru câteva ore bune, când somnul de după-amiază îşi 
cerea şi el drepturile... 

Acelaşi ilustru medic Jarvis oferă un remediu 
natural impotriva oboselii cronice: „Pentru a înlătura 
“) oboseala cronică, medicina populară nu cunoaşte 
alt tratament mai indicat decât acesta: într-o sticlă 
cu gâtul larg sau într-un borcan se pune o ceaşcă 
de miere şi trei linguriţe de oţet de mere, care se 
păstrează în dormitor. Din acest amestec se iau câte 
două linguriţe înainte de culcare. După o jumătate 
de oră se instalează somnul. Dacă totuşi peste o oră 
nu am adormit, mai luăm încă două linguriţe. În 
cazul că starea de veghe se prelungeşte, se pot lua 
doze mai multe, iar dacă ne trezim peste noapte şi nu 
putem readormi, repetăm doza. Acest tratament este 
cu mult superior somniferelor, pentru că se bazează 
pe infailibilitatea naturii în cunoaşterea nevoilor 
organismului şi pentru că, fiind inofensiv, tratamen- 
tul poate fi urmat continuu. Mierea poate hi luată 
şi singură pentru a provoca somn, însă medicina 
populară vermonteză ne învaţă că în combinaţie 
cu oţetul de mere este mai eficace” (Mierea şi alte 
produse naturale, p. 60). 


Am evidenţiat în citatul de mai sus câteva cuvinte care 
îndeamnă la meditaţie. 


VII. Cum să te menții mereu în formă (1). Somnul şi învăţarea 


16. Cum învingi oboseala de dimineaţă 


Şi ca să te conving că în preparatele naturale găseşti 
tot ce ai nevoie, vom încheia itinerarul printre minunile 
naturii îndemnându-te ca atunci când o să te simţi prea 
slăbit dimineaţa, riscând să pierzi o zi de lucru, să faci o 
mică „minune” ca să recâştigi acea zi: „...atunci este bine să 
Jacem o frictiune cu soluţie dle otet de mere şi apă. La o jumătate 
de pahar de apă se adaugă o linguriţă de otet şi se toarnă în 
palmă cam o linguriţă din această soluție. Se aplică pe un brat 
şi pe umăr. Apoi o aceeaşi cantitate de soluție este aplicată pe 
celălalt brat şi pe umăr. După aceea se continuă aplicându-se 
aceeași cantitate pe piept, stomac, spate, jumătatea superioară 
şi jumătatea inferioară a piciorului şi în sfârşit pe labele picioa- 
relor. Pentru uscarea pielii nu se foloseşte prosopul, ci se freacă 
pielea cu amândouă mâinile până când soluția este absorbită 
complet, ceea ce se întâmplă foarte repede” (dr. D.C. Jarvis, 
lucrarea citată, p. 56-57). 


17. Cum îţi poţi dubla (din nou) viteza de învăţare 


În timpul somnului — am arătat — cunoştinţele se re- 
structurează. Rezultatele memorării se fixează în condiţii 
favorabile, pentru că în somn procesul de memorare este 
practic inexistent, iar „bruiajul” specific stării de veghe şi 
datorat avalanşei de date noi nu mai apare. Ca urmare, psiho- 
logii recomandă ca materialele „grele” să fie reîmprospătate 
înainte de a dormi, rezultatele fiind într-adevăr deosebite. 
*) Dar de ce să nu aplici această metodă în momentul 
privirii generale asupra lecţiei care urmează a fi învățată 4 

Programează-ţi succesul la examene! 


Este o metodă pe care am aplicat-o cu succes, deşi nu 
am descoperit-o într-o carte de psihologie a învățării. În- 
seamnă că ai încă o posibilitate pecunoscuză de alții de a-ţi 
netezi drumul spre succes. 

Cu prilejul unui examen mai greu obişnuiam ca la 
sfârşitul programului de învăţare din ziua respectivă să 
parcurg, înainte de a adormi, lecţiile sau cursurile pe 
care îmi programasem să le învăţ sau să le repet a doua 
zi. Nu oricum, ci subliniind și scoțând în relief ideile 
principale, făcând semne şi adnotări, în fine, tot ce e 
de făcut atunci când e vorba de privirea generală asupra 
lecţiei. Subliniez că n încercam să retin voluntar nimic, 
deşi uneori reveneam asupra unor aspecte pe care nu le- 
am înțeles de prima dată, fără a insista totuşi dacă nici 
după prima reluare nu le înţelegeam. Şi aceasta deoarece 
multe aspecte mi se clarificau în timp ce dormeam, prin 
resorturi pe care nu le înţelegeam. Efeczu/ se materializa 
în faptul că în dimineata următoare acea lecție era mult 
mai uşor de învățat în comparație cu alte lecţii peste care 
nu trecusem în acest fel; uneori eram uluit de rapiditatea 
cu care lecţii sau cursuri „imposibile” mi se întipăreau 
în minte, dar nu oricum, ci în condiţii de aprofundare 
puternică a întregului material. Combinată cu aplicarea 
autosugestiei („Îmi place să învăţ la ...”, „Rein rapid şi 
temeinic tot ce învăţ”), această metodă a dat rezultate 
atât de incredibile, încât un timp am renunţat să o mai 
folosesc, de teamă să nu confirm legea potrivit căreia „ceea 
ce se învaţă repede se şi uită repede”. Dar când după un 
timp am repetat materia şi mi-am dat seama că o stăpânesc 
la un nivel uluitor de bun, am dat „undă verde” acestei 

metode, pe care de atunci o folosesc constant cu succes 
ori de câte ori este nevoie. 

Metoda are succes numai în condiţiile unui program 
de muncă foarte riguros care să cuprindă, pe lângă timpul 
învățării necesar efectiv, şi un interval de timp, Bine calculat, 
pentru această privire generală în „avanpremieră”. La calculul 
timpului intervine experiența personală, care apare în urma 
câtorva încercări în seri consecutive. Cu caracter orientativ, 
pentru a parcurge astfel ceea ce doreşti să înveţi a doua zi 
s-ar putea să ai nevoie de două până la patru ore. Intervalul 
scade mult pentru cei care se află la începutul pregătirii şi 
se concentrează asupra unui volum de material mai mic. În 
schimb, intervalul creşte considerabil în condiţiile în care 
repeţi materia, iar volumul de material repetat într-o zi este 
sensibil mai mare decât în cazul primei învăţări. 

Aplică metoda pe etape: partea care se o vei în- 
văţa în dimineaţa următoare parcurge-o seara, iar 
partea care se o vei învăţa după-amiaza parcurge-o 
înaintea odihnei de amiază. 

S-ar putea ca în prima seară când faci ceea ce ţi-am 
sugerat să crezi că e inutil totul, pentru că după par- 
curgerea întregului material ţi se pare că nu te-ai ales 
cu nimic. Pe moment, situaţia chiar aşa şi stă: cum ai 
putea să reţii după o simplă lectură câteva pagini (sau 
zeci de pagini)? Dar dimineaţa următoare va aduce cu 
sine nişte rezultate pentru care cuvântul „uluitoare” este 
ceva destul de vag. 

Şi acum să dăm un răspuns clar, bazat pe concluziile 
psihologilor, la o întrebare... 

Programează-ţi succesul la examene! 
A 


18. Care sunt orele cele mai potrivite 
pentru odihna de noapte? 


Medicina clasică ne îndeamnă să adormim cât mai 
înainte de ora zero a nopţii. Dar medicina clasică îşi bazează 
concluziile pe ritmul natural zi — noapte — orarul natural al 
luminii începe cu răsăritul soarelui şi se termină cu apusul. 
Bunicii noştri într-adevăr trăiau conform acestui ritm; însă 
în condiţiile trepidantei vieţi moderne cercetătorii au ajuns la 
o concluzie fără echivoc: nu este important dacă adormim 
înainte sau după miezul nopţii, sub cuvânt că în primul 
caz somnul ar fi mai odihnitor. Somnul îşi exercită aceleaşi 
efecte reparatoare şi prezintă aceleaşi fluctuații, pe care le-am 
discutat în primul capitol, atât înainte de miezul nopţii, cât 
şi după. Numeroase produse naturale, ca şi folosirea unor 
mijloace de relaxare mentală şi musculară sunt un punct de 
plecare sigur spre un somn bun şi odihnitor. Aş putea, chiar 
cu riscul de a-i şoca pe cei ce si-au însuşit preceptele medi- 
cinii clasice, să redau încă o remarcă a lui Pierre Fluchaire: 
învaţă să te culci târziu şi să te scoli devreme. Nu atât durata 
somnului contează, cât calitatea sa. 


19. Explicaţia nopţilor nedormite 


Ori de câte ori nu îţi poţi explica lipsa somnului, să 
iei în considerare că trezirea şi starea de veghe, de ne- 
somn, se datorează punerii în funcţiune a unei regiuni 
situate în „miezul” creierului, regiune denumită formaţia 
reticulată. Spre ea se îndreaptă impulsurile de la toate 
organele senzoriale (vizual, auditiv, tactil), impulsuri 

VII. Cum să te menţii mereu în formă (1). Somnul şi învăţarea 


care difuzează rapid în întreg creierul. Astfel se explică de 
ce un zgomot, o atingere, o mişcare suficient de puternică 
te pot trezi: zgomotul, atingerea, mişcarea sunt transmise 
prin căile nervoase spre această formație reticulată, care 
la rândul ei trezeşte creierul. De aceea, dacă vrei să ai un 
somn liniştit, dormi într-o cameră liniştită, aerisită, iar 
trezirea, indiferent de felul în care o programezi (prin 
ceasul deşteptător, prin alarmă electronică sau chiar de 
către o persoană care poate face acest lucru), caută să 
nu fie bruscă, ci uşoară. Ar fi bine poate să foloseşti un 
ceas electronic cu radio pe post de deşteptător, care să te 
trezească dimineaţa nu în urletele (uneori drăceşti de-a 
binelea) ale unei alarme electronice, ci în atmosfera creată 
de o melodie de la postul de radio sau chiar pe primele ştiri 
ale zilei, într-o ambianţă lină şi nicidecum agresivă. 

Tor cu referire la formaţia reticulată, iată secretul nop- 
ţilor nedormite din cauza prea multor gânduri: excizarea 
formaţiei reticulate poate fi produsă nu numai de către 
stimuli, ci şi de scoarța cerebrală. Asttel se explică de ce 
anumite preocupări care „nu ne dau pace” alungă somnul: 
gândurile care „pulsează” nu dau formaţiei reticulate şansa de 
a se linişti. Ca urmare, aşa cum e firesc, nu putem adormi. 
Soluţia e una singură: să notăm toate problemele pentru a 
doua zi într-un carneţel, spre a ne elibera astfel de griji, iar, 
înainte de a adormi, să încercăm, oricât de multe griji am 
avea, oricât de presante ar fi ele, să ne îndreptăm gândul spre 
ceva frumos, spre o amintire plăcută, care să ne liniştească 
sufletul. Rugăciunea făcută cu încredere ajută mult. N-ai 
constatat şi tu? 

Programează-ţi succesul la examene! 


20. Încă un mit dărâmat 


Un singur lucru, dar destul de important: zrebuie să ştii 
că organismul tău îşi revine mult mai repede decât crezi: 
după 30-60 de ore de nesomn, restabilirea nu necesită mai 
mult de 10-12 ore de somn! Excepţiile sunt generate de 
obicei de boli sau de dereglări ale funcţiilor organismului. 
Să nu crezi deci că vei dormi zeci de ore după o zi şi o 
noapte albe. Aminteşte-ţi doar că la Revelion sau la alte 
„chefuri” pierdeai o noapte, dar îţi erau suficiente câteva 
ore de somn ca să poţi să fii din nou „pe baricade”, de seara 
şi până dimineaţa!... 

Deducem că depinde şi cât de stresantă a fost activitatea 
din acele ore, câte satisfacţii ţi-a adus etc. 

În concluzie, dragul meu cititor, depinde de tine dacă 
somnul îţi este ajutor sau obstacol, după cum vei reuşi sau 
nu să ţii seama de ceea ce ţi-am spus acum. E simplu, dacă 
înțelegem, fără a folosi limbajul sec al tratatelor, ce se în- 
tâmplă cu tine şi cum poți folosi somnul pentru a-ţi mări 
eficienţa în învăţare. 

Sper că această prezentare nu ţi-a stârnit somnul. Mul- 
ţumesc. 

CAPITOLUL h = 4 


CUM SĂ TE MENȚII MEREU ÎN FORMĂ (II) 
DESTINDE-ŢI NERVII! MAI Al NEVOIE DE EI 


A învăţa aduce, de cele mai multe ori, un mare con- 
sum nervos. Stresul, oboseala, agitația, emoţiile, bucuriile 
sau eşecurile, aşteptarea încordată a rezultatelor, toate se 
repercutează asupra nervilor care de cele mai multe ori se 
află la limita încordării maxime. 

+ Din acest motiv, uneori, a obține randamentul ma- 
xim este o pură iluzie pentru cei care învaţă. Nu pentru 
toți, însă. Un număr mic dintre ei reuşeşte să folosească 
în mod excepţional resursele energetice fizice şi psihice 
de care dispun, cu rezultate deosebite, folosind o metodă 
simplă: relaxarea. 


O definiţie simplă a relaxării o arată ca un exerciţiu 
cu ajutorul căruia învăţăm să ne destindem muşchii cor- 
pului (în totalitate sau numai o parte a lor), în scopul de 
a acţiona pe această cale asupra tensiunii psihice. Este 
definiţia dată de dr. Arcadie Percek în cartea sa, „Relaxa- 
rea”, definiţie care mi se pare foarte folositoare datorită 
clarităţii ei. 

La ce ne ajută această destindere? 

Programează-ţi succesul la examene! 


x 15 minute de relaxare pot suplini patru ore 
de somn natural. Chiar dacă este uneori nevoie 
de două-trei săptămâni pentru ca efectele relaxării 
să fie într-adevăr cele aşteptate, încercarea merită 
făcută. După două-trei săptămâni vei avea astfel 
încă o armă nouă pe care contracandidaţii tăi nici 
nu o bănuiesc: puterea de a-ţi stăpâni emoţiile. 
Ceea ce în examen... 


1. Precizare 


Vei întâlni mai jos metode de relaxare, de liniştire. Nu 
au nimic de-a face cu tehnicile yoga şi m-am ferit de aceasta: 
ori eşti creştin, ori eşti yoghin sau budist sau orice altceva. 
Tehnicile de mai jos sunt inventate şi experimentate de 
specialişti (metoda Schultz), au fost practicate de oameni 
cunoscuți prin eficiență (metoda lui Napoleon) sau au fost 
descoperite de medici şi aprofundate de alți oameni de ştiinţă 
(„punctul fericirii”). Sunt dovedite ştiinţific şi nu am date 
că respectivii s-ar fi contorsionat şi şi-ar fi căutat chakrele, 
mantrele şi alte alea. O eventuală apropiere de tehnicile 
yoghine este întâmplătoare şi necăutată. 

Să începem deci cu... 


2. O metodă cu rezultate 


Există mai multe metode ştiinţifice de relaxare, însă cea 
mai accesibilă este tehnica de relaxare autogenă imaginată 
de ].H. Schultz. 

Această metodă are ca scop amortizarea traumatismelor 
şi tensiunilor psihice prin mijloace proprii, ceea ce, să re- 

cunoaștem, este tot ce îşi poate dori un om care are nevoie 
ca în momentele de concentrare maximă întreaga atenţie 
să se abată asupra obiectului concentrării (în cazul nostru 
materialul de învăţat). 

Metoda presupune retragerea prealabilă într-o încăpere: 
cât mai izolată fonic şi slab luminată. În această cameră te 
întinzi pe un pat sau pe o canapea, cu mâinile detaşate de 
corp şi cu picioarele uşor desfăcute. Cel mai bine ar fi ca 
ceafa să urmeze linia corpului, poziţie în care vei repeta cu 
ochii închişi, conştientizând sensul cuvintelor, următoarele 
formule de autosugestie: 


* Respir lung, adânc şi liniştit. Respirația, atent con- 
trolată, devine singurul obiectiv timp de câteva minute, până 
când simţim că devine reflexă. În tot acest timp, ca de altfel 
de-a lungul întregului exerciţiu, niciun gând intrus nu are 
voie să te perturbe. 

* Sunt liniştit, sunt perfect liniştit. O căldură plăcută 
îmi învăluie corpul. Pe măsură ce apar noi sugestii, respira- 
ţia trebuie să fie mereu reactualizată, conştientizată simultan. 
Cu timpul, toate sugestiile trebuie să coexiste mental, fără 
a le mai repeta. Dar aceasta se va întâmpla când vei atinge 
stadii avansate de performanţă. 

* Toţi muşchii sunt relaxaţi. Această sugestie (autosu- 
gestie) este deosebit de importantă. Dacă reuşim să o aplicăm 
consecvent, efectul de relaxare generală va fi extraordinar. Ne 
concentrăm asupra fiecărui muşchi al corpului nostru (e ne- 
cesar să ne însuşim un elementar atlas miologic) ţinând cont 
de faptul că există o serie de grade superioare de relaxare la 

Programează-ţi succesul la examene! 


care putem ajunge. Chiar dacă simţi că mușchiul e „perfect” 
relaxat, trebuie să fii convins de faptul că poţi atinge (şi ar 
fi bine chiar să atingi) o nouă stare de relaxare, continuând 
să te concentrezi asupra muşchiului respectiv. 


* Corpul e inert. Mă simt ca o cârpă udă aruncată 
pe duşumea. Comparaţiile por diferi. Ne putem asemui 
cu o piatră, un lemn, cu orice obiect lipsit de viață. Putem 
folosi şi alte formule (acelaşi autor propune formulele „Mă 
simt ca un pachet de vată îmbibat în apă”. „Îmi simt corpul 
greu ca de plumb”). 

* Îmi simt sângele cum circulă prin vene, cum îmi 
încălzeşte degetele picioarelor, cum se întoarce în trup, 
liniştit, ca o apă lină ... (deşi această sugestie se află în 
contradicţie semantică cu cea de dinainte, efectul asupra 
relaxării este totuşi benefic). 

* Respir lung, adânc şi liniştit. Respirația trebuie în 
permanenţă menţinută în formă 

* „Mâna dreaptă e grea. E grea. E tot mai grea”. Aceste 
cuvinte trebuie repetate aproape delirant. Se pot asocia cu ur- 
mătoarele sugestii: „Simt cum mâna se cufundă în pat. Cum 
îmi trage trupul cu ea. Nu por s-o mai ţin. E grea ca un imens 
bloc de granit (sau ca plumbul). E grea. E cumplit de grea”. 


Pe măsură ce reuşim să atingem această senzaţie, corpul 
dobândeşte o detentă pe care n-ai mai încercat-o niciodată, 
o stare de pseudolevitaţie. Senzaţia de înălțare, de plutire, 
care apare, este efectul aşteptat al acestei metode de relaxare, 
cu rezultate deosebite în înlăturarea tensiunilor interne şi în 
restabilirea echilibrului atât de necesar în învăţare. 


138 





VIII. Cum să te menții mereu în formă (!]). Destinde-ţi nervii! 


+) Este indicat ca aceste exerciții să se facă, aşa cum ne 
indică Schultz, de 2-3 ori pe zi, pe o perioadă cuprinsă între 
şase luni şi doi ani, în funcţie de gradul de sugestibilitate al 
fiecăruia dintre noi. Desigur, rezultate relativ bune se obţin 
încă de la început, dar perseverența este cheia unor rezultate 
cu adevărat foarte bune. 


3. Cum de era Napoleon mereu în formă 


În campaniile sale istovitoare Napoleon Bonaparte era 
adesea văzut de ofiţerii săi retrăgându-se şi... dormind pro- 
fund. Cu toate acestea, reacţiona instantaneu la orice situaţie 
de criză, pe deplin conştient, iar nu buimac, aşa cum ne-am 
aştepta după un somn întrerupt brusc. 

Napoleon nu dormea propriu-zis în acele momente. Me- 
toda pe care o aplica pentru a-şi aduna şi conserva energiile 
enorme pentru campanii şi pentru viaţa politică mai mult de- 
cât zbuciumată era apropiată de ceea ce tocmai am descris. 

Poţi şi tu la fel? Da. Te ajută? Enorm. 

1) Mai întâi relaxează-ţi muşchii, după metoda anterior 
descrisă (începi cu degetele picioarelor, tălpile, gambele...) 
urmând să obţii o destindere cât mai puternică. 

Acum imaginează-ţi conturul corpului şi încearcă să 
întrerupi contactul cu exteriorul. Imaginează-ţi că „intri” 
în tine însuţi. Perseverând, în maximum câteva minute vei 
simţi o amorțeală plăcută, iar rezultatul va fi uluitor: muşchii 
vor fi inundaţi de o senzaţie de prospeţime, care va aduce 
sentimentul de odihnă profundă. 

Profită la maximum de acest moment: lasă-ţi gândurile 
să curgă în voie (deşi vor curge într-un ritm mai puţin alert 


139 














































































































Programează-ţi succesul lia examene! 


decât la început, ceea ce înseamnă că exercițiul şi-a atins scopul) 
fără a te concentra asupra unui gând în mod special. Şuvoiul 
de gânduri se va reduce treptat şi vei ajunge, mai devreme 
sau mai târziu să nu te mai gândeşti la nimic. 

Abia acum exerciţiul este complet, iar efectele — cele 
dorite. 

Este important să îţi dai seama că prin această 
metodă îţi vei reîmprospăta forţele mai puternic 
şi mai rapid decât prin somn. 

În somn activităţile mentale nu sunt suprimate total 
(dacă ar fi suprimate nu ar mai apare visele) chiar dacă sunt 
mult diminuate. 

Vrei să ai mereu energie la maximum, oricât de greu este 
programul? Atunci nu uita să foloseşti această metodă — mai 
des, mai rar, dar foloseşte-o. lar atunci când din nou vei avea 
nevoie de randament maxim, vei fi pregătit, iar nicidecum 
nu va trebui să iei de la capăt faza de „încălzire”. Perseverând, 
vei atinge starea de calm şi prospeţime în câteva secunde. 

Îci dai seama ce avantaj ai acum pentru orice examen... 
„imposibil”? 


4. „Punctul fericirii” 


Există încă o metodă de relaxare cunoscută de foarte 
puţini, dar extrem de eficientă, ale cărei efecte sunt o stare 
de linişte, optimism (ce-ar mai avea unii nevoie de el!) şi 
de energie. 

Medicii, dar şi alţi oameni de ştiinţă, ştiau de mult timp 
că stimulând o zonă specifică a creierului, septum pellu- 
cidum, se pot obţine efecte benefice uimitoare. Creează o 

senzaţie dulce, energizantă, care ar putea fi descrisă cel mai 
bine ca un zâmbet interior. Iată etapele prin care se poate 
activa acest centru binefăcător din creier : 


1 e Învață să localizezi punctul din creier. Închide ochii şi 
loveşte uşor cu degetele pe frunte, la 3-4 cm sub linia păru- 
lui. Imaginează-ţi acum 0 scânteie luminoasă, care pătrunde 
până la două treimi din creier pornind din acel loc. Această 
zonă este „punctul fericirii”. 

We Acum doar relaxează-te. Respiră încet şi adânc, aşa 
cum faci când dormi, ceea ce va ajuta corpul să elimine 
stresul. 

We Foloseşte vizualizarea ca să ajungi în „punctul fericirii”. 
Închipuie-ţi o briză rece sau un curent de munte care curge 
din acea zonă de pe frunte până la seprum pellucidum. Nu 
te concentra prea tare, ci lasă-ţi imaginaţia să se deplaseze 
încet până la locul potrivit din creier. 

3) * Caută să obţii cel mai puternic efect. Când ajungi cu 
imaginaţia în zona din creier vei simţi o eliberare şi o senzaţie 
de bine. Tor cu ajutorul imaginaţiei şi al gândului modifică 
nivelul probei tale: parcurge cu fineţe regiunea respectivă 
până când vei simţi că ai localizat corect zona. 

*). * „Loveşte” zona din creier. Trimite impulsuri de energie 
din creier. După câteva impulsuri ar trebui să simţi cum scade 
durerea, anxietatea şi frustrarea. 'Te va cuprinde o senzaţie 
de pace şi mulțumire. 

” Dacă foloseşti această tehnică de câteva ori pe zi (în 
pauzele dintre orele de studiu, spre exemplu), efectul — ne 
asigură cercetătorii — va fi o stare de bună dispoziţie (nu de 
euforie!) şi de sănătate. 

Programează-ţi succesul la examene! 
5. Răspunsuri pentru întrebările tale 


Încetul cu încetul ţi-ai dat seama că învățarea nu pre- 
supune doar memorare. Mai trebuie să ai: voinţă, atenţie, 
programare, relaxare, somn — tot ceea ce am discutat şi vom 
mai discuta până la sfârşitul acestei cărți. Interferenţa acestor 
variabile poate naşte uneori contradicții, însă întotdeauna 
există o cale de a le rezolva. 

Să-ţi dau un exemplu: uneori, dorind să te relaxezi, 
constați că eşti atâr de încordat din cauza efortului sau a 
mizei, încât sincer îţi pui întrebarea dacă mai merită să 
încerci să te relaxezi. Tumultul de idei, de alternative, de 
date învălmăşindu-se poate fi atât de mare, încât reducerea 
lui pare imposibilă. Vei observa însă că o scurtă plimbare în 
aer liber va fi benefică. 

Mai greu e să lupţi cu propriile braţe sau picioare, care nu 
vor să răspundă sugestiei de relaxare. Din nou cuvântul-cheie e 
perseverenţa: ori de câte ori starea de imobilitate dispare pentru 
că (la propriu) „aşa au vrut muşchii tăi”, vei reuşi dacă vei relua 
cu răbdare exercițiul. Repetă zilnic, timp de aproximativ 30 de 
minute, metoda relaxării şi tulburările tale se vor topi. 

Bun. Am rezolvat problema. Ai reuşit să elimini 
gândurile şi să obţii o stare de calm, care însă tinde să 
alunece... spre somn. De ce?! Lipsa odihnei nocturne 
îşi spune cuvântul. Şi aici găsim soluţie: specialiştii re- 
comandă ca relaxarea să fie încercată pe parcursul zilei 
de lucru şi în poziţia șezând, iar nu în poziţia culcat. 

Ba e chiar mai plăcută în poziţia șezând. Dar şi rela- 
xarea de seară urmat de somn are un avantaj: somnul 
apare rapid, este liniştit, profund şi odihnitor. 

VIII. Cum să te menții mereu în formă (|). Destinde-ţi nervii! 


SEAT 


Ai libertatea să alegi oricare din metodele de 
relaxare, dar ap/ic-o cu consecvență pe cea aleasă. Dacă 
după câteva încercări îţi vei da seama că o metodă e 
mai potrivită pentru tine, atunci măcar câteva luni 
nu o schimba. Abia după ce te-ai obişnuit, te-ai 
antrenat şi ai ajuns o forţă unanim recunoscută, 
vei putea alege în deplină cunoştinţă de cauză între 
continuarea sau schimbarea metodei. 


Şi încă un sfat. Nu începe să te relaxezi în timpul cursului. 


6. Să nu uităm de o metodă clasică! 


În goana lor contra cronometru, destul de mulţi tineri 
uită un procedeu simplu: o baie caldă, prilej de împros- 
pătare şi de relaxare, ce te eliberează de stresul acumulat 
peste zi. Efectul liniştitor al băii sporeşte dacă adaugi în apă 
substanțe aromate care se găsesc în magazinele naturiste în 
diverse compoziţii. 

Atenţie însă: băile fierbinţi nu sunt indicate, deoarece 
dau o senzaţie de slăbiciune: inima trebuie să facă un efort 
suplimentar pentru a dilata vasele şi a reduce astfel tempera- 
tura corpului, iar acest efort se repercutează asupra dispoziţiei 
tale ulterioare. Băile reci sunt potrivite fie pentru o înviorare 
rapidă de dimineaţă, fie tot pentru înviorare, într-o seară cu 
consum mare de energie. 

Niciodată să nu refuzi ispita unei băi, oricât de mult 
te-ai grăbi. 

Uneori, când efortul nu este atât de intens, o baie caldă are 
același efect ca şi somnul de după-amiază. 

Programează-ţi succesul la examene! 


7. Concluzii... relaxante 


Câţi dintre cunoscuţii tăi folosesc astfel de metode? S-ar 
putea ca unele din procedeele descrise mai sus să te sperie (nu 
baia, nu-i aşa?), dar nu uita niciun minut că perseverența 
e mama succesului. 

Sigur, poți practica aceste metode de relaxare nu nu- 
mai când înveţi, ci şi când activităţile zilei te-au făcut să își 
pierzi vigoarea. Deocamdată ele îţi pot folosi mult pentru 
a îndepărta nişte griji generate uneori de o concurență prea 
mare, alteori de un program de studiu prea încărcat, pentru a 
înlătura oboseala şi a avea putere de muncă chiar în condiţiile 
în care cei din jurul tău se prăbuşesc din cauza efortului. 

Tot înainte, că victoria e aproape! 

CAPITOLUL h 9, 4 


PROFESORUL EXAMINATOR 
ÎȚI PROGRAMEAZĂ SUCCESUL 


Până acum am discutat despre cum să îţi programezi 
succesul învățând eficient. Ne-am concentrat pe gradarea 
efortului tău. Să schimbăm acum perspectiva: te-ai gândit 
că şi profesorul poate să pună umărul la succesul tău la 
examen? „Programează-l” şi o va face! 


Ce uşor ar fi dacă te-ar examina o maşină! Fără senti- 
mente şi resentimente, o maşină ar avea un mare avantaj: 
nu s-ar uita în ochii tăi. Nu te-ar vedea că te bucuri sau că 
tremuri. Dar ai avea un dezavantaj şi mai mare: nu ai putea 
citi nimic din zumzetul circuitelor care te evaluează la fel, 
indiferent dacă eşti sigur pe tine sau eşti lac de sudoare. 

3 Partea bună e că te va examina un profesor. Un om în 
carne şi oase. Cu sentimentele lui, cu simpatiile lui, cu teh- 
nica lui — pe care s-a străduit să ţi-o imprime un semestru 
sau un an. La examen vine momentul să arăţi ce ştii. Dar nu 
oricum: diversitatea tipurilor umane îţi cere să te adaptezi 
unor cerinţe specifice profesorului, dacă vrei să reuşeşti. 
Uneori, instantaneu. Alteori te poţi pregăti, dacă ai datele 
care să ducă la concluzia corectă. 


Dacă vei să răspunzi rapid exigenţelor profesorului, 
trebuie să le ghicești. Începutul va fi corect dacă vei reține: 

Programează-ţi succesul la examene! 


Pregătirile din culise trebuie să fie dure şi mi- 
nuţioase, pentru ca totul să iasă foarte bine sub 
lumina reflectoarelor. 

Aplauzele la scenă deschisă nu se dau ageamiilor. 


Şi încă un aspect: 


În aparenţă o parte din cele de mai jos se potrivesc 
elevilor, o altă parte studenţilor, o altă parte este co- 
mună. Spre exemplu, parte cu „protocolul” nu pare 
a fi interesantă pentru elevii de liceu. Nu „pare”, dar 
vei vedea că de fapt este foarte interesantă. 

Preia ce te interesează pentru următorul exa- 
men, dar nu uita să reciteşti totul la următoarele 
două-trei examene, pentru că niciun examen nu 
seamănă cu altul! 


1. Dacă profesorul vrea cornuri, 
nu-i da cozonac 


Dacă vrei să mai primeşti 1-2 puncte la examen, învaţă 
să răspunzi aşa cum îi place profesorului. lar pentru aceasta 
trebuie să ştii ce îi place, adică să te informezi. Cel mai 
des întâlnită practică este informarea preliminară asupra 
reputației profesorului. Practică bună, dar cu o condiție: să 
prelucrezi datele cu mult discernământ. Alrfel se poate 
ajunge la concluzii exact opuse realităţii şi care te blochează 
în loc să te ajute. Bunăoară, adeseori singură reputaţia de 
„răi” a unor profesori din comisie este suficientă pentru a crea 
o stare de nelinişte colectivă. Aceasta este însă reacția omului 
comun, dar soluţia este alta decât a depune armele. 

De mule ori reputaţia severităţii profesorului se trage 
din concluzii de suprafață apărute în armosfera încinsă a 

IX. Profesorul examinator îţi programează succesul 


examenului, când totul e distorsionat în rău. Dar cine a spus 
că reputaţia de examinator sever pe care o are profesorul 
reprezintă pentru foarte mulți un fel de paşaport pentru 
ratarea automată a examenului? 
Există o lege a psihologiei şi a comunicării pe 
care o aplici, chiar dacă o cunoşti sau nu, şi care 
spune că atunci când îl consideri pe un om într-un 
anume fel (profesor „rău”) cauţi inconştient toate 
acele informaţii care să îţi confirme părerea. 
i s-a spus că e rău? Orice ar face, aşa îl vezi. Şi 
tremuri la comandă. 

Dar, ce e în fapt informaţia care aduce reputaţia profeso- 
rului? Nici mai mult nici mai puţin decât un indiciu foarte 
prețios în legătură cu nivelul la care trebuie să îți programezi 
pregătirea şi răspunsul. Atât. La cunoştinţele pe care le ai, tu 
poți prezenta fie un răspuns în conformitate cu litera manualu- 
lui sau cursului, fie un răspuns original, un răspuns sistematizat 
(„punctat”) sau liber, un răspuns schematic sau, dimpotrivă, 
un răspuns înţesat de referințe, de amănunte... 

Îţi uşurezi succesul când vei înţelege ceva: 


Toate cunoştinţele tale sunt ca un aluat căruia, 
ajuns la momentul prelucrării, trebuie să fii capabil 
să îi dai forme diverse, de la pâine feliată la cozonac 
sau cornuri, în funcţie de exigenţele concrete ale 
profesorului. 


Preferă examinatorul un răspuns organizat, punctat? 
Fă-i pe plac şi vei vedea rezultatele. Preferă, dimpotrivă, să 
audă un răspuns mai liber, mai original? Conformează-te, 
pentru că numai tu vei avea de câştigat. Sau preferă (în 

Programează-ţi succesul la examene! 


cazul disciplinelor „reale”, spre exemplu) să înşirui pe tablă 
formule peste formule, fără să explici prea multe? Înseamnă 
că vorbăria ta l-ar putea obosi şi irita. 
De cele mai multe ori un examinator sever e 

în fapt un examinator ale cărui concepții despre 

modul în care trebuie prezentat răspunsul diferă 

uneori radical de modul în care prezinţi (sau ai 

crede potrivit să prezinţi) tu răspunsul. 


Cândva, spaima studenţilor de la Filologie din Bucureşti o 
reprezenta un profesor universitar foarte cunoscut. Un student 
de atunci — devenit un ilustru profesor de limba română — a 
aflat, ca toţi colegii săi de altfel, că profesorul era excesiv de 
sever: toți cei care intraseră la răspuns „picaseră”, cu toate că, 
de frică sau nu, erau extraordinar de bine pregătiţi. Nimeni 
nu mai avea curajul să intre în examen. Studentul despre 
care vorbim, trecând prin dreptul uşii de examen, aude nişte 
cuvinte spuse cu mânie de cărre examinator: „Nesistematici! 
Haotici!!!”. Jază ce îl durea pe profesorul universitar: cunoştintele 
studenților nu erau prezentate sistematizat, organizat. Drept 
pentru care cel ce mi-a povestit întâmplarea s-a hotărât să 
prezinte răspunsul... pe puncte — ceva în genul: 

„La primul subiect discutăm despre următoarele aspecte: 
A IE Aa se 

În ce priveşte primul aspect, respectiv... putem spune în 
primul rând că perioada în care a trăit şi a creat Platon predo- 
mina în filosofie conceptia următoare: .... Platon a preluat-o, dar 
4 şi îmbogățit-o, cu următoarele elemente: 1)... 2)... 3)... 

Primul element specific care se desprinde așadar din opera 
platoniciană este (....) despre care putem spune că: ... ” 

IX. Profesorul examinator îți programează succesul 


Şi tot aşa. Sistematizat — poate prea sistematizat pentru 
gusturile unui filolog. Rezultatul? Profesorul, care până 
atunci stătuse plictisit pe scaun, face ochii mari şi începe 
să răcnească: „Aşa, domnule! AŞA, domnule!!! Sistematizat, 
domnule!” 

A fost primul calificativ de „foarte bine” dar de către 
profesor după mulţi, mulţi ani. Nu însă şi ultimul: colegii 
studentului au înțeles instantaneu ce trebuie să facă şi, unul 
câte unul, au repetat isprava. Sesiunea aceea a fost senzația 
facultăţii. Şi ce simplu a fost! S-a modelat „aluatul” (cunoş- 
tințele) după gustul profesorului. 

7 Acelaşi „aluat”, atunci când ia formele aşteptate 

de profesor, aduce rezultatele dorite de tine. Fără 
efort, fără coşmaruri. 

Dacă un profesor are reputaţia de „rău” nu mai sta pe 
gânduri: apucă-te şi învață. Învață foarte bine. Organizează-ţi 
timpul, auto-evaluează-te corect, foloseşte scheme, subliniază 
ca să „sară” în ochi, „simulează” un examen conform cu cele 
ce cere profesorul, găseşte motivaţia adecvată, mă rog, fă tot 
ce poţi ca să înveţi eficient. 

Foloseşte maximul din tehnicile de susținere a exame- 
nului şi vei vedea rezultatul. 

Crede-mă, nu există altă soluţie, deşi mulți îşi store 
creierii să o găsească, în loc să folosească fiecare secundă în- 
vățând. Un profesor sever nu cedează nici în fața unei fustiţe 
mini (deşi câteodată ajută), uneori nici în faţa rezultatelor 
tale anterioare bune, ci se va lăsa convins în general de ceea 
ce îi demonstrezi. 

! În faţa adevăratei valori până şi cel mai sever 
profesor „cedează”. Dacă ai înţeles aceasta, nota ta 

Programează-ţi succesul la examene! 


poate fi un miracol pentru toţi. Nu şi pentru tine, 
care... ţi-ai programat-o. 

După care vor urma cel puţin două consecinţe cât se poate 
de avantajoase pentru tine: pe de o parte, o nouă întâlnire (po- 
sibilă, de altfel, în liceu sau în facultate) cu profesorul respectiv, 
la alt examen, va fi una în care ai deja atuul imaginii tale de om 
valoros, gata fixată în mintea profesorului; pe de altă parte, nota 
de excepţie dată de acest profesor „rău” ar putea avea o influență 
destul de mare asupra viitorilor examinatori. Situaţia e frecvent 
întâlnită, chiar dacă nu ţi se pare dreaptă. Dreaptă sau nedreaptă, 
alegi dacă o foloseşti în favoarea ta sau nu. Apoi, rezultatul bun 
pe care îl obţii te va ajuta să obţii pe viitor rezultate bune sau 
foarte bune cu un efort mult mai mic decât al colegilor tăi. Sau 
chiar învățând mai puţin data viitoare. 

Problema apare destul de greu de rezolvat în caz de 
examen scris sau de bacalaureat, când notele de la unele 
probe nu sunt cunoscute de examinatorii de la alte probe. 
În cazul examenelor orale, însă, un „tun” de genul celui pe 
care tocmai ţi l-am descris poate fi un izvor de rezultate 
„inexplicabil” de bune. 

Mai poţi să zici că nu stă în puterea ta să „programezi” 
un rezultat bun după altul? 


2. Informarea prealabilă nu se opreşte aici 


Pentru a susţine examenul în cunoştinţă de cauză, fără 
teama vreunei surprize neplăcute, trebuie să pregăteşti mi- 
nuțios şi alte aspecte. Să exemplificăm... 

"Mulţi profesori refuză aşa-numitul „protocol”, adică 
nişte mici atenţii care sporesc confortul profesorului în timpul 

IX. Profesorul examinator îţi programează succesul 


examenului: o ceaşcă de cafea, o sticlă de apă minerală sau de 
suc (preferă natural sau îi e indiferent?), alune, napolitane şi 
aşa mai departe. Acestea sunt refuzate de unii profesori, care 
le consideră un fel de „mită”, un mijloc de cumpărare a bu- 
năvoinţei lor faţă de cei examinaţi, caz în care ar fi o greşeală 
să îl aştepţi la examen cu aşa „elemente de decor” pe masă. 
Alţi profesori, dimpotrivă, aşteaptă asemenea atenţii şi 
devin iritaţi în situaţia în care nu le este respectat „obiceiul”. 
Există unii mai pretenţioşi care refuză sucul pe motiv că 
preferă apa minerală sau apă plată. Conformează-te. lar 
dacă afli că tocmai s-a lăsat de cafea şi e necăjit că i s-a des- 
coperit o afecţiune cardiacă, ştii ce nu trebuie să îi oferi. 
Regula generală pe care o putem extrage este că 


A 


mai întotdeauna „protocolul” înseamnă că pro- 
fesorul e apreciat şi că i se acordă importanţa şi 
respectul cuvenite. Şi că studenţii fac tot ce le stă 
în putinţă ca el să se simtă confortabil. 

Cu alte cuvinte, un asemenea gest îi asigură un confort 
psihic. Atenţia măgulitoare nu trece neobservată, chiar 
dacă profesorul nu explodează de bucurie la vederea mesei 
„protocolare”. 

Un om căruia i-ai câştigat bunăvoința printr-o mică 
atenție te tratează altfel. Concluzia se vede în carnetul de 
note (mă rog, mai e o condiţie: să nu-l enervezi pe profesor 
cu „originalitatea” năucitoare a răspunsului tău). 

Şi, ca să vezi cum se poate adapta ideea şi la elevi, îţi 
dau un exemplu. În şcoala generală aveam o profesoară 
foarte severă. Atunci când scria la tablă, prefera să învelească 
în hârtie capătul cretei care venea în contact cu degetele, 


1S1 






























































































































































Programează-ți succesul la examene! 


deoarece alfel pielea i se irita în contact cu creta. O colegă 
de clasă, fiind de serviciu, a avut ideea de a înveli o cretă cu 
hârtie, întocmai cum făcea profesoara. Noi nu ştiam de ce se 
îmbunase subit profesoara. Şi ne-a explicat că e prima elevă 
a ei care a observat această dorinţă a sa. Nu mai ţin minte 
dacă acea colegă a fost sau nu favorizată ulterior — dar nici 
nu e important, la urma urmei. Am dat acest exemplu doar 
ca să vezi ce mult poate să însemne pentru un profesor un 
gest aparent minor, dar care îi poate „gâdila” sentimentele, 
cu rezultate de multe ori benefice în examen. 

Vrea ziare, pentru că se plictiseşte la examen? Dă-i ziare. 
Informează-te ce-i place şi dă-i! 

„Protocolul” e un aspect, dar nu singurul, pe care dacă 
îl foloseşti adecvat îţi poţi apropia profesorul. 

Informează-te, spre exemplu, şi informează-i şi pe colegii 
tăi (din timp), despre modul în care doreşte profesorul să 
se desfăşoare activitatea la clasă, la seminarii sau la labo- 
ratoare. Profesorii de liceu manifestă o mai mare simpatie 
pentru clasele în care, chiar de nivel mediu fiind, se păstrează 
disciplina în timpul orelor, iar elevii se arată interesaţi de 
ceea ce le predă profesorul. 

Apoi: pe ce aspecte insistă profesorul în timpul exa- 
menului? Ce aspecte din materie are pretenţia să le cunoşti 
foarte bine? Cum spuneam, gradul de subiectivitate al pro- 
fesorului, tabieturile şi pretenţiile sale referitoare la aspectele 
auxiliare examenului (disciplină, „protocol”) pot fi aflate în 
urma informării de la elevi sau studenţi de an mai mare. 

Şi încă un aspect: profesorii universitari obişnuiesc să 
încurajeze printr-o notă mai mare fie prezenţa la cursuri, 

IX. Profesorul examinator îţi programează succesul 


fie o activitate mai intensă la seminarii. Astfel se explică 
fenomenul grupelor „simpatizate” în bloc, ca şi al celor 
„stigmatizate”, cărora li se promite de către profesori că „o să 
vadă ei în sesiune”, ca urmare a absenţelor masive şi a lipsei 
de cooperare cu profesorul la seminarii sau laboratoare. Pe 
de altă parte, etichetarea unor grupe sau chiar a unor stu- 
denţi ca fiind „oameni de înţeles, cu care se poate discuta la 
seminarii”, reprezintă de multe ori semnalul universal valabil 
cum că grupa sau studentul respectiv vor primi la examen 
ceva mai mult decât merită. 

Despre aceste din urmă aspecte este mai mult de discutat 
şi de aceea alocăm un întreg capitol — cel care urmează. 


3. Cum să programăm următoarea notă bună 
împreună cu profesorul 


3.1. Ce-ai semănat aceea vei culege 


Deja îţi dai seama că programarea succesului la examene 
nu se face doar învățând: pregăteşte-ţi terenul în faţa profe- 
sorului şi vei genera surprize uluitoare. 

” Cele ce vreau să îţi spun în continuare se aplică unei 
categorii de examene, unde eşti față în față cu profesorul 
(direct şau prin intermediul foii de examen) şi mai puţin 
sau chiar deloc examenelor de admitere, rezidenţiat, pentru 
un post etc. (dacă nu cunoşti comisia). 

v Acolo unde se poate, îţi poţi pregăti terenul din 


timp, formând certitudinea profesorului că eşti bine 
pregătit(ă). Oră cu oră, seminar cu seminar... 


lată în ce mod. 

Programează-ţi succesul la examene! 


Dorinţa de respect e sădită în fiecare om, de la naştere şi 
până la moarte. Respect-o doar — adeseori e mai mult decât 
trebuie ca să te aştepţi la bine. 

Verifică singur cu prima ocazie efectul respectului, în- 
ţelegerii, ajutorului pe care îl dai unui om. Acel om își va fi 
recunoscător, te va ajuta la rândul său, va fi înțelegător cu 
tine, deşi cu ceilalți se va comporta la fel de sever. 


Şi profesorul are nevoie să fie respectat. Adică să 
arăţi interes pentru munca lui şi pentru materia pe 
care o predă. Nu uita această lege — aşa ne e dată. 

Profesorul respectat te va respecta şi te va ajuta 
în examen. E un fel de revanşă. 

Profesorul ignorat... 

Să îţi spun ceva: în 10 promoții, după ce am avut 200 
de cursanți, mi-am dat seama cât de mult contează să arăţi 
respect. La o serie am fost avertizat că participanţii la curs 
sunt indisciplinaţi şi fuseseră greu de stăpânit de lectorii 
care predaseră înainte. Mergând pe această idee, în ora 
introductivă am făcut prezenţa „la sânge” şi le-am spus ce 
aştept de la ei (normal, la un nivel la care unii îşi puneau 
problema dacă mai e sau nu cazul să mai vină la cursuri). 
Când s-a făcut linişte le-am spus că am avut şi serii foarte 
disciplinate, foarte interesate, cărora le-a fost uşor, dar şi 
serii indisciplinate, cărora le-a fost destul de greu la examen. 
Era aceeaşi materie pentru toate seriile! Mai mult, dacă sunt 
indisciplinaţi înseamnă că sunt plictisiţi pentru că deja ştiu 
tot, drept pentru care la examen discutăm la un nivel foarte 
elevat. Vreau să spun că predam noţiuni de drept şi numai 
cine ştie ce şoc înseamnă dreptul — pentru cine nu a mai 

făcur — îşi dă seama de ce am avut linişte pe tot parcursul 
cursului (ca şi notele cele mai mari). 

Adeseori uităm că sufletul omului are nevoie de căldura 
înţelegerii pentru a se deschide. Adeseori lucruri inexplicabile 
au un temei elementar. 


Dacă afli cumva că acelaşi profesor e sever la un 
curs şi zâmbitor la altul, întreabă-te fulgerător cum 
îl tratează cursanţi. 

Asta ca primă întrebare. 

Sunt cursanții, elevii, studenţii disciplinaţi, interesaţi, 
sunt cooperanţi — sau, din contră, sunt gălăgioşi, dezintere- 
sați, dând impresia că de-abia aşteaptă pauza? 

Aşadar, orice om are sădită în suflet setea de a fi apreciat, 
încurajat în eforturile sale, respectat. d 

Cei care ştiu să ducă la îndeplinire această do- 
rință a profesorului sunt cei asupra cărora acesta 
va nutri simpatie atât în cursul desfăşurării orelor 
de clasă, cât mai ales în timpul examenului. 


Exemple de profesori tiranici sunt cu duiumul. Dar nu 
aceasta este regula în materie. 


3.2. Pasul corect (şi ignorat) spre nota maximă 


+ 


Imaginea pozitivă — a ta sau a clasei — are consecinţe 
excelente în examen. la în considerare aceasta când îţi pro- 
gramezi succesul! 


Profesorul pleacă de la premisa că grupa, clasa 
sau studentul este bine pregătit(ă) şi va face tot ce 
se poate ca să îşi confirme singur (în special prin 

notele pe care le dă) că propria impresie este co- 
rectă. Apoi, cuiva pe care îl simpatizezi e greu să te 
decizi să îi dai o notă mai slabă (ceea ce nu e cazul 
cu o clasă sau o grupă obraznică, pe care o aşteaptă 
profesorul la prima teză, examen, sesiune, ca să se 
revanşeze pentru mizeriile îndurate). 

Dacă vrei să ştii cum să procedezi pentru a obţine o 
imagine pozitivă asupra grupei, clasei şi mai ales asupra ta 
(şi să câştigi puncte preţioase la examen), îţi voi mărturisi 
că pe când eram student găsisem împreună cu colegii o 
soluţie foarte ingenioasă: la orele de seminar fiecare învăța 
atât cât considera de cuviință pentru a putea susţine o 
discuţie (era vorba de cei ce doreau „să se ţină de treabă”), 
dar, în acelaşi timp, în urma unei înțelegeri prealabile din- 
cre membrii grupei, câţiva, aleşi prin rotaţie, învățau bine 
materia, pentru a putea susţine şi aspectele mai delicate 
ale subiectului. 

Această practică simplă dă rezultate incredibile. 

Pe de o parte, profesorul are mulţumirea că grupa sau 
clasa e activă, chiar dacă de fapt doar câţiva ţin ritmul. Apoi, 
se înlătură senzaţia de inutilitate pe care o are un profesor 
când clasa sau grupa este mută. 

În ce te priveşte, înainte de sesiune, teze etc. materia 
îţi este familiară iar, prin participarea activă îţi poţi lămuri 
multe aspecte neclare, asupra cărora de multe ori profesorul 
insistă. Ca să nu mai vorbim că discutarea unor probleme la 
ore/seminarii reprezintă o sursă excepţională de cunoaştere 
a modului în care profesorul înţelege să te asculte, să pună 
problema, să lămurească anumite aspecte. 

Nivelul de discuţii din timpul orelor de clasă 
sau seminarului este nivelul la care trebuie să te 
prezinţi în examen. 

Problemele pe care le prezintă profesorul la orele 
de clasă sau la seminarii sunt şi problemele pe care 
profesorul le ridică în timpul examenului. 


Nu mai e cazul să îţi amintesc ce se poate întâmpla în 
anumite cazuri cu cel care nu găseşte răspunsul şi care nu îl 
argumentează ca la ore sau la seminarii! De asemenea, poţi fi 
sigur că argumentele pro sau contra, modul de a le prezenta, 
traseul parcurs până la ceea ce trebuie demonstrat, vor trebui 
preluate din orele de predare, de seminarii sau de laboratoare. 
Cine trece nepăsător pe lângă astfel de situaţii trebuie să se 
aştepte să fie sancţionat pentru inactivitate, asta deosebit de 
faptul că va scăpa unele aspecte de care s-ar putea izbi în timpul 
examenului. Românul are o vorbă foarte înţeleapră: „O dară 
crece baba cu colacii!”. Aşa se explică de ce marile succese se 
pregătesc prin paşi mici şi — încă o dată — de ce poţi învăţa mai 
puţin, sau exact cât trebuie, având rezultate mai bune decât alții 
care învaţă nesistematizat, fără metodă şi în plus nu ştiu cum să 
se poarte până la examen pentru a pregăti rezultatul maxim. 

Cu alte cuvinte, unii învaţă mai mult, se dau de ceasul 
morții înainte de extemporale, teze, sesiune etc., în vreme 
ce tu poţi învăţa mai puţin, dar constant şi să obţii rezultate 
mai bune. 


3.3. Acum pregăteşte-te pentru nota maximă 


* Dacă vrei să îţi netezeşti calea spre succes reține un 


lucru: oamenii îi ajută pe cei care le sunt simpatici. E 
simplu de tot. Te simpatizează profesorul, printre altele, 

atunci când arăţi receptivitate şi interes pentru materia 
lui. E un alt aspect al imaginii pozitive, cu consecinţe la fel 
de pozitive în examen. 

Ca elev eşti „bombarda de multe ori cu informaţii al 
căror volum te depăşeşte. E greu să manifeşti interes pentru 
toate materiile care ţi se predau, sau, dacă o faci totuşi (ceea 
ce e foarte bine), o faci cu preţul unor eforturi destul de mari. 
Soluţia e la îndemână: dacă în clasă se discută o problemă 
pe care ai studiat-o, dacă ai o idee (bună!) în legătură cu un 
anumit aspect, dacă poţi să faci o precizare atunci când toți 
o uită, nu ezita! Poate contribuţia ta e mică, dar important 
pentru profesor e că ţi-a auzit glasul, că ai un oarecare grad 
de pregătire, bunăvoința de a participa la lecţie... 

Azi o picătură, mâine alta, vei ajunge ca încetul cu în- 
cetul să îţi atragi simpatia profesorului, lucru ce se va vedea 
la prima „ascultare”, la primul extemporal, la prima teză sau 
chiar la încheierea mediilor (pentru liceu) şi, bincînţeles la 
orice examen, când profesorul îţi poate acorda o notă mai 
mare nu atât datorită răspunsului propriu-zis, cât mai mult 
activităţii tale anterioare. Explicaţia? Am mai dat-o: orice 
profesor doreşte ca atunci când predă sau când discută lecţia 
să existe cineva cu care să poată susţine ora. Alifel se simte 
inutil şi pleacă abătut, căci nu și-a împlinit menirea... Unii 
exteriorizează sentimentul, alții îl poartă tăcuţi în suflet. Dar 
rezultatul e acelaşi la examen. 

Aşadar, să nu te amăgească aparențele: pe profesorul 
pe care îl ignori îl faci să se simtă inutil. Unii se simt chiar 
dispreţuiţi. Nu o arată, dar se răzbună la examene. Cu totul 
altfel stau lucrurile dacă există cineva interesat. Ajutorul 

acordat dascălului pentru a-şi împlini menirea este un gest 
extrem de preţios, care nu se poate uita. 

La fel se întâmplă ca student: seminariile sunt ore în 
care profesorul are sarcina de a lămuri anumite aspecte ale 
cursului, de a fixa nişte cunoştinţe, de a răspunde la nişte 
întrebări. Misiune care este imposibil de îndeplinit atunci 
când studenții nu cooperează și se arată prea puţin interesați 
de materie. 

Crezi că poţi lega, cititorule, indiferența ta 
descurajantă şi sfidătoare de încrâncenarea cu care 


profesorul te „arde” la teze şi te „pică” la examene? 
Încearcă. 


Nu te mira prea mult dacă vei vedea că la altă clasă, la 
alt an, cu altă promoţie, care se arată interesată de materie, 
profesorul e mult mai indulgent. 

„Purtați-vă cu oamenii aşa cum vreţi să se poarte şi ei cu 
voi , a spus Domnul lisus acum aproape 2000 de ani. E o lege 
de nezdruncinat a firii umane să răspundă cu bine la bine. la 
aminte la ea: 

Faptul că atunci când ai învăţat câte ceva parti- 
cipi efectiv la desfăşurarea seminarului îţi va aduce 
mult ajutor atunci când vei avea nevoie. Adică în 
examen. 


Chiar dacă nu citeşti lecţia sau cursul, sau citeşti su- 
perficial, totuşi, întrebările, problemele, dezbaterile, pre- 
cizările profesorului, cazurile practice de aplicare a teoriei, 
indicarea celor mai importante aspecte (scheletul pe care 
se poate construi ulterior schema lecţiei), completările etc. 
sunt elemente cu care te familiarizezi. Când începi să te 

Programează-ţi succesul la examene! 


pregăteşti pentru examen nu porneşti de la zero. Aceasta 
te interesează personal. 

Dar, dacă, graţie faptului că „ai mai citit câte ceva”, 
ai posibilitatea de a răspunde, de a ridica o problemă, de 
a prezenta un aspect, nu ezita. Vei începe imediat să stâr- 
neşti interesul profesorului. Dacă răspunsurile tale sunt 
constant bune, profesorul îşi va forma certitudinea că 
eşti bine pregătit şi că majoritatea cunoştinţelor tale sunt 
rezultatul unei acumulări continue, iar nu „în salturi”, 
aşa cum îndeobşte se întâmplă. lar în examen, ca urmare 
a acestei impresii, ai toate şansele ca profesorul să treacă 
mai uşor peste inadvertenţe în răspunsuri. Dar aşa ceva 
rar se întâmplă în cazul colegilor care au făcut numai act 
de prezenţă (sau nici măcar atât) de-a lungul semestrului 
sau anului. 
> Fii atent: am spus că profesorul îşi va forma certitudi- 
nea, adică certitudinea lui, indiferent de cum stă realitatea, 
indiferent dacă eşti as sau numai ţi-ai creat astfel de imagine. 
Cred că ai înţeles. 

Important e că va merge după această certitu- 
dine, ignorând adesea realitatea. 


Chiar te-ar surprinde dacă, după ce ai răspuns constant 
la ore la seminarii, profesorul nici nu-ţi mai ascultă în exa- 
men răspunsurile? Şi chiar te-ar surprinde să ai rezultate 
mai bune decât colegi care trudesc din greu pentru fiecare 
examen, dar până atunci au fost inexistenţi pentru profe- 
sor?...Dacă te-a perceput ca elev sau student bun, te va 
trata ca atare, iar scăpările tale au toate şansele să fie trecute 
cu vederea. 

Reţine: 
Chiar dacă nu ai cunoştinţe strălucite profesorul 
se va revanşa în examen pentru simplul fapt că la 


timpul potrivit i-ai oferit interesul, atenţia, colabo- 
rarea la orele de clasă, de seminar sau laborator. 


3.4. A fi normal e contraproductiv 


Dacă nu te-ai făcut cunoscut(ă) prin nimic bun în 
timpul semestrului sau anului, aşteaptă-te la momente grele 
la examene. 

+) Calea de urmat e limpede: fereşte-te să dai impresia 
că eşti slab pregătit(ă)! Poţi să ai cunoştinţe puţine sau șu- 
brede — dar nu asta contează. Ba chiar nu interesează deloc, 
în ciuda a ceea ce unii sunt convinşi. 
Important e nu ceea ce ai, ci cum valorifici ceea 
ce ai — mult sau puţin. 


+ S-ar putea ca la orele din şcoală sau din facultate 
(seminar, laborator) să nu cunoşti întotdeauna lecţia sau 
cursul complet. Nu e nicio problemă, aşa cum am mai 
arătat: răspunde din părţile pe care le cunoşti! Dar răs- 
punde, nu visa! 

Se întâmplă adeseori să existe un răspuns pe care îl 
cunoaște jumătate de clasă / grupă, dar numai unul sau doi 
elevi/studenți să aibă curajul (?) de a răspunde, de a argu- 
menta sau doar de a reproduce ceva. 

Din păcate, mulţi elevi şi studenţi fac exact pe dos faţă 
de ce te îndemn eu: nu răspund atunci când se simt pregătiţi 
la ore. Oră de oră îşi construiesc imaginea de participanţi 
pasivi, ceea ce adeseori e echivalent, în viziunea profesorului, 

cu slaba pregătire. Nu e corect, dar cine a dat impresia? lar 
consecinţele sunt grele în examen. 

Cine e mai avantajat: cel care ştie lecţia sau cursul foarte 
bine, dar nu răspunde, sau cel care îşi pune în valoare puţinul 
pe care îl are? 

” Profesorul îl va aprecia mult mai mult pe acela care, 
chiar dacă nu are cunoştinţe strălucite, etalează ce are 
şi colaborează cu profesorul la bunul mers al orelor. 


Un referat bine pregătit, o lucrare practică bine 
întocmită, în condiţiile în care toţi colegii tăi refuzau să o 
preia, va reprezenta cu siguranţă un atu personal de invidiat 
în examen. Cum spuneam, uneori nici nu mai contează 
pregătirea ta reală. 

Profesorul nu ştie cât de bine eşti pregătit dacă 
tu nu vrei să îi arăţi. 

Necunoscându-l pe elevul/studentul pasiv, 
profesorul va sancţiona realist greşelile acestuia. 
Aceleaşi greşeli vor fi deseori tratate cu indulgență 
dacă vin de la un tânăr care a lăsat pe parcursul 
semestrului o bună impresie. 

Pare nedrept, nu-i aşa?... 

Aproape întotdeauna un elev sau un student considerat 
mai slab pregătit este examinat mai amănunţit. Profesorul 
va trebui să îşi dea seama care este cu adevărat nivelul de 
cunoştinţe al unui astfel de elev — ceea ce nu se prea întâmplă 
în cazul altuia, care a ştiut cum să îşi construiască din timp 
imaginea. 

Rezultatele bune ale elevului necunoscut vor fi privite 
cu prudenţă, fiind uneori considerate „accidente”. Aceleaşi 

rezultate vor fi însă „normale”, în viziunea profesorului, în 
cazul elevului sau studentului care a ştiut să dea impresia că 
s-a pregătit constant. 

Dacă vrei să ai succes la examene, ai grijă de impresia 
pe care o produci profesorului! Mai ales în momentele de 
apropiere a examenului: profesorul, ca orice om, reţine 
pe de o parre doar începutul si sfârşitul unei serii, ca si pe 
studenţii sau elevii care se pregătesc foarte bine sau foarte 
rău. Cei medii sunt prea puţin cunoscuţi. 

Afară din turmă! 

Fii altfel decât miile de elevi sau studenţi stan- 
dard de care profesorul e sătul. 
” Pune-te în evidență de câte ori poţi, căci întot- 
deauna în viaţă imaginea bună pe care ţi-o formezi 
atrage irezistibil succesul. 


3.5. Ce motiv are profesorul ca să „ardă” la 
examene? 


1, Am spus că profesorul nu e întotdeauna omul dur şi 
glacial pe care îl crezi tu. De multe ori, astfel de oameni 
distanţi sunt mai obiectivi decât alţii, iar (din experiență 
îţi spun) uneori surprinzător de apropiaţi de elev. Am în- 
tâlnit odată un profesor care era considerat destul de dur 
şi care, la examen, acordând o notă mai mică unei colege, 
a spus cu regret deloc ascuns: „Sunt unele persoane care 
aş fi vrut să nu mă dezamăgească”. Rareori profesorul e 
„pus pe picat” fără niciun motiv, iar, dacă receptezi vreun 
semnal în acest sens, ai grijă cum te pregăteşti pentru 
acel examen!... 

Am spus că 


rareori profesorul e pus pe picat fără motiv. Deci 
dacă „pică” are un motiv. 


Dar motivul lui de a se comporta aşa nu trebuie 
să fie raţional! Poate să pornească de la concepţia că 
elevii/studenţii din ziua de azi nu învaţă, că „fufele” 
(fetele) nu au ce căuta la anumită facultate, poate că în 
viaţă a muncit imens şi nu i s-a recunoscut întotdeauna 
munca, iar acum vrea să vă arate cât de greu se răzbeşte 
în viaţă... sunt mii de motive. Nu neapărat raţionale, 
bineînţeles. 


Nu am intenţia să îi prezint pe profesori într-o lu- 
mină nemeritat de favorabilă, dar culisele vieţii lor ne 
demonstrează adesea că avem de a face cu oameni absolut 
obişnuiţi (sub aspectul vieţii de zi cu zi), dar care au o 
autoritate şi nişte dorinţe: de a fi ascultați, respectaţi. 

Știind acestea e uşor să ajungi la sufletul profe- 
sorului — şi chiar dacă nu o arată la ore, o va arăta 
la examen. 

Dă-i respectul şi ajutorul de care are nevoie şi 
chiar el îţi va deschide poarta către succes. 

Fă însă totul sincer, iar nu din obligaţie şi din 
calcule ascunse. E un secret mic, pe care acum îl ai la 
îndemână. Şi nu doar în ceea ce priveşte viaţa de elev 
sau de student... 

4. Cum să îl cunoşti mai bine pe profesor 


E foarte uşor să deduci atitudinea profesorului 
în examen observând-o pe cea din cursul anului cu 
privire la noutăţile apărute între timp. 

4 O modalitate simplă ar fi să îl întrebi câre ceva din 
materia pe care o predă, acel ceva fiind însă de negăsit în 
carte sau în curs şi având eventual caracter de detaliu sau de 
aplicaţie practică a unei probleme pe care el a prezentat-o 
doar din punct de vedere teoretic. Dacă îţi răspunde pe loc 
şi la obiect (sunt şi unii care au darul de a vorbi mult fără 
a spune nimic), dacă îţi explică cu detalii, cu argumente şi 
contraargumente, dacă face referire la surse bibliografice 
care te pot lămuri asupra aspectului, atunci poți fi sigur că 
profesorul e bine pregătit şi deschis la nou, şi, ca urmare, 
răspunsul tău original (în sensul bun al cuvântului şi nu 
în sens de răspuns eronat) va fi un argument zdrobitor în 
favoarea unei note mari, desigur, cu condiţia să atingi toate 
punctele problemei. 

* Dacă profesorul face referire la o sursă bibliografică pe 
care o combate sau o critică (argumentat sau nu) — deja ştii 
ce ai de făcut. 

* Dacă însă la cea mai mică întrebare de a ta profesorul 
se bâlbâie, ocolește problema sau chiar îţi cere un timp „de 
gândire”, te sfătuiesc ca la examen să nu ieşi prea mult din 
cadrul îngust de cunoştinţe pe care îl pretinde el. Învață mult, 
căci pentru tine înveţi, dar păstrează cunoştinţele pentru cine 
le va aprecia: un alt profesor la alt examen, comisia de bac, 
licenţă, sau directorul care îţi corectează lucrarea la concursul 
pentru un post în firma pe care o vizezi. 

5. Pe ce insistă profesorul? 
(cum adică „şi ce dacă insistă”?) 


Informarea prealabilă trebuie să vizeze şi aspectele sau 
părțile din materie asupra cărora profesorul insistă de obicei 
în examen. Este evident că asemenea părți trebuie tratate cu 
mult mai multă atenţie, aprofundate, astfel încât să nu mai aibă 
practic necunoscute pentru tine. lar dacă îţi propui să faci ce 
trebuie, ca să ajungi acolo unde vrea profesorul nu înseamnă 
Că ţi-ai programat (din nou) succesul? 

Îţi vei da seama însă ce mult va cântări această aprofundare 
doar în momentul când îi vei vedea pe colegii tăi cât de miraţi 
sunt că profesorul insistă asupra unui aspect pentru ei cu nimic 
mai important decât altele. 

Atunci când profesorul revine, subliniază, in- 
sistă în legătură cu anumite aspecte, în examen te 
va răsplăti dacă o să faci şi tu la fel. 

De alfel am mai spus undeva aceasta. Dar repet: dacă 
stilul lui e liber, fii sigur că va aprecia să îi urmezi exemplul. 
Dacă preferă sintezele, te amăgeşti singur sperând că în exa- 
mene le va ocoli. Dacă preferă opinii de o anumită natură, fii 
pregătit să aduci contraargumente puternice opiniilor con- 
trare. Dacă îi place un anumit autor, nu ignora semnalul. 


6. Sursele de informare 
sunt o problemă de alegere 


lată că, cu acest prilej, am atins şi problema surselor de 
informare: colegii mai mari. Atenţie însă la modul în care 
te informezi! 

O sursă unilaterală de informare (un singur 
coleg) este adesea o sursă de informare insuficientă 
şi care poate deruta. 


Dacă respectivul coleg a păţit-o şi are frustrări, se va 
considera nedreptăţit de rezultat şi va exagera defectele şi 
severitatea profesorului. Se poate întâmpla ca, dimpotrivă, 
din cine ştie ce cauză, să fi fost avantajat puţin la acordarea 
notei şi să aibă o părere nerealist de bună despre respectivul 
profesor. Tocmai de aceea ar fi bine să te informezi sondând 
opiniile cât mai multor colegi. În caz că una din opinii iese 
din linia generală, află dacă în momentul în care profesorul 
a avut acea atitudine neobişnuită (pozitivă sau negativă) din 
timpul examenului nu se află în vreuna din situaţiile urmă- 
toare (care sunt observabile mai ales la examenul oral): 

— era în criză de timp (Şi în acest caz interesează-te ce 
soluţie au găsit colegii care au avut succes, ca şi cei care nu 
au avut); 

— avea o părere bună sau rea despre studentul sau despre 
elevul respectiv. Ce a făcut acesta pentru a o genera şi între- 
ţine (activitate sau pasivitate la seminar, o ţinută elegantă, 
simplă, sau neglijentă la examene etc.); 

— dispoziţia de moment a profesorului (boală, oboseală, 
probleme în familie sau, dimpotrivă, o satisfacție de mo- 
ment, o realizare personală erc.); 

— starea de spirit a profesorului (înclinat spre toleranță 
sau iritat), informaţie care, evident, trebuie corelată cu cea 
de mai sus. 

7 În majoritatea cazurilor o să constaţi cu surpriză, 
în urma acestor demersuri, că o parte din „mituri- 

le” care îl înconjoară pe profesor nu au prea mare 
legătură cu realitatea. 

* Ba, mai mult: poţi creiona corect chiar şi câteva trăsături de 
personalitate ale profesorului examinator. Spre exemplu, pro- 
fesorii bănuitori, susceptibili, sunt aproape întotdeauna lipsiți 
de obiectivitate, la fel ca şi persoanele pline de sine, egocentrice 
sau care suferă de un complex de inferioritate, indiferent de 
natura lui. Sau care suferă de mania „picatului” cu orice preţ, 
numai ca să demonstreze ce tari sunt în faţa voastră. 

x) Fii foarte atent: lipsa de obiectivitate nu înseamnă 
neapărat severitate, ci poate îmbrăca foarte bine şi for- 
ma toleranței. Spre exemplu, un profesor orgolios poate 
„să pice”, pentru a-şi demonstra puterea pe care o are, dar 
poate să fie şi deosebit de generos cu „prăpădiţii” care tre- 
mură în faţa lui. Tocmai de aceea, ştiind că un astfel de om 
este orgolios, informarea ta va viza modul concret în care 
îşi manifestă subiectivitatea (toleranță sau severitate) şi în 
ce condiţii. 

Dar nu numai colegii de an mai mare îţi pot da informa- 
ţii preţioase, ci şi colegii din alte clase sau din grupe paralele. 
Poţi chiar tu, dacă timpul îţi permite, să iei la faţa locului 
„pulsul” examenelor pe care urmează să le susții, şi vei vedea 
cât de benefice sunt alte „reprize” de informare. Poţi afla astfel 
nivelul real al exigenţelor profesorului, poți învăţa din reali- 
zările sau greşelile colegilor tăi, poţi să afli (urgent) subiectele 
care nu sunt cerute în examen, ordinea celor cerute (pentru 
cei care preferă să înveţe „pe bilete”), poţi afla concluziile 
„la cald” ale celor abia ieşiţi din examen (concluzii care s-ar 
putea deforma într-un sens sau altul după un timp), poţi afla 

pretenţiile profesorului privind ţinuta în examen, modul de 
a răspunde pe care îl preferă examinatorul. 

Există încă o sursă de informare care îi face pe unii să 
zâmbească, bineînţeles neglijând-o aproape total. E vorba de 
personalul de serviciu din orice liceu sau facultate. Dacă 
ai şti, cititorule, cât de uşor pot afla femeile de serviciu dare 
„imposibil” de obţinut!... Nebăgate în seamă, dar având 
acces aproape oriunde, în virtutea sarcinilor pe care le au, 
ele îţi pot furniza date cât se poate de folositoare pentru 
pregătirea unui examen. Interesant este că ele abia aşteaptă 
să ţi le ofere, ca să arate că sunt privilegiatele care dețin 
informaţiile cheie. Şi adesea chiar sunt. 

”. Practic nu există domeniu al informării prealabile pe 
care aceste „baze de date” ale oricărei şcoli, indiferent de 
nivel, să nu îl cunoască. Chiar foarte profund, căci nenu- 
mărate promoţii de tineri s-au perindat prin sălile de clasă 
sau de examen sub privirile lor care iscodeau discret orice 
mişcare. Ca să nu mai vorbim că ele îi cunosc mult mai 
bine pe profesori decât o poţi face tu. Ani de zile au star 
în preajma lor, de multe ori în momente de destindere, în 
care se observă mult mai uşor firea omului (tu ai prins un 
astfel de moment?!) şi aflând lucruri care altfel nu trec mai 
departe de uşa cancelariei. 

Am fost de mai multe ori surprins de bogăţia informaţi- 
ilor oferite de aceşti „spioni”. Apoi am învăţat să caut aceste 
informaţii direct la „sursă”. Cu o vorbă bună, cu o mică 
atenţie, am aflat incredibil de uşor lucruri pe care mă căzni- 
sem să le aflu, săptămâni întregi, din alte surse de informare 
(adesea fără succes sau, mai grav, greşit şi unilateral). 

7. Cine are informaţia stăpâneşte situaţia 


După cum vezi, uneori atât de ignorata informare de 
dinaintea examenului poate aduce foarte multe surprize. 
Un lucru e clar: cu totul altfel rezolvăm situaţii pe care 
le aşteptăm, pe care le înțelegem şi despre care suntem 
avertizaţi, comparativ cu cele care apar spontan — când? 
— tocmai în orele grele ale examenului. Care nu sunt cel mai 
potrivit moment pentru sondarea necunoscutului. 

Din cele de mai sus ai înţeles că trebuie să acționezi 
după principiul: 

Orice informaţie, cât de mică, te va ajuta în 
programarea succesului numai dacă va fi corect 
culeasă şi corect interpretată. 

O informaţie „bombă” greşită sau greşit inter- 
pretată te poate duce direct spre eşec. 

Informându-te aşa cum ţi-am spus vei putea para 
dezinformările — conştiente sau nu (!) — care vin din partea 
colegilor sau — mai ales — a contracandidaţilor tăi. Şi vei 
vedea, cu timpul, că sunt destule. Nu le lăsa să te tiranizeze, 
căci acum ai aflat ce ai de făcut. 

Şi să nu te miri prea mult de rezultate. Vor fi normale 
(adică programate). 

CAPITOLUL h 0.4 


ULTIMELE ZILE, ULTIMELE ORE 


„Nimic nu poate fi considerat încheiat 
câtă vreme mai e ceva de Jăcut” (Lucan) 


„Când te apropii de sfârşitul drumului, nu te gândi cât ai 


umblat până atunci. Gândeşte-te numai la cât mai ai de mers” 


(I. Muşatescu) 


1. Sfârşitul încununează opera 


În acest capitol ţin să atrag atenţia asupra unui fapt 
destul de important: pregătirea de pe „ultima sută de metri” 
dinaintea examenului. 

Este binecunoscut că această perioadă de pregătire varia- 
ză în funcţie de natura examenului: în sesiune — ultima zi (cel 
mult ultimele două sau trei zile, în cazul unor examene fixate 
la intervale mai mari de timp), iar în cazul examenelor de 
admitere (capacitate, rezidenţiat etc.) — ultimele 14 zile. 

+ Este bine ca această perioadă să fie rezervată recapitulă- 
rilor. În niciun caz nu trebuie folosită, aşa cum am văzut că 
fac destul de mulți, pentru a repeta materialul care trebuie 
reţinut într-un ritm comparabil cu cel din perioada de 
travaliu maxim. Şi aceasta deoarece inevitabil există pasaje 
asupra cărora trebuie să mai insişti: pasaje mai grele sau mai 

abstracte, sau pasaje care, deşi înţelese, trebuie reluate şi aşa 
mai departe. 
9 Cuprinde în programul de dinaintea exame- 


nului o perioadă în care detaliul să poată fi șlefuit 
în linişte. 


Sigur, intervalul de timp astfel definit este calculat şi fixat 
de fiecare în funcţie de uşurinţa cu care poți repeta materi- 
alul, de fidelitatea memorării, de aptitudinile în domeniu 
şi de alte criterii pe care ţi le stabileşti singur. 


i) Acesta este ultimul act care priveşte învăţarea. Este o 
perioadă dificilă, când apare nerăbdarea („De-aş da mai 
repede examenul!”). Nerăbdarea se împleteşte cu criza de 
timp şi cu o stare emoţională foarte puternică, ca să nu mai 
vorbim de suprasaturarea minţii cu date, formule etc. O 
singură greşeală să nu faci: să scazi din ritmul de pregătire 
pe care l-ai programat. Nu merge cu motoarele la maxim, 
dar nici nu scădea față de ritmul programat. Oricât ţi-ar fi 
de greu (Şi ştiu că îţi este greu!), rezistă în aceste zile la cotele 
pe care ți le-ai propus. Asta în ciuda agitaţiei, a suprasaturării 
informaţionale (care dă fie o senzaţie de epuizare psihică, fie 
una de genul „nu mai ştiu nimic!”). 
Vine şi răsplata, nicio grijă. 
Ultimele zile sunt sfârşitul care încununează opera 

— sau care poate să o distrugă, deopotrivă. Nu le trata deci 
cu indiferenţă, dacă nu vrei să ai surprize. 
* O atitudine foarte inteligentă ar fi aceasta: nu 

te culca pe lauri înainte de victoria finală, nu te 

îneca în deznădeje tocmai la mal. Mergi înainte 

cu încredere. 

X. Ultimele zile, ultimele ore 


2. Anticiparea sfârşitului examenului — 
folositoare sau dăunătoare? 


2.1. Povară sau săgeată spre succes — tu alegi 


Mulţi merg la examen imaginându-şi că vor reuşi, 
trăind bucuria succesului, felicitările primite, admiraţia 
din partea colegilor. Mai sunt şi eternii pesimişti pentru 
care un examen ce se apropie ameninţător e echivalent cu 
probabilitatea mare a eşecului, cu privirile compătimitoare, 
cu explicaţiile care nu îşi mai au rostul... Cu alte cuvinte 
aproape toţi mergem la examene anticipând într-un fel sau 
altul sfârşitul acestuia. 

A trăi într-o manieră cât se poate de dramatică 

asemenea anticipări conduce la epuizare nervoasă, 

cu tot cortegiul ei de probleme: iritabilitate, neli- 

nişte, lipsă de concentrare, oboseală, randament 

scăzut. 
De aceea, psihologii recomandă evitarea gândurilor 
de acest fel şi mutarea lor către aspecte care au darul să te 
liniştească. Dar nu este singura soluţie. Dacă vrei, poţi să 
te retragi într-un loc liniştit şi să te linişteşti şi tu, folosind 
formule de autosugestie, de genul „sunt calm(ă), sunt foarte 
calm(ă)” sau „totul este sub control”. 


* Nu te avânta în vacarmul examenului până nu ai 
atins starea de linişte interioară de care ai nevoie. 


Este evident în aceste condiţii că în caz de examen scris 
va trebui să ajungi la locul susţinerii lui cu aproximativ 15-30 
de minute mai repede, să faci micile pregătiri pentru examen 

(foi, stilou, instrumente de trasat şi de calcul), după care, 
ignorând rumoarea, agitația şi disperarea din jur, să încerci 
să obţii starea de linişte de care ai atât de multă nevoie. 

Ajungem din nou la ceea ce am subliniat de mai multe 
ori în această carte: pregătirea psihologică e calea prin care 
îţi netezeşti drumul către rezultatele dorite. 


2.2. Anticipare şi „antrenament” 


Voi face acum o precizare interesantă. De faptul că o 
înţelegi sau nu va depinde într-o măsură apreciabilă succesul 
la examene. 

+” “Trăirea anticipată a sfârşitului examenului este în măsură 
a te epuiza nervos, pentru că organismul este într-o stare 
de agitaţie care îi consumă rezervele, uneori deja destul de 
şubrezite de efortul depus în alte examene. 
> Pe de altă parte însă, „scenarizarea” examenului este cât se 
poate de benefică. Este vorba de trăirea anticipată a modului 
de prezentare a răspunsului (cu introducerea de rigoare, cu pre- 
zentarea propriu-zisă, cu încheierea), anticiparea unor situații 
care pot apărea în examen — spre exemplu, agitația colectivă 
sau apariția unora din cauzele care generează subiectivitatea 
profesorului — dar nu cu scopul de le trăi pe plan emoţional, 
ci de a le diseca raţional (“dacă se întâmplă situația cutare, eu 
o să fac în felul următor ca să fiu în avantaj...”). 
Analizând „la rece” totul, „răsucind” situaţiile pe 
toate părţile, vei avea în examen avantajul enorm 
de a nu te lua nimic prin surprindere. 


Ştii câte probleme apar tocmai din cauză că nu sunt 
prevăzute? Dar astfel de „antrenamente” vor face din ce în 

X. Ultimele zile, ultimele ore 


ce mai uşoară sau chiar instantanee adaptarea ta la condiţi- 
ile mereu schimbate ale examenelor. Câţi oare nu se pierd 
pentru că sunt confruntaţi cu situaţii pe care nu ştiu să le 
controleze şi să le exploateze în favoarea lor? 

De fapt, acesta este unul din secretele creşterii specta- 
culoase a rezultatelor tale pozitive: adaptarea continuă şi 
fără efort la cerinţele mereu noi ale examenului. 

Pentru mulţi această adaptare pare ceva imposibil 
de obţinut, urmare a unor trăsături negative destul de 
adânc înrădăcinate (emotivitate accentuată, agitaţie, 
putere slabă de concentrare, prejudecăţi despre profeso- 
rul-monstru etc.). 

Antrenamentul este însă cheia cu ajutorul căreia, 
încet-încet, vei ajunge să stăpâneşti până şi cele mai 
grele situaţii din examene. 

Cât priveşte aşa-numita „anticipare dramatică” (adică 
trăirea în imaginaţie a rezultatului examenului, despre care 
am spus că de multe ori epuizează nervos), trebuie arătat că 
aceasta este cât se poate de deosebită de vis, despre care se 
vorbeşte şi se scrie tot mai des la această oră. 

Fără a intra în dezvoltări pe care alţii, mult mai 
calificaţi decât mine, le-au făcut, îţi voi reaminti că vi- 
sul este imaginea, prefigurarea mentală a sfârşitului 
pozitiy al examenului (în cazul nostru). Departe de a 
fi o simplă „copilărie”, Visul reprezintă o forţă deosebit 
de puternică, în stare să ofere organismului posibilitatea 
creşterii potenţialului până la limite nebănuite. Este o 
undă asemănătoare undelor radio emise în eter: invizibile, 
dar având o putere informaţională deosebită. S-a demon- 

strat efectul viselor transmise în eter: oricât de incredibil 
ar părea, aceste surse de energie vor reveni la tine în 
momentul pentru care au fost „emise” (spre exemplu 
în momentul examenului) şi te vor purta spre ceea ce îţi 
doreşti. Sigur, nu e în niciun caz suficient să stai într-o 
reverie permanentă, fără a învăţa nimic, pentru ca apoi 
să te aştepţi la o notă-miracol în examen; dar resursele 
extraordinare ale psihicului nu se rezumă la resursele 
memoriei (privită strict ca o capacitate de a înregistra 
date), ci se extind foarte mult în atât de neglijata sferă a 
unor forţe încă nebănuite, dar responsabile de multe din 
evenimentele plăcute sau neplăcute pe care le trăim. 


Dar să nu ne îndepărtăm prea mult de precizarea pe 
care am făcut-o: 
Visul se deosebeşte foarte mult de anticiparea 
dramatică printr-o caracteristică de bază: starea 

de linişte. 

Dacă imaginarea exploziei de bucurie la aflarea 
rezultatului (sau, cum e cazul multora, imaginarea eşe- 
cului) se produce cu un consum puternic de energie, 
anticiparea mentală a aceluiaşi sfârşit victorios, prin 
folosirea imaginii pozitive numite vis, are darul de a 
spori rezervele energetice viitoare (respectiv pe cele din 
momentul examenului), fără a le epuiza însă pe cele 
actuale. Pe liniştea interioară îţi plantezi dorinţele de 
viitor, şi nicidecum pe agitația, starea de surescitare sau 
tensiunea nervoasă. Într-adevăr, graniţa dintre pozitiv şi 
negativ e destul de elastică... 

X. Ultimele zile, ultimele ore 


2.3. Spre sfârşit creştem sau micşorăm numărul 
de ore de pregătire? 


În general practica arată că mulți elevi şi studenți „acce- 
lerează” ritmul de învăţare. Mai mult, acordă un număr din 
ce în ce mai mare de ore pregătirii, pe măsură ce se apropie 
examenul. 

Şi totuşi specialiştii recomandă altceva. 

+ Rezervă-ţi un mai mare număr de ore pentru 
odihnă şi recreere în zilele dinaintea exame- 
nului. Îţi vei asigura prospeţimea intelectuală 
— şi numai astfel vei fi în punctul maxim al 
capacităţii de concentrare și a vitezei de reacţie 
la examen. 


Cu atât mai nocivă apare în acest sens practica „nopţi- 
lor albe” de dinaintea examenului care, departe de a duce 
la îmbunătăţirea unor rezultate, diminuează randamentul 
intelectual cu peste un sfert. Această practică ar putea fi 
folosită — cu riscurile de rigoare — în cazul unor examene 
uşoare, la care materia nu este nici densă, nici abstractă, 
şi nici nu are un volum prea mare. În general, înaintea 
examenului sunt necesare 3-5 ore de somn, corect dozat, 
conform cu ciclurile somnului, cu relaxarea de 15-20 de 
minute, iar la trezire cu metodele de învingere a oboselii 
de dimineaţă (revezi aceste rețete cu care unii au luat 10 
fără probleme după o noapte în care au dormit puţin, 
dar corect!) 

Sunt deci suficiente 3-5 ore de somn sau doar 2 şi... 
multă baftă. 


IL 

2.4. Cu o seară înainte de orice examen... 


„„.pregăteşte-ţi ustensilele necesare: instrumentele de 
scris (inclusiv de rezervă), hârtie, instrumente de calcul, 
de trasat, ceas, în fine, orice alte elemente care pot să-ţi fie 
utile la examen. 

Dimineaţa nu e cel mai potrivit moment să cauţi în 
disperare stilou, creion şi şosete, când de fapt ai avea nevoie 
să îţi aduni gândurile, să recapitulezi motivele pentru care 
vei reuşi, să le faci să lucreze pentru tine (aşa cum ai învăţat 
din capitolul despre „Suportul din inima ta” şi respectiv 
din capitolul despre voință) și să faci astfel corect primul 
pas către examen. 

Nu uita nici să-ți pregăteşti ţinuta, dacă e vorba de o ţi- 
nută specială pentru examen. A-ţi aduce aminte în dimineața 
examenului că trebuie să îţi calci rochia sau că trebuie să îţi 
recuperezi sacoul de la prietenul care stă în capătul celălalt 
al oraşului, sacou pe care i l-ai împrumutat pentru a-şi sus- 
ţine şi el examenul acum două zile, s-ar putea să îţi creeze 
multe probleme. Inclusiv atât de frecventa criză de timp şi 
obişnuiţii „nervi”, ce apar — spre binele tău repet — exact în 
momentul în care ar fi trebuit să fii mai liniştit... 


2.5. Energizante sau calmante înainte de examen? 


E vorba de băuturi energizante sau, dimpotrivă, de 
medicamente sau alte substanțe calmante. Deci....: 
În general, răspunsul e negativ. Dar dacă tu consideri 
că eşti mult prea agitat înainte de examen, ai putea încerca 
să iei un calmant uşor. Şi totuşi, pentru a nu avea surprize şi 
pentru a nu cădea în brațele Marelui Calm, îţi recomand să 

X. Ultimele zile, ultimele ore 


apelezi — dacă simţi nevoia — fie la câteva linguriţe de miere 
(calmant excelent al sistemului nervos, dar şi laxativ), fie la 
un ceai din diferite amestecuri de plante special conceput 
pentru a-ți linişti tensiunea internă (ceai antistres sau alte 
reţete verificate din timp. Poate sunt mai indicate pentru că 
nu au efect laxativ, ca mierea). 

Îmi povestea o doamnă că, obişnuită fiind ca înainte de 
examene să se ajute cu tranchilizante (probabil că se gândea 
că aşa ținea situaţia sub control, ceea ce e complet greşit) a 
făcut la fel şi înainte de examenul de la şcoala de şoferi. A luat 
un Distonocalm înainte de examen, dar dată fiind tensiunea 
mare la care se supunea singură, medicamentul părea să nu 
îşi facă efectul. Drept pentru care a mai luat unul, ca să fie 
sigură de efect. Efect garantat: la proba de poligon (cum 
se dădea înainte: cu maşina pe rampă, printre jaloane etc.) 
pe care trebuia să o ducă la capăt în cinci minute, doamna 
încă după şapte minute mai era pe pistă. Nu se grăbea, nu 
se agita, dimpotrivă, se simţea foarte calmă şi foarte sigură 
pe ea. Era toată un zâmbet şi când a fost anunţată despre 
timpul dezastruos în care a dus la capăt proba (căci a dus-o, 
cu tenacitate, la capăt) a primit vestea cu entuziasm. 

În privința excitantelor s-ar putea pune problema dacă, 
odată ce te-ai obişnuit cu cafeaua, ai putea-o folosi ca pe un 
„stimulent” cerebral. Având în vedere că substanţele pe care 
le conţine cafeaua fac din aceasta nu numai un stimulent 
cerebral, ci şi unul al sistemului nervos, cafeaua de dimineață 
va trebui să fie destul de diluară, mai ales în cazurile de agita- 
ție crescută. Şi în niciun caz nu o bei pe stomacul gol! Alfel 
nu numai că îţi piere în mod artificial pofta de mâncare (în 

condiţiile în care în ziua examenului organismul are nevoie de 
resurse energetice crescute), ci, cafeaua fiind foarte rapid ab- 
sorbită de organism, se instalează o stare puternică de agitaţie 
în doar câteva minute. Exact contrariul a ceea ce cauţi. 


3. Ce urmează în examen? 
(sau cum să nu strici munca de până acum) 


> Examenul are şi el întrebările sale. Dar şi soluţiile sale. 
Mult mai multe decât consideră unii pentru care a da un 
examen este un adevărat coşmar. Există răspunsuri la toate 
întrebările tale şi încă multe alte lămuriri pe deasupra, ast- 
fel încât examenul poate deveni pentru tine ceea ce este de 
fapt: un prilej de confirmare a cunoştinţelor, a pregătirii 
tale foarte bune, şi nicidecum o problemă înfiorătoare sau 
un coşmar care să îţi distrugă nervii. 

Există răspunsuri la întrebările tale; le vei afla când va 
apare cartea pe care o pregătesc în legătură cu secretele 
succesului în examene: ce să faci în sala de examene, cum 
să arăţi că ştii (sau să dai impresia...), cum să intri în examen 
ca să mai câştigi puncte, cum să nu te blochezi în faţa foii 
albe, cum să îţi stăpâneşti îngrijorarea... 

Până atunci... SUCCES! 

"Şi nu uita: viitorul tău depinde (şi) de tine. 

Să auzim numai de bine! 

